Suresh Raina reveals abous MS Dhoni's future Plans | എംഎസ് ധോണിയുടെ ഭാവി പദ്ധതികളെക്കുറിച്ച് വെളിപ്പെടുത്തി എംഎസ് ധോണി - Malayalam MyKhel\n» ധോണിയുടെ ഭാവി- അദ്ദേഹത്തിന്റെ മനസ്സില് ചിലതുണ്ട്! മനസ്സ് തുറന്ന് ഉറ്റ സുഹൃത്ത് റെയ്‌ന\nPublished: Monday, June 1, 2020, 16:59 [IST]\nമുംബൈ: ഇന്ത്യയുടെ മുന് നായകനും ഇതിഹാസ താരവുമായ എംഎസ് ധോണിയുടെ അന്താരാഷ്ട്ര ക്രിക്കറ്റിലെ ഭാവിയെക്കുറിച്ച് അനിശ്ചിതത്വം തുടരവെ പ്രതികരിച്ച് ഉറ്റ സുഹുത്ത് സുരേഷ് റെയ്‌ന. നിലവില് ദേശീയ ടീമിന്റെ ഭാഗമല്ലെങ്കിലും ഐപിഎല്ലില് ധോണി നയിക്കുന്ന സിഎസ്‌കെ ടീമിന്റെ ഭാഗമാണ് റെയ്‌ന. ഇന്ത്യയുടെ മുന് താരാവും ഇപ്പോള് കമന്റേറ്ററുമായ ആകാഷ് ചോപ്രയുമായി സംസാരിക്കവെയാണ് ധോണിയുടെ ഭാവിയുമായി ബന്ധപ്പെട്ട് അദ്ദേഹം പ്രതികരിച്ചത്.\nദേശീയ ടീമിനു വേണ്ടി ഇനി കളിക്കണമോയെന്നത് ധോണിയുടെ വ്യക്തിപരമായ തീരുമാനമാണ്. അദ്ദേഹത്തോട് ഇതേക്കുറിച്ചു ഞങ്ങള്‍ക്കു ചോദിക്കാന് കഴിയില്ല. കളി നിര്‍ത്തണോ, തുടരണമോയെന്ന് തീരുമാനമെടുക്കേണ്ടത് അദ്ദേഹം തന്നെയാണ്. ഒരുപാട് വര്‍ഷങ്ങള് ധോണി ഇന്ത്യക്കു വേണ്ടി കളിച്ചു കളിഞ്ഞു. ഇപ്പോഴും മികച്ച ബാറ്റിങാണ് അദ്ദേഹം കാഴ്ചവയ്ക്കുന്നത്. പുതിയ പല ഷോട്ടുകളും ധോണി കഴിക്കുന്നുണ്ട്. അദ്ദേഹത്തിന്റെ മനസ്സില് എന്തോയുണ്ടെന്നാണ് തനിക്കു തോന്നുന്നതെന്നും റെയ്‌ന പറഞ്ഞു.\nധോണിയുടെ അഭാവത്തില് വിക്കറ്റ് കീപ്പറുടെ റോളില് റിഷഭ് പന്ത്, കെഎല് രാഹുല് എന്നിവരെ ഇന്ത്യ പരീക്ഷിച്ചിരുന്നു. പന്തിനു സ്ഥിരത പുലര്‍ത്താന് കഴിയാതിരുന്നതും വിക്കറ്റ് കീപ്പിങില് ചില പിഴവുകള് വരുത്തിയതും കാരണം അവസാനത്തെ രണ്ടു നിശ്ചിത ഒാവര് പരമ്പരകളിലും വിക്കറ്റ് കാത്തത് രാഹുലായിരുന്നു. മികച്ച പ്രകടനത്തിലൂടെ രാഹുല് ഈ റോള് ഭദ്രമാക്കുകയും ചെയ്തിട്ടുണ്ട്.\nകഴിഞ്ഞ 11 മാസത്തിലേറെയായി ധോണി ക്രിക്കറ്റില് നിന്നും പൂര്‍ണമായി മാറി നില്‍ക്കുകയാണ്. ഇംഗ്ലണ്ടില് കഴിഞ്ഞ വര്‍ഷം നടന്ന ലോകകപ്പിന്റെ സെമി ഫൈനലില് ന്യൂസിലാന്‍ഡിനെതിരേയാണ് അദ്ദേഹം അവസാനമായി ഇന്ത്യക്കു വേണ്ടി കളിച്ചത്. ലോകകപ്പില് നിന്നും ഇന്ത്യ പുറത്തായ ശേഷം ക്രിക്കറ്റില് നിന്നും ബ്രേക്കെടുക്കുകയായിരുന്നു ധോണി. ഐപിഎല്ലില് ചെന്നൈ സൂപ്പര് കിങ്‌സിനൊപ്പം കളിച്ചു കൊണ്ട് ക്രിക്കറ്റിലേക്കു മടങ്ങിയെത്താനായിരുന്നു അദ്ദേഹത്തിന്റെ ശ്രമം. ഇതിനിടെയാണ് കൊവിഡ്-19നെ തുടര്‍ന്നു ടൂര്‍ണമെന്റ് അനിശ്ചിതമായി മാറ്റിവച്ചത്.\nRead more about: ms dhoni suresh raina india cricket csk chennai super kings എംഎസ് ധോണി സുരേഷ് റെയ്‌ന ഇന്ത്യ ക്രിക്കറ്റ് സിഎസ്‌കെ ചെന്നൈ സൂപ്പര് കിങ്‌സ്


Thiruvananthapuram Citizen News-അനധികൃത ഓട്ടോ സ്റ്റാന്‍ഡിനെതിരെ പഞ്ചായത്ത് കമ്മിറ്റിയില് പ്രമേയം- Mathrubhumi\nഅനധികൃത ഓട്ടോ സ്റ്റാന്‍ഡിനെതിരെ പഞ്ചായത്ത് കമ്മിറ്റിയില് പ്രമേയം\nകിളിമാനൂര്: പഴയകുന്നുമ്മേല് ഗ്രാമപ്പഞ്ചായത്ത് ബസ് സ്റ്റാന്‍ഡിന് മുന്‍വശം കിളിമാനൂര് സി.ഐ യുടെ നിര്‍ദേശപ്രകാരം സ്ഥാപിച്ച പുതിയ ഓട്ടോ സ്റ്റാന്‍ഡിനെതിരെ പഞ്ചായത്ത് കമ്മിറ്റിയില് പ്രമേയം പാസ്സാക്കി. വളരെ തിരക്കേറിയതും നോ പാര്‍ക്കിങ് ഏരിയയായി പഞ്ചായത്ത് കമ്മിറ്റി തീരുമാനിച്ച സ്ഥലത്താണ് സമാന്തര സ്റ്റാന്‍ഡ് പ്രവര്‍ത്തിക്കുന്നത്. ഇതിനെതിരെ യാത്രക്കാര്, വ്യാപാരികള് എന്നിവര് നിരന്തരം പരാതിപ്പെട്ടതിനെ തുടര്‍ന്നാണ് പഞ്ചായത്ത് നടപടിക്ക് ഒരുങ്ങുന്നത്.\nപഞ്ചായത്ത് ബസ് സ്റ്റാന്‍ഡിന് മുന്നില് മുമ്പ് ജീപ്പ് സ്റ്റാന്‍ഡ് പ്രവര്‍ത്തിച്ചിരുന്നു. ഗതാഗതത്തിരക്ക്മൂലം അതും അവിടെനിന്ന് മാറ്റിയിരുന്നു. അതേ സ്ഥലത്താണ് പിന്നീട് സി.ഐ.യുടെ നിര്‍ദേശപ്രകാരം സമാന്തര സ്റ്റാന്‍ഡ് ആരംഭിച്ചത്. ഇതിന് കാരണക്കാരനായ സി.ഐ.ക്ക് നോട്ടീസ് നല്‍കാന് പഞ്ചായത്ത് ഭരണസമിതി ഒന്നടങ്കം പ്രമേയം പാസ്സാക്കുകയായിരുന്നു.\nഓണക്കാലമായതോടെ കിളിമാനൂര് കവലയിലും മറ്റുമുള്ള ഗതാഗതക്കുരുക്ക് പരിഹരിക്കുന്നതിനാണ് പത്ത് ഓട്ടോ റിക്ഷകളെ ബസ് സ്റ്റാന്‍ഡ് പരിസരത്തേക്ക് മാറ്റിയതെന്ന് സി.ഐ. എസ്.ഷാജി പറഞ്ഞു. കിളിമാനൂരില് ഓട്ടോ സ്റ്റാന്‍ഡിന് വേണ്ടി സ്ഥലം അനുവദിച്ച് തരണമെന്ന് പഞ്ചായത്തധികൃതരോട് നേരത്തെ ആവശ്യപ്പെട്ടിട്ടുള്ളതാണെന്നും അദ്ദേഹം പറഞ്ഞു.


മാധ്യമവിലക്ക്: മാധ്യമം-മീഡിയവണ് ഗ്രൂപ്പ് എഡിറ്റര് ഒ. അബ്ദുറഹ്‍മാന്റെ പ്രതികരണം\nപുനഃസ്ഥാപിച്ചത് എന്തടിസ്ഥാനത്തിലാണെന്നറിയില്ല, ഒരിക്കലും മീഡിയവണ് ക്ഷമാപണം നടത്തിയിട്ടില്ല\n07 Mar, 2020 at 10:28 AM\nമാര്‍ച്ച് ആറാം തിയതി രാത്രി 7.30 മുതല് 48 മണിക്കൂര് നേരം മീഡിയവണിന്‍റെ വാര്‍ത്ത സംപ്രേഷണം നിര്‍ത്തണമെന്നാവശ്യപ്പെട്ട് മിനിസ്ട്രി ഓഫ് ഇന്‍ഫോര്‍മേഷന് ബ്രോഡ്കാസ്റ്റില് നിന്നും മെസേജ് ലഭിച്ചു. തല്‍ക്ഷണംതന്നെ അത് നിര്‍ത്തിവെക്കുകയും ചെയ്തു. അതിന്‍റെ കാരണങ്ങളെ സംബന്ധിച്ച വിശദീകരണം പിന്നീടാണ് ലഭിച്ചത്. അത് പ്രകാരം കേബിള് നെറ്റ്‍വര്‍ക്ക് നിയമത്തെ മീഡിയവണ് ലംഘിച്ചുവെന്നാണ് പരാതി. വിവിധ വകുപ്പുകളും അതില് ചൂണ്ടിക്കാണിച്ചിരിക്കുന്നു.\nഡല്‍ഹി കലാപവുമായി ബന്ധപ്പെട്ട റിപ്പോര്‍ട്ടുകളില് ഒരു പ്രത്യേക സമുദായത്തിന് അനുകൂലമായാണ് റിപ്പോര്‍ട്ട് ചെയ്തത്, പൌരത്വ ഭേദഗതി നിയമത്തെ അനുകൂലിക്കുന്നവര്‍ക്കെതിരായായാണ് റിപ്പോര്‍ട്ടുകള് വന്നത്, ഡല്‍ഹി പൊലീസ് നിഷ്ക്രിയമായി നോക്കിനിന്നു, ആര്,എസ്,എസിനെ കുറിച്ചുള്ള വിമര്‍ശനങ്ങളും റിപ്പോര്‍ട്ടിലുണ്ടായി എന്നീ കാര്യങ്ങള് ചൂണ്ടിക്കാണിച്ചുകൊണ്ടാണ് ചാനല് സംപ്രേഷണം നിര്‍ത്തിവെക്കണമെന്ന് ആവശ്യപ്പെട്ടിരിക്കുന്നത്.\nമീഡിയവണ് അത് അക്ഷരംപ്രതി അനുസരിക്കുകയും സംപ്രേഷണം നിര്‍ത്തിവെക്കുകയും ചെയ്തു. പക്ഷേ, ഇപ്പറഞ്ഞ കാരണങ്ങളൊന്നുംതന്നെ നിലനില്‍ക്കുന്നതല്ലയെന്ന് നേരത്തെ ലഭിച്ച ഒരു ഷോകോസ് നോട്ടീസിന് മറുപടിയായി മീഡിയവണ് ബോധിപ്പിച്ചിരുന്നു. രാജ്യത്തെ നിയമവാഴ്ച്ചയെ മാനിച്ചുകൊണ്ടും ഭരണഘടന വകുപ്പുകള് അനുസരിച്ചും മാത്രമേ നടത്തൂവെന്ന് നേരത്തെ തീരുമാനിച്ചതാണ്. അക്കാര്യങ്ങള് ബന്ധപ്പെട്ടവരെ ബോധ്യപ്പെടുത്തയിട്ടാണ് ചാനലിന് ലൈസന്‍സ് ലഭിച്ചത്.\nഇന്നുവരെ അത് ലംഘിച്ചുവെന്ന പരാതി മീഡിയവണിനെതിരെ ഉണ്ടായിട്ടില്ല. അതുകൊണ്ടുതന്നെ പുതിയ ആരോപണം ദുരൂഹമാണ്. എന്തായാലും ഒന്നുറപ്പാണ്, രാജ്യത്ത് മതേതര ജനാധിപത്യ വ്യവസ്ഥ നിലനില്‍ക്കുന്നേടത്തോളം കാലം എല്ലാ നിയമങ്ങളും മാനിക്കുകയും എന്നാല് പിന്നാക്കക്കാരുടെയും അവഗണിക്കപ്പെടുന്നവരുടേയും താല്‍പ്പര്യങ്ങള് ഉയര്‍ത്തിപ്പിടിക്കുകയും ചെയ്യുകയെന്നത് മീഡിയവണിന്‍റെ പ്രഖ്യാപിത നയമാണ്. ആ നയത്തിനനുസൃതമായി തന്നെയാണ് ഇതുവരെയും പ്രവര്‍ത്തിച്ചത്.\nനിയമത്തിന് വിധേയമായിക്കൊണ്ടുതന്നെ പീഡനത്തിന് ഇരയാകുന്നവരുടേയും കലാപത്തില് ദുരിതമനുഭവിക്കുന്നവരുടെയും പ്രശ്നങ്ങള് ഉയര്‍ത്തിക്കാട്ടുകയും അത് സര്‍ക്കാരിന്‍റെയും ജനങ്ങളുടെയും ശ്രദ്ധയില് കൊണ്ടുവരികയും തന്നെയാണ് ചാനലിന്റെ പ്രഖ്യാപിത നയം. അതിനനുസൃതമായാണ് കലാപം റിപ്പോര്‍ട്ട് ചെയ്തത്. സമുദായങ്ങളില് സ്പര്‍ധയുണ്ടാക്കുന്ന തരത്തില് ഒന്നുംതന്നെയുണ്ടായിട്ടില്ലയെന്ന് ധൈര്യമായി പറയാം.\nഅതേസമയം, കലാപത്തില് ഇരകള്‍ക്ക് നേരെ ആക്രമണം നടത്തുമ്പോള് പൊലീസ് നിഷ്ക്രിയമായി നോക്കിനിന്നാല് അത് റിപ്പോര്‍ട്ട് ചെയ്യേണ്ടി വരും. അത് സ്വാഭാവികമാണ്. ഇന്ത്യയില് ഉണ്ടായിട്ടുള്ള എല്ലാ കലാപങ്ങളെക്കുറിച്ചും അന്വേഷിച്ച് സമര്‍പ്പിച്ച റിപ്പോര്‍ട്ടുകളിലും പൊലീസിന്‍റെ അനാസ്ഥ ചൂണ്ടിക്കാണിച്ചിട്ടുണ്ട്. വര്‍ഗീയ ശക്തികളുടെ പങ്ക് അതില് എടുത്ത് കാണിച്ചിട്ടുണ്ട്.\nബോംബെ കലാപത്തെക്കുറിച്ചുള്ള ശ്രീകൃഷ്ണ കമ്മീഷന്‍റെ റിപ്പോര്‍ട്ടിലും അതാണ് പറയുന്നത്. അത്തരം കാര്യങ്ങളൊന്നും മൂടിവെക്കാന് തീരുമാനിച്ചിട്ടില്ല, അങ്ങനെയാണെങ്കില് ഇങ്ങനൊരു ചാനലിന് പ്രസക്തിയില്ല. അതുകൊണ്ടുതന്നെ ഇതിനെ നിയമപരമായി തന്നെ നേരിടാനാണ് മീഡിയവണിന്‍റെ തീരുമാനം. അതുസംബന്ധിച്ച നടപടികള് ആരംഭിച്ചു. തുടര്‍ന്ന് ഇന്ന് രാവിലെ 9.30 മുതല്‍ക്കാണ് ചാനല് പുനഃസ്ഥാപിച്ചുകൊണ്ടുള്ള ഉത്തരവ് വന്നത്. പുനഃസ്ഥാപിച്ചത് എന്തടിസ്ഥാനത്തിലാണെന്നറിയില്ല. ഒരിക്കലും മീഡിയവണ് അതിന്‍റെപേരില് ക്ഷമാപണം നടത്തിയിട്ടില്ല.\nMedia BanMedia Oneo abdurahman


നിലപാട് കടുപിച്ച് അമേരിക്ക; ഫലസ്തീന് സഹായങ്ങള് വെട്ടികുറച്ചു – Chandrika Daily\nBy chandrika Wednesday January 17, 2018 14:06 pm\nനിലപാട് കടുപിച്ച് അമേരിക്ക; ഫലസ്തീന് സഹായങ്ങള് വെട്ടികുറച്ചു\nവാഷിങ്ടണ്: ജറുസലേം വിഷയത്തിനു പിന്നാലെ ഫലസ്തീനെതിരെ നിലപാട് കടുപ്പ് അമേരിക്ക. ഐക്യരാഷ്ട്രസഭയുടെ ഫലസ്തീന് സഹായ നിധിയിലേക്കുള്ള വിഹിതം വെട്ടിചുരുക്കിയാണ് അമേരിക്ക പുതിയ ‘നീക്കം’ നടത്തിയത്. ഇനി മുതല്…\nവാഷിങ്ടണ്: ജറുസലേം വിഷയത്തിനു പിന്നാലെ ഫലസ്തീനെതിരെ നിലപാട് കടുപ്പ് അമേരിക്ക. ഐക്യരാഷ്ട്രസഭയുടെ ഫലസ്തീന് സഹായ നിധിയിലേക്കുള്ള വിഹിതം വെട്ടിചുരുക്കിയാണ് അമേരിക്ക പുതിയ ‘നീക്കം’ നടത്തിയത്. ഇനി മുതല് 65 മില്യണ് ഡോളര് നല്‍കിയാല് മതിയെന്ന തീരുമാനത്തിലാണ് യു.എസ് സ്‌റ്റേറ്റ് ഡിപ്പാര്‍ട്ട്‌മെന്റ്. നേരത്തെ 125 ബില്യണ് ഡോളറാണ് ഫലസ്തീനു വേണ്ടി യു.എസ് നല്‍കിയിരുന്നത്. സാമ്പത്തിക സഹായങ്ങള് നല്‍കിയിട്ടും അത് സമാധാന പ്രവര്‍ത്തനങ്ങള്‍ക്കു വേണ്ടി ചെലവഴിക്കുന്നില്ലെന്ന് യു.എസ് പ്രസിഡന്റ് ഡൊണാള്‍ഡ് ട്രംപ് ആരോപണമുന്നയിച്ചിരുന്നു. ഇതിനു പിന്നാലെയാണ് പുതിയ നീക്കം.\nപുതിയ തീരുമാനം ഐക്യരാഷ്ട്രസഭയുടെ സഹായനിധിയെ പ്രതികൂലമായി ബാധിക്കും. വെസ്റ്റ്ബാങ്ക്, ഗാസ മുനമ്പ്, ലെബനാന്, ജോര്‍ദാന്, സിറിയ എന്നിവിടങ്ങളില് കഴിയുന്ന ഫലസ്തീന് ജനങ്ങളുടെ ഭക്ഷണം, ആരോഗ്യം, വിദ്യാഭ്യാസം തുടങ്ങിയ കാര്യങ്ങള്‍ക്കുവേണ്ടിയാണ് ഫണ്ട് ചെലവഴിക്കുന്നത്.\nCategories: Culture, More, Views Tags: AMERICA, palestine


മുഖ്യമന്ത്രി പിണറായി വിജയനുമായി കമലഹാസന് കൂടിക്കാഴ്ച്ച നടത്തി; സന്ദര്‍ശനം രാഷ്ട്രീയ ലക്ഷ്യത്തോടെ\nFriday 1st September 2017 5:10pm\nതിരുവനന്തപുരം: തിരുവനന്തപുരത്ത് എത്തിയ തമിഴ് സൂപ്പര് താരം കമലഹാസന് ക്ലിഫ്ഹൗസിലെത്തി മുഖ്യമന്ത്രി പിണറായി വിജയനുമായി കൂടിക്കാഴ്ച്ച നടത്തി. രാഷ്ട്രീയം ചര്‍ച്ച ചെയ്യാനാണ് ഉലകനായകന് മുഖ്യമന്ത്രിയുമായി കൂടിക്കാഴ്ച്ച നടത്തിയതെന്നാണ് അറിയുന്നത്.\nമുഖ്യമന്ത്രി പിണറായി വിജയനുമായുള്ള കൂടിക്കാഴ്ച്ചയില് രാഷ്ട്രീയമുണ്ടെന്ന് ഇന്ന് രാവിലെ തിരുവനന്തപുരത്തെത്തിയ കമലഹാസന് പറഞ്ഞിരുന്നു. സുഹൃത്തായ കമലഹാസനെ കണ്ടെന്നും പതിവിന് വിരുദ്ധമായി ഇക്കുറി തങ്ങള് രാഷ്ട്രീയവും ചര്‍ച്ച ചെയ്തെന്നും കൂടിക്കാഴ്ച്ചയ്ക്ക് ശേഷം പിണറായി വിജയന് ഫെയ്‌സ്ബുക്കില് കുറിച്ചു. ഇതോടെ കമലഹസാന്റെ രാഷ്ട്രീയ പ്രവേശനമുള്‍പ്പടെയുള്ള കാര്യങ്ങള് ചര്‍ച്ചയായിരിക്കുകയാണ്.\nAlso Read: ക്ഷേത്രത്തിന് സമീപം അറവുമാലിന്യം നിക്ഷേപിച്ച് വര്‍ഗ്ഗീയ കലാപത്തിന് ശ്രമം;ബി.ജെ.പി പ്രവര്‍ത്തകന്റെ മകനെ നാട്ടുകാരും പൊലീസും ചേര്‍ന്ന് പിടികൂടി\nപിണറായി വിജയന്റെ അനുഭവസമ്പത്തില് നിന്ന് ചിലത് പഠിക്കാനുള്ള അവസരമാണിതെന്നും പിണറായി സര്‍ക്കാര് ഒരു വര്‍ഷം തികച്ച വേളയിലാണ് താന് ഇവിടെയത്തുന്നതെന്നും കമലഹാസന് നേരത്തെ പറഞ്ഞിരുന്നു. നേരത്തെ പിണറായി സര്‍ക്കാരിനെ അഭിനന്ദിച്ച് സമൂഹമാധ്യമങ്ങളില് കമല്‍ഹാസന് പോസ്റ്റുകളിടുകയും ചെയ്തിരുന്നു.\nപിണറായിയുടെ ഫേസ്ബുക്ക് പോസ്റ്റിന്റെ പൂര്‍ണ്ണരൂപം\n‘വിഖ്യാത നടനും സംവിധായകനുമായ കമല്‍ഹാസനുമായി കൂടിക്കാഴ്ച നടത്തി. അദ്ദേഹവുമായി നല്ല സൗഹൃദമുണ്ട്. തിരുവനന്തപുരത്ത് വരുമ്പോഴൊക്കെ കാണാറുണ്ട്. മുഖ്യമന്ത്രിയായ ശേഷം ആദ്യമായിട്ടാണ് ഞങ്ങള് കാണുന്നത്. തികച്ചും സൗഹൃദ സന്ദര്‍ശനമായിരുന്നുവെങ്കിലും സംഭാഷണത്തില് രാഷ്ട്രീയവും കടന്നുവന്നു. പൊതുവില് ദക്ഷിണേന്ത്യയിലെയും പ്രത്യേകിച്ച് തമിഴ്‌നാട്ടിലെയും രാഷ്ട്രീയ കാര്യങ്ങളാണ് സംസാരിച്ചത്. ക്ലിഫ് ഹൗസിലായിരുന്നു കൂടിക്കാഴ്ച.’


Friday9March 2018 2:55 am IST\nകരിമണല് വേര്‍തിരിച്ച ശേഷം പുഴുങ്ങിയെടുക്കുന്ന ഐബിപി പ്ലാന്റിലെ ഡൈജസ്റ്ററില് തീപിടിത്തമുണ്ടായി മൂന്നുപേര് മരിച്ച സംഭവത്തില് ആരംഭിച്ച്, കോവില്‍ത്തോട്ടത്ത് കമ്പനിയുടെ എംഎസ് പ്ലാന്റിലേക്കുള്ള നടപ്പാലം തകര്‍ന്ന് മൂന്നുപേര് കനാലില് വീണ് മരിച്ച സംഭവമാണ് അവസാനത്തേത്. മുപ്പത് വര്‍ഷത്തിനിടെ 15 പേര് ഇത്തരത്തില് വിവിധ അപകടങ്ങളിലും ദുരന്തങ്ങളിലുംപെട്ട് മരിച്ചതായാണ് കണക്കാക്കപ്പെടുന്നത്.\nലോകത്തേറ്റവും മികച്ചതും 60 ശതമാനം ധാതുക്കളുടെ കലവറയുമായ കരിമണല് ശേഖരമാണ് ചവറയിലുള്ളത്. പന്മന പഞ്ചായത്ത് പ്രദേശത്താണ് ഏറ്റവുമധികം കരിമണലുള്ളത്.\nഏകദേശം 80 ദശലക്ഷം ടണ് ഇല്‍മനൈറ്റ് അടങ്ങിയ ധാതുമണലാണ് ചവറയുടെ തീരപ്രദേശത്തുള്ളത്. തെക്കന്‍കേരളത്തിലെ കരിമണല് ധാതുക്കളില് പ്രധാനപ്പെട്ടത് ഇല്‍മനൈറ്റാണ്. ആറ്റമിക് മിനറല്‍സ് ഡയറക്‌ട്രേറ്റും ഇത് ശരിവയ്ക്കുന്നു. ഇല്‍മനൈറ്റ്, റൂട്ടൈല് എന്നിവ സംസ്‌കരിച്ചെടുക്കുന്ന ടൈറ്റാനിയവും അതിന്റെ സംയുക്തങ്ങളും വളരെയേറെ വ്യവസായങ്ങള്‍ക്ക് അസംസ്‌കൃതവസ്തുവാണ്. പെയിന്റ്, പ്ലാസ്റ്റിക്, അച്ചടിമഷി, തുണി, റബ്ബര്, കളിമണ് തുടങ്ങി വിവിധ വ്യവസായങ്ങള്‍ക്ക് ടൈറ്റാനിയം ഡയോക്‌സൈഡ് സുപ്രധാനഘടകമാണ്. ഉപഗ്രഹപേടകങ്ങളും അന്തര്‍വാഹിനികളും വിമാനവും മിസൈലും ബുള്ളറ്റ്പ്രൂഫ് സാമഗ്രികളും പേസ്‌മേക്കറുമെല്ലാം നിര്‍മിക്കാന് ഇതാവശ്യമണ്. ലോഹങ്ങള് മുറിക്കാനും മിനുസപ്പെടുത്താനും വേണ്ടിയുള്ള ഉപകരണങ്ങള്, ഡീസല് എഞ്ചിന്, ഇന്‍സുലേഷന് സാമഗ്രികള്, സീലുകള്, പമ്പിന്റെ സ്‌പെയര്‍പാര്‍ട്‌സുകള് എന്നിവ നിര്‍മിക്കാനും ഉപയോഗിക്കുന്നു.\nമിനറല് സെപ്പറേഷന് പ്ലാന്റില് ഉല്‍പ്പാദിപ്പിക്കുന്ന ഇല്‍മനൈറ്റ്, ടൈറ്റാനിയം പ്ലാന്റ് എന്നറിയപ്പെടുന്ന കെഎംഎംഎല് കമ്പനിയിലെ ഇല്‍മനൈറ്റ് ബെനഫിക്കേഷന് പ്ലാന്റില് എത്തിക്കുന്നു. ഇവിടെ വിവിധ പ്രക്രിയകളിലൂടെ സംസ്‌കരിച്ച് ഇതില്‍നിന്നും സിന്തറ്റിക് റൂട്ടൈലും ടൈറ്റാനിയം ഡയോക്‌സൈഡും ഉണ്ടാക്കുന്നു. ഒരുടണ് ടൈറ്റാനിയം ഡയോക്‌സൈഡ് നിര്‍മിക്കാന് കമ്പനിക്ക് 30000 രൂപയാണ് ചെലവാകുന്നത്. ഒന്നര ടണ് ഇല്‍മനൈറ്റില്‍നിന്നും ഒരുടണ് ടൈറ്റാനിയം ഡയോക്‌സൈഡ് നിര്‍മിക്കാനാകും. അന്താരാഷ്ട്രവിപണിയില് ടൈറ്റാനിയം ഡയോക്‌സൈഡിന് വില ടണ്ണിന് 1.30ലക്ഷമാണ്. ഇത് ആറുമാസകാലത്തിനിടയില് 1.80 ആയി വര്‍ധിച്ചിട്ടുണ്ട്. കമ്പനിയെ സംബന്ധിച്ച് ഉല്‍പ്പന്നങ്ങള്‍ക്ക് നല്ല വിലയാണ് ലഭിക്കുന്നത്. എന്നാല് പൂര്‍ണതോതില് ഉല്‍പാദനം നടന്നിട്ടും ആവശ്യക്കാര്‍ക്ക് വേണ്ടവിധം ഉല്‍പ്പന്നങ്ങള് ലഭിക്കുന്നില്ല എന്നതാണ് വാസ്തവം.\nഐആര്‍ഇ ചവറ പഞ്ചായത്തിലും കെഎംഎംഎല് പന്മന പഞ്ചായത്തിലുമാണ് സ്ഥിതിചെയ്യുന്നത്. രണ്ടിടത്തും ഒരേതരം പ്രോസസിങ് ആണെങ്കിലും രാസാധിഷ്ഠിതമായ പ്രക്രിയ കെഎംഎംഎലിലാണ്. ഇതുതന്നെയാണ് കെഎംഎംഎല് കൂടുതല് അപകടഭീതി പരത്തുന്നതിന്റെ കാരണവും. ഐആര്‍ഇയുടെ ചരിത്രത്തില്‍നിന്നും വ്യത്യസ്തമായി ടൈറ്റാനിയം കമ്പനിയുടെ അകത്തും പുറത്തും മുപ്പത് വര്‍ഷകാലത്തിനിടെ നിരവധി അപകടങ്ങളും മരണങ്ങളും സംഭവിച്ചിട്ടുണ്ട്. മരണങ്ങള് ഉണ്ടായാല് കെഎംഎംഎല് ആശ്രിതനിയമനങ്ങള് നടത്തുന്നു. പ്രതിഷേധങ്ങള് മറികടക്കാന് പലപ്പോഴും ഈ നയമാണ് കമ്പനിയെ സഹായിച്ചിട്ടുള്ളത്. കരിമണല് വേര്‍തിരിച്ചശേഷം പുഴുങ്ങിയെടുക്കുന്ന ഐബിപി പ്ലാന്റിലെ ഡൈജസ്റ്ററില് തീപിടിത്തമുണ്ടായി മൂന്നുപേര് മരിച്ച സംഭവത്തില് ആരംഭിച്ച്, കോവില്‍ത്തോട്ടത്ത് കമ്പനിയുടെ എംഎസ് പ്ലാന്റിലേക്കുള്ള നടപ്പാലം തകര്‍ന്ന് മൂന്നുപേര് കനാലില് വീണ് മരിച്ച സംഭവമാണ് അവസാനത്തേത്. മുപ്പത് വര്‍ഷത്തിനിടെ 15 പേര് ഇത്തരത്തില് വിവിധ അപകടങ്ങളിലും ദുരന്തങ്ങളിലുംപെട്ട് മരിച്ചതായാണ് കണക്കാക്കപ്പെടുന്നത്.\nഅടുത്തത്: കെഎംഎംഎല്ലും പ്രതിസന്ധികളും\nകരിമണല് കൊള്ളയ്ക്ക് കേന്ദ്രത്തിന്റെ വിലക്ക്\nആലപ്പാട് കരിമണല് ഖനനം നിര്‍ത്തണം : വി.എസ്. അച്യുതാനന്ദന്


കേരളത്തിലെ പിള്ളേർ ആറാടുകയാണ്!!! ബേസിൽ തമ്പി അളിയനും സഞ്ജു അണ്ണനും റെഡി - volleyliveindia\nഐപിഎൽ 2022 സീസണിൽ എല്ലാ ഫ്രാഞ്ചൈസികളും തങ്ങളുടെ ഉദ്ഘാടന മത്സരം പൂർത്തീകരിച്ചപ്പോൾ, രണ്ട് മലയാളി താരങ്ങൾക്കാണ് അവരവരുടെ ടീമുകളിൽ ആദ്യ ഇലവനിൽ ഇടം നേടാനായത്. അതിലൊന്ന്, രാജസ്ഥാൻ റോയൽസ് ക്യാപ്റ്റൻ സഞ്ജു സാംസണും മറ്റൊന്ന് മുംബൈ ഇന്ത്യൻസ് പേസർ ബേസിൽ തമ്പിയുമാണ്. ഇരുവർക്കും തങ്ങളുടെ ആദ്യ മത്സരത്തിൽ തന്നെ തിളങ്ങാനായത് മലയാളികളെ സംബന്ധിച്ചിടത്തോളം ആവേശം പകരുന്നതാണ്.\nരാജസ്ഥാൻ റോയൽസ് തങ്ങളുടെ ആദ്യ മത്സരത്തിൽ സൺറൈസേഴ്സ് ഹൈദരാബാദിനെ നേരിട്ടപ്പോൾ, റോയൽസ് ക്യാപ്റ്റൻ കൂടിയായ സഞ്ജു സാംസൺ അർദ്ധസെഞ്ച്വറി നേടി ടീമിനെ മികച്ച ടോട്ടലിലേക്ക് നയിച്ചിരുന്നു. 27 പന്തിൽ3ഫോറും5സിക്സും സഹിതം 55 റൺസാണ് സഞ്ജു നേടിയത്. സഞ്ജുവിന്റെ ബാറ്റിംഗ് കരുത്തിൽ റോയൽസ് 210 റൺസ് എന്ന വമ്പൻ ടോട്ടൽ കണ്ടെത്തുകയും, തുടർന്ന് 61 റൺസിന്റെ ജയം സ്വന്തമാക്കുകയും ചെയ്തിരുന്നു.\nമറ്റൊരു മത്സരത്തിൽ, മുംബൈ ഇന്ത്യൻസിന്റെ സീസൺ ഓപ്പണറിൽ ജസ്‌പ്രീത് ബുംറക്കും ടൈമൽ മിൽസിനുമൊപ്പം മൂന്നാം പേസറായി ബേസിൽ തമ്പി ആദ്യ ഇലവനിൽ ഇടം നേടിയിരുന്നു. മത്സരത്തിൽ, ഡൽഹി ക്യാപിറ്റൽസിനോട് മുംബൈ പരാജയപ്പെട്ടെങ്കിലും, ബുംറയും ഡാനിയേൽ സാംസുമുൾപ്പടെ വിക്കറ്റ് എടുക്കാൻ പരാജയപ്പെട്ടിടത്ത് ബേസിൽ തമ്പി4ഓവറിൽ 35 റൺസ് വഴങ്ങി3വിക്കറ്റ് വീഴ്ത്തിയിരുന്നു. പ്രിത്വി ഷാ, റോവ്മാൻ പവൽ, ഷാർദുൽ താക്കൂർ എന്നിവരുടെ വിക്കറ്റുകളാണ് തമ്പി വീഴ്ത്തിയത്.\nകേരളത്തിലെ പിള്ളേർ ആറാടുകയാണ് 😉🔥\nCan’t wait to see these boys from Kerala clash on Saturday! 💙💖#OneFamily #DilKholKe #MumbaiIndians @Basil_Thamby @IamSanjuSamson pic.twitter.com/e11bjzvt0Q\nഏപ്രിൽ2ശനിയാഴ്ച്ച ഐപിഎൽ 2022 സീസണിലെ 9-ാം മത്സരത്തിൽ മുംബൈ ഇന്ത്യൻസും രാജസ്ഥാൻ റോയൽസും നേർക്കുനേർ വരികയാണ്. ഇതോടെ രണ്ട് മലയാളി താരങ്ങൾ തമ്മിലുള്ള ഏറ്റുമുട്ടലിന് കൂടിയാണ് മുംബൈയിലെ ഡിവൈ പാട്ടീൽ സ്റ്റേഡിയം വേദിയാവുക. ഇപ്പോഴിതാ, “കേരളത്തിലെ പിള്ളേർ ആറാടുകയാണ്” എന്ന തലക്കെട്ടോടെ ബേസിൽ തമ്പിയുടെയും സഞ്ജുവിന്റെ ചിത്രങ്ങൾ പങ്കുവെച്ചിരിക്കുകയാണ് മുംബൈ ഇന്ത്യൻസ്. മുംബൈയുടെ ട്വീറ്റ് റീട്വീറ്റ് ചെയ്ത സഞ്ജു, “തമ്പി അളിയൻ” എന്ന് കുറിച്ചു.


പ്രവാസികള്‍ക്കും ഇനിമുതല് ഖത്തറില് ഭൂഉടമസ്ഥാവകാശം; കരട് പ്രമേയത്തിന് മന്ത്രിസഭാ അംഗീകാരം - ഇ വാർത്ത | evartha\nദോഹ : ഇനിമുതല് പ്രവാസികള്‍ക്കും ഖത്തറില് ഭൂഉടമസ്ഥാവകാശത്തിന് അനുമതി ഉണ്ടായിരിക്കും. ഖത്തര് പൗരന്മാരല്ലാത്ത വ്യക്തികള്‍ക്കും കമ്പനികള്‍ക്കും ഭൂവുടമസ്ഥാവകാശത്തിന് അനുമതിനല്‍കുന്ന പ്രത്യേക കരട് പ്രമേയത്തിന് ഖത്തര് മന്ത്രിസഭ അംഗീകാരം നല്‍കി. ഖത്തറില് വ്യവസായ സംരംഭങ്ങള് നടത്തുന്ന വിദേശികള്‍ക്കും കമ്പനിയുടമകള്‍ക്കും സന്തോഷം പകരുന്ന തീരുമാനമാണ് മന്ത്രിസഭ പാസാക്കിയത്.\nവസ്തുക്കളില് ഖത്തര് പൌരന്‍മാര് അല്ലാത്തവര്‍ക്ക് ഉടമസ്ഥാവകാശവും ഉപയോഗവും അനുവദിക്കുന്നത് സംബന്ധിച്ച 2018ലെ 16ാം നമ്പര് നിയമം നടപ്പാക്കുന്നതുമായി ബന്ധപ്പെട്ടാണ് പ്രമേയം തയാറാക്കിയത്. ഇന്ന് അമീരി ദിവാനില് ഖത്തര് പ്രധാനമന്ത്രിയും ആഭ്യന്തരമന്ത്രിയുമായ ശൈഖ് അബ്ദുല്ല ബിന് നാസര് ബിന് ഖലീഫ അല്‍താനിയുടെ അധ്യക്ഷതയില് ചേര്‍ന്ന മന്ത്രിസഭായോഗമാണ് കരട് പ്രമേയം അംഗീകരിച്ചത്. പുതിയ നിയമത്തോടെ റിയല് എസ്റ്റേറ്റ് ഇന്‍വെസ്റ്റ്മെന്റ് ഫണ്ടുകള്‍ക്കും റിയല് എസ്റ്റേറ്റില് ഉടമസ്ഥാവകാശത്തിനും അനുമതിയുണ്ടാകും. ഖത്തര് പൌരന്മാര് അല്ലാത്തവര്‍ക്ക് പത്തു സ്ഥലങ്ങളില് റിയല് എസ്റ്റേറ്റ് ഉടമസ്ഥാവകാശത്തിന് അനുമതിയുണ്ട്. 16 മേഖലകളിലായി 99 വര്‍ഷത്തേക്ക് റിയല്‍എസ്റ്റേറ്റിനായി ഉപയോഗിക്കാനും അനുമതി നല്‍കും.\nഅതേപോലെതന്നെ റസിഡന്‍ഷ്യല് കോംപ്ലക്സുകള്‍ക്കുള്ളില് റസിഡന്‍ഷ്യല് വില്ലകളുടെയും ഉടമസ്ഥാവകാശം നേടാന് സാധിക്കും. വ്യവസായ കോംപ്ലക്സുകളില് ഷോപ്പുകളുടെ ഉടമസ്ഥാവകാശത്തിനും അനുമതി നല്‍കും.\nഖത്തര് നീതിന്യായമന്ത്രിയും ക്യാബിനറ്റ് കാര്യ ആക്ടിങ് മന്ത്രിയുമായ ഡോ.ഇസ്സ ബിന് സഅദ് അല്‍ജഫാലി അല്‍നുഐമി വിശദീകരിച്ചു.


’അഴിമതിമാത്രം അന്വേഷിക്കില്ല’; വിജിലൻസിനെതിരേ ചെന്നിത്തല | 02Aug2020\n’അഴിമതിമാത്രം അന്വേഷിക്കില്ല’; വിജിലൻസിനെതിരേ ചെന്നിത്തല\nതിരുവനന്തപുരം: പരാതി നൽകിയിട്ടും അന്വേഷിക്കാൻ വിജിലൻസ് തയ്യാറാകുന്നില്ലെന്ന് പ്രതിപക്ഷനേതാവ് രമേശ് ചെന്നിത്തല. വിജിലൻസ് ആൻഡ് ആന്റി കറപ്ഷൻ ബ്യൂറോയുടെ പ്രവർത്തനം പൂർണമായും നിലച്ചെന്നും അദ്ദേഹം ആരോപിച്ചു.\nസർക്കാരിന് ഒന്നും മറയ്ക്കാനില്ലെങ്കിൽ താൻ നൽകിയ രണ്ടു പരാതികളിൽ അന്വേഷണത്തിന് വിജിലൻസിന് അനുമതി നൽകണം. വിജിലൻസിനെ വന്ധ്യംകരിച്ചിരിക്കുകയാണ്. അഴിമതിക്കാരെ സംരക്ഷിക്കുകയാണ് സർക്കാർ. ബെവ്ക്യൂ ആപ്പ്, പമ്പാ ത്രിവേണിയിലെ മണൽക്കടത്ത് എന്നിവയെക്കുറിച്ചാണ് വിജിലൻസ് ഡയറക്ടർക്ക് പരാതി നൽകിയത്. അനധികൃത നിയമനങ്ങളെപ്പറ്റി അന്വേഷിക്കണമെന്ന് ആവശ്യപ്പെട്ട് മുഖ്യമന്ത്രിക്കും കത്ത് കൊടുത്തു. രണ്ടു മാസമായിട്ടും വിജിലൻസ് ഡയറക്ടർ ഒരു നടപടിയും എടുത്തിട്ടില്ല. അദ്ദേഹത്തോട് ചോദിക്കുമ്പോൾ സർക്കാരിന്റെ അനുമതിക്കായി കൊടുത്തിരിക്കുകയാണെന്നാണു പറയുന്നത്.\nഐ.ടി. സെക്രട്ടറി എന്നനിലയിൽ എം. ശിവശങ്കർ നടത്തിയിട്ടുള്ള അനധികൃത നിയമനങ്ങളെപ്പറ്റി പ്രതിപക്ഷം ആരോപണം ഉന്നയിച്ചതോടെ നിയമനം ലഭിച്ചവർ ഓരോരുത്തരായി രാജിവെക്കുകയാണ്. ലക്ഷക്കണക്കിന് ചെറുപ്പക്കാർ പി.എസ്.സി. റാങ്ക് ലിസ്റ്റിൽ പേരുവന്ന് കാത്തിരിക്കുമ്പോൾ അവർക്ക് നിയമനം നൽകുന്നില്ല. പകരം പിൻവാതിൽ നിയമനങ്ങൾ നടക്കുന്നു. അതിനെപ്പറ്റി അന്വേഷണമില്ല.\nഉപ്പു തിന്നുന്നതേയുള്ളൂ, ആരും വെള്ളം കുടിക്കുന്നില്ല. കുറ്റവാളികൾ ശിക്ഷിക്കപ്പെടണം. അതിനാണ് വിജിലൻസെന്നും ചെന്നിത്തല ഓർമിപ്പിച്ചു.\nകുട്ടി മരിച്ച സംഭവം ഞെട്ടിക്കുന്നത്\nനാണയം വിഴുങ്ങിയ കുട്ടി ചികിത്സകിട്ടാതെ മരിച്ച സംഭവം ഞെട്ടലുണ്ടാക്കുന്നതാണെന്ന് പ്രതിപക്ഷനേതാവ്. എറണാകുളം ജില്ലാ ആശുപത്രിയിൽ പോയപ്പോൾ ചികിത്സ നൽകിയില്ല. തുടർന്ന് ആലപ്പുഴ മെഡിക്കൽ കോളേജിൽ എത്തിയിട്ടും ചികിത്സിച്ചില്ല. ഇത് ഗുരുതര വീഴ്ചയാണ്. ഉത്തരവാദികൾക്കെതിരേ കർശനനടപടി വേണം -അദ്ദേഹം ആവശ്യപ്പെട്ടു.


ബിരുദാനന്തര ബിരുദം പൂർത്തിയാക്കി ‘ബ്രൂസ്‍ലി ബിജി’ | Femina George Graduated\nമനോരമ ലേഖകൻ May 14, 2022 11:57 AM IST\nബിരുദാനന്തര ബിരുദം പൂർത്തിയാക്കി നടി ഫെമിന ജോർജ്. മിന്നൽ മുരളിയിലെ ബ്രൂസ്‍ലി ബിജി എന്ന കഥാപാത്രത്തിലൂടെയാണ് ഫെമിന പ്രേക്ഷശ്രദ്ധ നേടിയത്. കഴിഞ്ഞ വർഷം കോഴ്സ് പൂർത്തിയായിരുന്നെങ്കിലും കോവിഡ് മൂലം ബിരുദ ദാന ചടങ്ങ് വൈകുകയായിരുന്നു.\nസെന്റ് തെരേസാസ് കോളജിലാണ് ഫെമിന എംകോം പൂർത്തിയാക്കിയത്. കഴിഞ്ഞ ദിവസം കോളജിൽ വച്ചു നടന്ന ചടങ്ങിൽ ഫെമിന ബിരുദാനന്തര ബിരുദ സർട്ടിഫിക്കറ്റ് ഏറ്റുവാങ്ങി.\nമിന്നൽ മുരളി സിനിമ ഹിറ്റായപ്പോൾ ഫെമിന ജോർജിന്റെ ബ്രൂസ്‌ലി ബിജിയും ഏറെ ശ്രദ്ധിക്കപ്പെട്ടിരുന്നു. കരാട്ടെ ഉപേക്ഷിച്ചാലേ വിവാഹം കഴിക്കൂ എന്നുപറഞ്ഞ കാമുകനെ ഉപേക്ഷിച്ച് കരാട്ടെയെ സ്നേഹിച്ച ബ്രൂസ്‌ലി ബിജിക്ക് ആരാധകർ ഏറെയായിരുന്നു.\nരാജഗിരി കോളജിൽ ഡിഗ്രി പൂർത്തിയാക്കിയ ഫെമിന ഇൻഫോപാർക്കിൽ ജോലി ചെയ്യുമ്പോഴാണ് മിന്നൽ മുരളിയുടെ ഓഡിഷനിൽ പങ്കെടുക്കുന്നത്.\nമിന്നൽ മുരളി പൂർത്തിയായി കോവിഡ് വ്യാപനം മൂലം രണ്ടുവർഷക്കാലം റിലീസ് നീണ്ടുപോയ ഇടവേളയിലാണ് ഫെമിന മാസ്റ്റേഴ്സിനായി സെന്റ് തെരേസാസ് കോളജിൽ ചേരുന്നത്.\n1fekqo2hnf6082qgs7ofjtecmk https-www-manoramaonline-com-movies-movie-news video-component


അവസാന ടെസ്റ്റില് ഗാംഗുലിയെ ധോനി നായകനാക്കി, കോഹ് ലി ചെയ്യുന്നതോ? വിമര്‍ശനവുമായി ആരാധകര് - Samakalika Malayalam\nഅവസാന ടെസ്റ്റില് ഗാംഗുലിയെ ധോനി നായകനാക്കി, കോഹ് ലി ചെയ്യുന്നതോ? വിമര്‍ശനവുമായി ആരാധകര്\nBy സമകാലിക മലയാളം ഡെസ്‌ക് | Published: 03rd November 2018 10:29 PM |\nഒരു റണ്‍സ് കൂടി മതിയായിരുന്നു...എന്തുകൊണ്ട് നിങ്ങള് അവസരം കൊടുത്തില്ല. കോഹ് ലിയോട് ധോനിയുടെ ആരാധകര് ഇപ്പോള് ഉന്നയിക്കുന്ന ചോദ്യം ഇതാണ്. വിന്‍ഡിസിനെതിരായ അവസാന ഏകദിനത്തില് പതിനായിരം റണ്‍സ് എന്ന നേട്ടം ധോനി സ്വന്തമാക്കുമെന്നായിരുന്നു ആരാധകരുടെ പ്രതീക്ഷ. പക്ഷേ വിന്‍ഡിസുകാര് ആ പ്ലാന് എല്ലാം പൊളിച്ചു.\nകാര്യവട്ടം ഏകദിനത്തില് 104 റണ്‍സ് വിജയ ലക്ഷ്യം 14.5 ഓവറില് ഒരു വിക്കറ്റ് നഷ്ടത്തില് ഇന്ത്യ മറികടന്നു. ഈ സമയം, ആദ്യ വിക്കറ്റ് വീണപ്പോള് കോഹ് ലി മൂന്നാമനായി ധോനിയെ ഇറക്കണമായിരുന്നു എന്നാണ് ആരാധകരുടെ വാദം. ഇനി പതിനായിരം റണ്‍സ് തികയ്ക്കാന് ജനുവരിയിലെ ഓസീസ് പരമ്പര വരെ ധോനി കാത്തിരിക്കണം.\nഗാംഗുലിയുടെ അവസാന ടെസ്റ്റില് അദ്ദേഹത്തിന് ടീമിനെ നയിക്കാനുള്ള അവസരം ധോനി നല്‍കിയിരുന്നു. ഇപ്പോള്, ധോനി തന്റെ കരിയറിലെ മറ്റൊരു നാഴിക കല്ല് പിന്നിടുമ്പോള് എന്തുകൊണ്ട് കോഹ് ലിയില് നിന്നും അത്തരമൊരു നീക്കം വരുന്നില്ലെന്നാണ് ധോനി ഫാന്‍സിന്റെ ചോദ്യം.\nഎന്നാല് വ്യക്തിഗത നേട്ടങ്ങള്‍ക്ക് വേണ്ടി ടീമില് മാറ്റങ്ങള് വരുത്തുക എന്നത് ടീമിന്റെ നയമല്ലെന്നാണ് മറ്റൊരു വിഭാഗം ഇവര്‍ക്ക് മറുപടിയായി പറയുന്നത്. സൗത്ത് ആഫ്രിക്കയ്‌ക്കെതിരെ സച്ചിന് 200 റണ്‍സിനോട് അടുത്ത് നില്‍ക്കെ, സ്‌ട്രൈക്ക് സച്ചിനിലേക്ക് എത്താത്ത വിധം ധോനി അടിച്ചു കളിച്ചിരുന്നു. വ്യക്തിഗത നേട്ടങ്ങള്‍ക്കല്ല ടീം പ്രാധാന്യം നല്‍കുന്നത് എന്നായിരുന്നു അന്ന് ധോനിയുടെ വാക്കുകള്. അത് തന്നെ ഇപ്പോഴും ഓര്‍ത്താല് മതിയെന്നാണ് ധോനി ഫാന്‍സിന് മറ്റ് ആരാധകര് നല്‍കുന്ന മറുപടി.


Praveena not ready to contest in election | രാഷ്ട്രീയം എന്താണെന്ന് എനിക്കറിയില്ല; ഇപ്പോൾ രാഷ്ട്രീയത്തിലേക്കില്ല; ഇങ്ങനത്തെ തോട്ട് കൊണ്ടുവന്നയാൾക്ക് നന്ദി; ബിജെപി സ്ഥാനാർത്ഥിയാകുന്നുവെന്ന പ്രചരണം തള്ളി നടി പ്രവീണ - MarunadanMalayalee.com\nJanuary 23, 202110:58 PM IST Permalink\nതിരുവനന്തപുരം: താൻ ബിജെപി സ്ഥാനാർത്ഥിയാകാൻ പോകുന്നുവെന്ന പ്രചരണം തള്ളി നടി പ്രവീണ. താൻ ഇക്കാര്യം അറിഞ്ഞിട്ടില്ലെന്നും ഇപ്പോൾ രാഷ്ട്രീയത്തിൽ പ്രവേശിക്കാൻ ഉദ്ദേശിക്കുന്നില്ലെന്നുമാണ് നടി പ്രതികരിച്ചിരിക്കുന്നത്. ഒരു മലയാളം ഓൺലൈൻ വാർത്താ മാധ്യമത്തോടാണ് അവർ ഇക്കാര്യം പറഞ്ഞത്.\nരാഷ്ട്രീയം എന്താണെന്ന് പോലും തനിക്ക് അറിയില്ലെന്നും നടി പറയുന്നു.'ഇങ്ങനെയൊരു വാർത്ത വന്നത് പോലും ഞാൻ അറിഞ്ഞിട്ടില്ല. ഇപ്പോൾ രാഷ്ട്രീയത്തിലേക്കില്ല. എനിക്ക് രാഷ്ട്രീയം എന്താണ് എന്ന് പോലും അറിയില്ല. എന്തായാലും ഇങ്ങിനെ ഒരു തോട്ട് കൊണ്ടുവന്നയാൾക്ക് നന്ദി'-താൻ സ്ഥാനാർത്ഥിയാകുമെന്നുള്ള വാർത്തകളോട് പ്രവീണ പ്രതികരിച്ചത് ഇങ്ങനെ.\nവരുന്ന നിയമസഭാ തിരഞ്ഞെടുപ്പിൽ പ്രവീണ മത്സരിക്കുമെന്നാണ് വാർത്തകൾ പ്രചരിച്ചിരുന്നത്.ബിജെപി. ടിക്കറ്റിൽ പ്രവീണ തിരുവനന്തപുരം അല്ലെങ്കിൽ കൊല്ലം നിയോജകമണ്ഡലങ്ങളിൽ ഏതിലെങ്കിലും സ്ഥാനാർത്ഥിയായി മത്സരിക്കുമെന്നായിരുന്നു വാർത്തകൾ. എന്നാൽ പാർട്ടി നേതൃത്വമോ, നടിയോ യാതൊരു വിധ പരസ്യ പ്രതികരണങ്ങളും നടത്തിയിട്ടുണ്ടായിരുന്നുമില്ല. പ്രവീണയ്ക്കൊപ്പം സംവിധായകൻ രാജസേനന്റെ പേരും പറഞ്ഞുകേട്ടിരുന്നു.\nവീട്ടിലെത്തിയ കുഞ്ഞൻ മൂർഖൻ പാമ്പിനെ കയ്യിലെടുത്ത് നടി പ്രവീണ\nഅഞ്ചങ്ങാടി ചെറു കൊക്കുവായിൽ പ്രവീണയുടെ കാമുക സ്‌നേഹവും ഒളിച്ചോട്ടവും ചെന്നെത്തിയത് അഴിക്കുള്ളിലും


vs calls rahul amul babyഅമൂല് ബേബി\nനോയ്ഡ സഹോദരിമാരില് സൊണാലിയുടെ നില മെച്ചപ്പെട്ടു\nThursday 14th April 2011 3:35pm\nഅമൂല് ബേബി ഹിറ്റ്: വി.എസും രാഹുലും പരസ്യമോഡലുകളായി\nThursday 14th April 2011 3:08pm\nതിരുവനന്തപുരം: മുഖ്യമന്ത്രി വി.എസ് അച്യുതാനന്ദനും രാഹുല് ഗാന്ധിയും അമൂലിന്റെ പരസ്യത്തില്. തന്നെ വയസനായി ചിത്രീകരിച്ച രാഹുല് ഹാന്ധിയെ വി.എസ് അമൂല്‍ബേബിയെന്ന് വിളിച്ചത് ദേശീയ മാധ്യമങ്ങള് വരെ ചര്‍ച്ചചെയ്തിരുന്നു. എന്നാല് ഈ അവസരം മുതലെടുത്ത് അമൂലിന്റെ നിര്‍മാതാക്കളായ ഗുജറാത്ത് സഹകരണ ക്ഷീരവിപണന ഫെഡറേഷന് രംഗത്തെത്തിയിരിക്കുകയാണ്.\nസാമൂഹികരാഷ്ട്രീയവിഷയങ്ങള് പരസ്യത്തിന് ഉപയോഗിക്കുന്നതിലൂടെ വാര്‍ത്ത സൃഷ്ടിക്കുന്ന അമുല് സ്വന്തം പേരുമായി ബന്ധപ്പെട്ടുയര്‍ന്ന വിവാദവും കൈയോടെ പരസ്യമാക്കുകയായിരുന്നു.\nപരസ്യത്തിലെ മോഡലുകളാവട്ടെ സാക്ഷാല് വി.എസും രാഹുല് ഗാന്ധിയും. ഇവരുടേതെന്ന് തോന്നിപ്പിക്കുന്ന ചിത്രങ്ങള്‍ക്കൊപ്പം ‘രണ്ടുപേരും അമുല് ബേബികള്‍തന്നെ’ എന്ന പരസ്യവാചകവും അമൂല് പരസ്യത്തിലുണ്ട്. രാഹുലിന്റെ മടിയില് പുള്ളിക്കുപ്പായമണിഞ്ഞ അമൂല് ബേബിയും ‘യുവാക്കള്‍ക്കും പ്രായമായവര്‍ക്കും ഒരുപോലെ അമുല് പ്രിയം’ എന്ന കുറിപ്പും ഇതോടൊപ്പമുണ്ട്.\nപരസ്യത്തില് ഇതില് കൂടുതലൊന്നും വിവരണങ്ങള് നല്‍കിയിട്ടില്ലെങ്കിലും വെബ്‌സൈറ്റില് അമൂല് കൂടുതല് വിശദീകരണം നല്‍കുന്നുണ്ട്. ‘തനിക്കെതിരായ വിമര്‍ശനത്തിനു തിരിച്ചടിയായി, മുതിര്‍ന്ന ഒരു രാഷ്ട്രീയനേതാവ് യുവനേതാവിനെ അമുല് ബേബി എന്നു വിളിച്ചിരിക്കുന്നു’ എന്നു വിശദീകരണം വെബ്‌സൈറ്റില് പ്രസിദ്ധീകരിച്ചിട്ടുണ്ട്.\nവി.എസിന്റെ അമുല് ബേബി പ്രയോഗത്തിനു ‘ട്വിറ്ററി’ല് വ്യാപക പ്രചാരണം ലഭിച്ചതിനു പിന്നാലെയാണ് അമുല് പരസ്യം പ്രത്യക്ഷപ്പെട്ടത്.


ജോസഫ്, നായാട്ട് എന്നീ ചിത്രങ്ങൾ രചിച്ച ഷാഹി കബീർ സംവിധായകനാകുന്നു ; ചിത്രത്തിന്റെ ആദ്യ പോസ്റ്ററിറങ്ങി - Express Kerala\nജോസഫ്, നായാട്ട് എന്നീ ചിത്രങ്ങൾ രചിച്ച ഷാഹി കബീർ സംവിധായകനാകുന്നു ; ചിത്രത്തിന്റെ ആദ്യ പോസ്റ്ററിറങ്ങി\nജോസഫ്, നായാട്ട് എന്നീ ചിത്രങ്ങൾ രചിച്ച ഷാഹി കബീര് സംവിധായകാനാകുന്നു. ഇലവീഴാപൂഞ്ചിറ എന്ന് പേരിട്ടിരിക്കുന്ന ചിത്രത്തിന്റെ ഫസ്റ്റ് ലുക്ക് പോസ്റ്റര് ഇറങ്ങി. സൗബിൻ ഷാഹിർ പ്രധാന കഥാപാത്രമാകുന്ന ചിത്രത്തിൽ സുധി കോപ്പ, ജൂഡ് ആന്റണി ജോസഫ് എന്നിവരും പ്രധാന കഥാപാത്രങ്ങളായി എത്തുന്നു.\nമലയാളത്തിൽ ആദ്യമായി ഡോള്‍ബി വിഷന്4കെ എച്ച് ഡി ആറില് പുറത്തിറങ്ങുന്ന ചിത്രം എന്ന പ്രത്യേകതയും ചിത്ത്രത്തിനുണ്ട്. സമുദ്രനിരപ്പിൽ നിന്നും മൂവായിരത്തിലധികം അടി ഉയരത്തിൽ സ്ഥിതി ചെയ്യുന്ന ഒറ്റപ്പെട്ട പ്രദേശമായ ‘ഇലവീഴാപൂഞ്ചിറ’ എന്ന വിനോദസഞ്ചാര മേഖലയിലാണ് സിനിമ ചിത്രീകരിച്ചിരിക്കുന്നത്. പൊലീസ് സ്റ്റോറിയാണ് ചിത്രം. കാഴ്ചകൾക്കൊപ്പം തന്നെ ശബ്ദത്തിനും ഏറെ പ്രാധാന്യമുള്ള ചിത്രം, ആസ്വാദകർക്ക് പുത്തൻ ദൃശ്യ, ശ്രവ്യാനുഭവം വാഗ്ദാനം ചെയ്യുന്നുവെന്ന് അണിയറക്കാര് പറയുന്നു.\nലാൽജോസ് ചിത്രം ‘മ്യാവൂ’വിന്റെ ടീസർ പുറത്തിറങ്ങി\nമഞ്ജുവും സൗബിനും ഒന്നിക്കുന്ന ‘വെള്ളരിക്കാപ്പട്ടണം’ എത്തുന്നു\nസൗബിന് നായകനാകുന്ന ‘ജിന്ന്’; മോഷന് പോസ്റ്റര് കാണാം


ന്യൂഡല്‍ഹി : കൊവിഡ്-19 വൈറസിനെ നശിപ്പിക്കു വാനായി ജന ങ്ങളുടെ ശരീര ത്തില് അണു നാശിനി തളിക്കുന്നത് ശാരീരികവും മാനസിക വുമായി ഹാനി കരം എന്ന് കേന്ദ്ര ആരോഗ്യ മന്ത്രാലയം മുന്നറി യിപ്പു നല്‍കി.\nസോഡിയം ഹൈപ്പോ ക്ലോറൈറ്റ് എന്ന രാസ ലായനി യാണ് ഇതിനായി ഉപ യോഗി ക്കുന്നത്. സോഡിയം ഹൈപ്പോ ക്ലോറൈറ്റ് ശ്വസന പ്രക്രിയയെ തടസ്സ പ്പെടുത്തും. മൂക്കിലെയും തൊണ്ട യിലെ യും ചെറു പാളി കള്‍ക്ക് അസ്വസ്ഥത യും ഛര്‍ദ്ദി, മനംപുരട്ടല് എന്നിവക്കു കാരണമാകും. ഇതില് അടങ്ങിയ ക്ലോറിന് കണ്ണിനും വിഷമം ഉണ്ടാക്കും എന്നും വിദഗ്ധര് പറയുന്നു.\nകൊവിഡ്-19 വ്യാപനത്തെ തടയുവാൻ അണു നശീ കരണ ത്തിനായി മനുഷ്യ രുടെ ശരീര ത്തില് സോഡിയം ഹൈപ്പോ ക്ലോറൈറ്റ് തളിക്കുന്നു എന്ന് റിപ്പോര്‍ട്ടു ചെയ്തിരുന്നു.\nഈ രീതി പല തദ്ദേശ സ്വയം ഭരണ സ്ഥാപന ങ്ങളും പിന്തുട രുക യും ചെയ്യുന്നു. ഈ സാഹ ചര്യ ത്തിലാണ് കേന്ദ്ര ആരോഗ്യ മന്ത്രാലയം മുന്നറി യിപ്പു നല്‍കി യത്. രോഗ ബാധിതനായ ഒരാളുടെ ശരീര ത്തിന്ന് ഉള്ളിലാണ് വൈറസ് ഉള്ളത് എന്നതിനാല് ശരീര ത്തിനു മേല് അണു നാശിനി തളിക്കുന്നത് ഉപകാര പ്പെടില്ല.\nവസ്ത്രത്തിനു മുകളിലോ ശരീരത്തിലോ അണു നാശിനി തളിക്കുന്നതി ലൂടെ വൈറ സിനെ നശിപ്പിക്കാന് കഴിയും എന്ന് ശാസ്ത്രീയമായി തെളിയിച്ചിട്ടും ഇല്ല എന്നും ആരോഗ്യ മന്ത്രാലയം അറിയിച്ചു.\nകൊവിഡ്-19 വൈറസ് ബാധിതര് അല്ലെങ്കില് രോഗം ഉണ്ട് എന്ന് കരുതുന്നുവര് പതിവായി ഇട പെടുന്ന ഭാഗ ങ്ങള്, അവര് തൊടുന്ന ഉപരി തല ങ്ങള് മാത്രം വൃത്തി യാക്കാനും അണു വിമുക്ത മാക്കു വാനും മാത്രമേ രാസ അണു നാശി നി കള് ശുപാര്‍ശ ചെയ്യുന്നത്.\nമാത്രവുമല്ല ഗ്ലൗസും ഫേസ് മാസ്ക് പോലുള്ള മറ്റു സുരക്ഷാ കവച ങ്ങളും ഉപയോഗിച്ച് അണു നാശിനി പ്രയോഗി ക്കണം എന്നുമാണ് നിര്‍ദ്ദേശം.\nവായിക്കുക: corona-virus, covid-19, ആരോഗ്യം, മനുഷ്യാവകാശം, വിവാദം\nComments Off on കൊറോണ : അണു നാശിനി തളിക്കുന്നത് ഹാനികരം\nന്യൂഡല്‍ഹി : കൊവിഡ്-19 വൈറസിനെ നശിപ്പിക്കു വാനായി ജന ങ്ങളുടെ ശരീര ത്തില് അണു നാശിനി തളിക്കുന്നത് ശാരീരികവും മാനസിക വുമായി ഹാനി കരം എന്ന് കേന്ദ്ര ആരോഗ്യ മന്ത്രാലയം മുന്നറി യിപ്പു നല്‍കി. സോഡിയം ഹൈപ്പോ ക്ലോറൈറ്റ് എന്ന രാസ ലായനി യാണ് ഇതിനായി ഉപ യോഗി ക്കുന്നത്.\nസോഡിയം ഹൈപ്പോ ക്ലോറൈറ്റ് ശ്വസനം തടസ്സ പ്പെടുത്തും. മൂക്കിലെയും തൊണ്ട യിലെയും ചെറു പാളികള്‍ക്ക് അസ്വസ്ഥതയും ഛര്‍ദ്ദി, മനംപുരട്ടല് എന്നിവക്കു കാരണ മാകും. ഇതില് അടങ്ങിയ ക്ലോറിന് കണ്ണിനും വിഷമം ഉണ്ടാക്കും എന്നും വിദഗ്ധര് പറയുന്നു.\nഈ രീതി പല തദ്ദേശ സ്വയം ഭരണ സ്ഥാപന ങ്ങളും പിന്തുട രുക യും ചെയ്യുന്നു. ഈ സാഹ ചര്യ ത്തിലാണ് കേന്ദ്ര ആരോഗ്യ മന്ത്രാലയം മുന്നറിയിപ്പു നല്‍കി യത്. രോഗ ബാധിതനായ ഒരാളുടെ ശരീരത്തിന്ന് ഉള്ളിലാണ് വൈറസ് ഉള്ളത് എന്നതിനാല് ശരീര ത്തിനു മേല് അണു നാശിനി തളിക്കുന്നത് ഉപകാരപ്രദം അല്ല.\nകൊവിഡ്-19 വൈറസ് ബാധിതര് അല്ലെങ്കില് രോഗം ഉണ്ട് എന്ന് കരുതുന്നുവര് പതിവായി ഇടപെടുന്ന ഭാഗ ങ്ങള്, അവര് തൊടുന്ന ഉപരി തല ങ്ങള് മാത്രം വൃത്തി യാക്കാനും അണു വിമുക്ത മാക്കു വാനും മാത്രമേ രാസ അണു നാശിനി കള് ശുപാര്‍ശ ചെയ്യുന്നത്.\nComments Off on മരുന്ന് കയറ്റു മതിക്ക് ഇന്ത്യ തയ്യാറായില്ല എങ്കിൽ തിരിച്ചടി : ട്രംപ്\n« Previous Page — « Previous « ലോക്ക് ഡൗണ് നീട്ടണം എന്ന് ഏഴു സംസ്ഥാന ങ്ങളുടെ ആവശ്യം\nNext » — Next Page » കൃഷി വകുപ്പ് കാർഷിക വിപണി ഒരുക്കും »


ഇസ്‌ലാമാബാദ്: പാക്കിസ്ഥാനില് മതനിന്ദക്കേസില് നിയമനടപടി നേരിടുന്ന ക്രിസ്ത്യന് ബാലിക റിംഷാ മസീഹിനെ സുരക്ഷാ കാരണത്താല് രഹസ്യകേന്ദ്രത്തിലേക്ക് മാറ്റി. മതനിന്ദകേസില് വെള്ളിയാഴ്ചയാണ് റിംഷയ്ക്ക് ജാമ്യം ലഭിച്ചത്.\nറിംഷയ്ക്കും കുടുംബത്തിനും വധഭീഷണിയുണ്ട്. ഇതേത്തുടര്‍ന്ന് ശനിയാഴ്ച ജയില് മോചിതയായശേഷം റിംഷയെയും കുടുംബത്തെയും പോലീസ് ഹെഡ്ക്വാട്ടേഴ്‌സില് തന്നെ നിര്‍ത്തുകയും പിന്നീട് രഹസ്യകേന്ദ്രത്തിലേക്ക് മാറ്റുകയുമായിരുന്നു.\nമതനിന്ദ കേസില് മൂന്നാഴ്ചയോളം റാവല്‍പിണ്ടിയിലെ അഡിയാല ജയിലിലായിരുന്നു റിംഷ. വധഭീഷണി നിലനില്‍ക്കുന്നതിനാല് റിംഷയെയും കുടുംബത്തെയും പാക്കിസ്ഥാനില് നിന്നും നാട് കടത്തുമെന്ന അഭ്യൂഹമുയര്‍ന്നിരുന്നു. എന്നാല് റിംഷയും കുടുംബവും രാജ്യം വിട്ടിട്ടില്ലെന്ന് ക്രിസ്ത്യന് നേതാവും പ്രധാനമന്ത്രിയുടെ ഉപദേശകനുമായ പോള് ഭാട്ടി പറഞ്ഞു.\nപോലീസ് സംരക്ഷണം ഏര്‍പ്പെടുത്തിയിട്ടുണ്ടെങ്കിലും റിംഷയെയും കുടുംബത്തെയും ജീവനോടെ ചുട്ടെരിക്കുമെന്ന് അയല്‍വാസികള് ഭീഷണിപ്പെടുത്തിയതായി റിംഷയുടെ പിതാവ് പറയുന്നു. തന്റെ മകള് നിരപരാധിയാണെന്നും കേസില് ജാമ്യം ലഭിച്ചെങ്കിലും റിംഷയ്‌ക്കെതിരെ നിയമനടപടികള് നിലനില്‍ക്കുകയാണെന്നും അദ്ദേഹം പറഞ്ഞു.\nഖുര്‍ആന് പേജുകള് കത്തിച്ചുവെന്നാരോപണമാണ് റിംഷയ്‌ക്കെതിരെയുള്ളത്. ആഗസ്റ്റ് 16ന് അറസ്റ്റിലായശേഷവും പിന്നീട് ജയിലില് വെച്ചും ഇത് സംബന്ധിച്ച് റിംഷയെ ചോദ്യം ചെയ്തിരുന്നു. ആദ്യം ചോദ്യം ചെയ്തപ്പോള് ഖുര്‍ആന് കത്തിച്ചകാര്യം റിംഷ സമ്മതിച്ചു. എന്നാല് രണ്ടാമത്തെ ചോദ്യം ചെയ്യലില് പെണ്‍കുട്ടി ഇക്കാര്യം നിഷേധിച്ചതായാണ് പോലീസ് വൃത്തങ്ങളില് നിന്നുള്ള വിവരം.\nചില ചോദ്യങ്ങള്‍ക്ക് പെണ്‍കുട്ടി കൃത്യമായ മറുപടി നല്‍കാത്തതിനാല് ഒരിക്കല് കൂടി ഇവരെ ചോദ്യം ചെയ്യുമെന്നാണ് അന്വേഷണ ഉദ്യോഗസ്ഥര് പറയുന്നത്. മതഗ്രന്ഥം കുത്തിനിറച്ച പോളിത്തീന് ബാഗ് എവിടെ നിന്നാണ് ലഭിച്ചത്, ബാഗ് ചവറ്റുകുട്ടയിലേക്ക് തള്ളുന്ന സമയത്ത് പരാതിക്കാരനായ മാലിക് അമ്മദ് വീടിന് പുറത്ത് എന്തു ചെയ്യുകയായിരുന്നു തുടങ്ങിയ ചോദ്യങ്ങള്‍ക്ക് പെണ്‍കുട്ടി മറുപടി നല്‍കിയിട്ടില്ല.\nഡൗണ്‍സിന്‍ഡ്രോം എന്ന രോഗത്തിനിരയായ, പ്രായപൂര്‍ത്തിയാവാത്ത റിംഷയെ കള്ളക്കേസില് കുടുക്കി അറസ്റ്റ് ചെയ്തതിനെതിരേ പാക്കിസ്ഥാനിലും വിദേശത്തും വന് പ്രതിഷേധം ഉയര്‍ന്നിരുന്നു. റിംഷയ്ക്ക് പിന്തുണ പ്രഖ്യാപിച്ച് ആവാസ് എന്ന സംഘടനയുടെ അംഗങ്ങള് ഉള്‍പ്പെടെ നിരവധി പേര് രംഗത്തെത്തിയിരുന്നു. എന്നാല്, അടുപ്പില് തീകൂട്ടാനായി പഴയ കടലാസുകള് കത്തിച്ച ബാലികയെ അയല്‍വാസി കള്ളക്കേസില് കുടുക്കുകയായിരുന്നുവെന്നാണ് റിംഷയുടെ ബന്ധുക്കള് പറയുന്നത്. പത്തുലക്ഷം രൂപയുടെ ബോണ്ടിലാണ് റിംഷയ്ക്ക് ജാമ്യം ലഭിച്ചത്. ഈ തുക ന്യൂനപക്ഷ സംഘടന കെട്ടിവച്ചതിനെത്തുടര്‍ന്നാണ് റിംഷ മോചിതയായത്.\nറിംഷയ്‌ക്കെതിരേ വ്യാജത്തെളിവുണ്ടാക്കിയെന്നാരോപിച്ച് ഇസ്‌ലാമാബാദിലെ മെഹ്‌റിയാ ജാഫര് മേഖലയിലെ പള്ളിയിലെ ഇമാം ഖാലിദ് ചിസ്തിയെയും പോലീസ് അറസ്റ്റ് ചെയ്തിരുന്നു. ഇമാമിന്റെ അടുത്ത് പരാതിയുമായി എത്തിയ അയല്‍വാസി കൊണ്ടുവന്ന കത്തിക്കരിഞ്ഞ കടലാസുകളുടെ ഇടയില് ഖുര്‍ആന് പേജുകള് ഇമാം തിരുകിയെന്നാണ് ആരോപണം.


ആഗസ്റ്റ് ഇരുപത്; ഓര്‍ക്കുന്നു ദഭോല്‍ക്കര് ആദരവോടെ | Narendra Dabholkar| Shabitha| Books\nആഗസ്റ്റ് ഇരുപത്; ഓര്‍ക്കുന്നു ദഭോല്‍ക്കര് ആദരവോടെ\nAug 20, 2020, 06:11 PM IST\nഅച്ഛന്റെ ചിതയ്ക്ക് മകള് മുക്ത തീകൊളുത്തി; യാതൊരു മതാചാരങ്ങളുടെയും അകമ്പടിയില്ലാതെ. ചിതാഭസ്മം ദഭോല്‍ക്കറുടെ ജൈവപച്ചകൃഷിത്തോട്ടത്തില് വിതറുകയും ചെയ്തു.\n2013 ആഗസ്ത് ഇരുപത്. പൂനെയിലെ ഓംകാരേശ്വർ ക്ഷേത്രത്തിനുമുന്നിലൂടെ പ്രഭാതസവാരിക്കിടെ ദിവസവും കണ്ടുമുട്ടുന്നവർ സുപ്രഭാതം പറഞ്ഞ് വണങ്ങിക്കൊണ്ട് നടത്തം തുടരുകയാണ്. ഇന്ത്യൻ സമയം രാവിലെ ഏഴ് ഇരുപത്. തൊട്ടടുത്ത പാർക്കിങ് ഗ്രൗണ്ടിൽ നിന്നും തോക്കുധാരികളായ രണ്ടുപേർ മോട്ടോർ സൈക്കിളിൽ നിന്നിറങ്ങി പ്രഭാതസവാരിക്കാർക്കിടയിലേക്ക് നടന്നുനീങ്ങി. നാലുതവണയായി നിരത്തി നിറയൊഴിക്കൽ. അറുപത്തിയേഴുകാരന്റെ നെറ്റിയിലേക്കും തലയിലേക്കും തുളഞ്ഞുകയറിയ വെടിയുണ്ടകൾ തീർത്ത സുഷിരങ്ങളിൽ നിന്നും ചീറ്റുന്ന രക്തത്താൽ ക്ഷേത്രപരിസരം ചുവന്നുകട്ടച്ചു. അദ്ദേഹത്തെ അറിയാവുന്നവർ ദഭോൽക്കർ സാബ് എന്ന് ആർത്തുവിളിച്ചുകൊണ്ട് ഓടിവന്നപ്പോഴേക്കും തോക്കുധാരികൾ തങ്ങളുടെ വാഹനത്തിൽ രക്ഷപ്പെട്ടിരുന്നു. തലയ്ക്കും നെഞ്ചിനും വെടിയേറ്റ നരേന്ദ്ര ദഭോൽക്കർ എന്ന സാമൂഹ്യജീവി നിമിഷങ്ങൾക്കകം മരണപ്പെട്ടു.\nതന്റെ ഭൗതികശരീരം യാതൊരു മതാനുഷ്ഠാനങ്ങളോടെയും സംസ്കരിക്കാൻ പാടില്ലെന്ന് മക്കളോട് ചട്ടംകെട്ടിയിരുന്നു ദഭോൽക്കർ. മെഡിക്കൽ വിദ്യാർഥികൾക്ക് പഠിക്കാനായി ശരീരം വിട്ടുനൽകണമെന്ന് നേരത്തേ തന്നെ അദ്ദേഹം ബന്ധപ്പെട്ടവരെ അറിയിച്ചതാണ്. 1983- മുതൽ വധഭീഷണിയുടെ നിഴലിൽ കഴിയുന്ന അദ്ദേഹത്തിനറിയാം മരണം വിളിപ്പാടകലെയുണ്ടെന്ന്. ഓട്ടോപ്സി കഴിഞ്ഞപ്പോൾ ശരീരം പഠനയോഗ്യമല്ലാതായി. അച്ഛന്റെ ചിതയ്ക്ക് മകൾ മുക്ത തീകൊളുത്തി; യാതൊരു മതാചാരങ്ങളുടെയും അകമ്പടിയില്ലാതെ. ചിതാഭസ്മം ദഭോൽക്കറുടെ ജൈവപച്ചകൃഷിത്തോട്ടത്തിൽ വിതറുകയും ചെയ്തു.\n''എന്റെ രാജ്യത്ത് ജീവിച്ചുകൊണ്ട് എന്റെ ജനങ്ങളിൽ നിന്നും ഞാൻ പോലീസ് സുരക്ഷതേടണമെങ്കിൽ അതിനർഥം എനിക്കെന്തോ കാര്യമായ തകരാറുണ്ടെന്നാണ്. ഇന്ത്യൻ ഭരണഘടനയിലെ അപാകതകകൾക്കെതിരെയാണ്, സമൂഹത്തിലെ അലിഖിത നിയമങ്ങൾക്കെതിരേയാണ് ഞാൻ പോരാടുന്നത്, അല്ലാതെ ഒരു വ്യക്തിയ്ക്കുമെതിരേയല്ല ''- പോലീസ് ദഭോൽക്കറിന് സംരക്ഷണമേർപ്പെടുത്തിയപ്പോൾ അദ്ദേഹം നിരസിച്ചത് ഇങ്ങനെ പറഞ്ഞുകൊണ്ടാണ്.\nഇന്ത്യാരാജ്യമൊന്നാകെ ഇളകിമറിഞ്ഞ ദഭോൽക്കർ വധത്തിന് ഇന്ന് ഏഴാണ്ട് തികയുന്നു. ആഴ്ചയിൽ രണ്ടുദിവസങ്ങളിൽ മാത്രമേ അദ്ദേഹം പൂനെയിൽ ഉണ്ടാവാറുള്ളൂ എന്ന് കൃത്യമായി അറിയുന്നവരാണ് കൊലപാതകം നടത്തിയിരിക്കുന്നത്. കൊലപാതകത്തെക്കുറിച്ചുള്ള അന്വേഷണം പഴുതടച്ച് കൊണ്ട് നടക്കുന്നു എന്ന് പറഞ്ഞെങ്കിലും കേതൻ തിരോദ്കർ എന്ന സാമൂഹ്യപ്രവർത്തകന്റെ പൊതുതാല്പര്യഹർജി പ്രകാരം അന്വേഷണം സംസ്ഥാനപോലീസിൽ നിന്നും സി.ബി.ഐയ്ക്കു കൈമാറി.\nരണ്ട് വർഷമായിട്ടും അന്വേഷണത്തിൽ കാര്യമായ പുരോഗതി ഉണ്ടായില്ല. മഹാരാഷ്ട്ര സർക്കാറും സി.ബി.ഐയും ദഭോൽക്കർ വധത്തിന്റെ വിശദാംശങ്ങൾ തരുന്നവർക്കായി പത്തുലക്ഷം രൂപ പാരിതോഷികമായി പ്രഖ്യാപിച്ചുവെങ്കിലും പ്രതീക്ഷയ്ക്കു വകയില്ലായിരുന്നു. 2018 ആഗസ്ത് പതിനെട്ടിന് സചിൻ പ്രകാശ് റാവു ആൻഡ്യുർ എന്നയാളെ സി.ബി.ഐ അറസ്റ്റ് ചെയ്തു. രണ്ട് തോക്കുധാരികളിൽ ഒരാളാണെന്ന് കരുതുന്നുവെന്ന് സി.ബി.ഐ പറഞ്ഞു. കൊലപാതകം നടന്ന് അഞ്ച് വർഷങ്ങൾക്കു ശേഷം നടന്ന അറസ്റ്റിൽ അദ്ദേഹത്തിന്റെ കുടുംബം പ്രതീക്ഷയർപ്പിച്ചു.\nമഹാരാഷ്ട്രയിൽ നടമാടിയ അന്ധവിശ്വാസങ്ങൾക്കും മന്ത്രവാദങ്ങൾക്കും എതിരെയായിരുന്നു ദഭോൽക്കരുടെ നിരന്തരപോരാട്ടം. അന്ധവിശ്വാസവും മന്ത്രവാദവും നിരോധിക്കണമെന്നാവശ്യപ്പെട്ട് അദ്ദേഹം നിരന്തരം കോടതികൾ കയറിയിറങ്ങി. ചില രാഷ്ട്രീയ പാർട്ടികളും സംസ്ഥാനത്തെ വാർക്കാരി വിഭാഗക്കാരും ഇതിനെ ശക്തമായി എതിർത്തു. ഹിന്ദു സംസ്കാരത്തെയും പൈതൃകത്തെയും ആചാരങ്ങളെയും ഹനിക്കുന്നതാണ് ദഭോൽക്കരുടെ നീക്കങ്ങൾ എന്ന് മഹാരാഷ്ട്രയിലെ പ്രമുഖപാർട്ടികൾ ആരോപിച്ചു. മതത്തിനെതിരായി പ്രവർത്തിക്കുന്നു എന്ന ആരോപണത്തിന് ദഭോൽക്കർ കൊടുത്ത മറുപടിയാണ് പ്രസക്തം- ''ബില്ലിൽ ഞാൻ ദൈവത്തെക്കുറിച്ചോ മതത്തെക്കുറിച്ചോ ഒരക്ഷരം പറഞ്ഞിട്ടില്ല. ഇന്ത്യൻ ഭരണഘടന ആരാധനാ സ്വാതന്ത്ര്യം നല്കുന്നുണ്ട്. അതുകൊണ്ട് തന്നെ അത് നിഷേധിക്കണമെന്ന് പറയാൻ ഞാനാരുമല്ല, പക്ഷേ മനുഷ്യജീവൻ വരെ ഹനിക്കപ്പെടുന്ന മന്ത്രവാദങ്ങളും ബലികളും അന്ധവിശ്വാസങ്ങളും നിരോധിച്ചേ മതിയാകൂ.''\nമരിക്കുന്നതിന് രണ്ടാഴ്ച മുമ്പ് അദ്ദേഹം നടത്തിയ പത്രസമ്മേളനത്തിൽ ആരോപണങ്ങൾ അഴിച്ചുവിട്ടു; ''സ്റ്റേറ്റ് അസംബ്ളിയിൽ ഏഴുതവണ ഈ ബിൽ വച്ചിട്ടും പിരഗണിക്കപ്പെട്ടില്ല. സംസ്ഥാനത്തെ പുരോഗമനാശയക്കാരെ നിരാശപ്പെടുത്തുന്നതിൽ മുഖ്യമന്ത്രി വഹ് നിരാശാജനകമാണ്.'' ദഭോൽക്കറുടെ കൊലപാതകം നടന്നതിന്റെ പിറ്റേന്നു തന്നെ മന്ത്രവാദനിരോധന ബിൽ അവതരിപ്പിക്കുകയും ചെയ്തു.\nപന്ത്രണ്ട് വർഷം ഡോക്ടറായി സേവനമനുഷ്ഠിച്ചതിനുശേഷമാണ് അദ്ദേഹം മഹാരാഷ്ടയിലെ സാധാരണജനങ്ങൾക്കിടയിലേക്ക് സാമൂഹ്യപ്രവർത്തനവുമായി ഇറങ്ങിച്ചെല്ലുന്നത്. ആദ്യമാദ്യം സാമൂഹ്യ നീതിയ്ക്കായി പ്രവർത്തിച്ച അദ്ദേഹം പിന്നീട് തന്റെ ജനങ്ങളുടെ അന്ധവിശ്വാസങ്ങളെ ദൂരീകരിക്കുന്നതിനായി പ്രയത്നിച്ചു തുടങ്ങി. മഹാരാഷ്ട്രാ അന്തശ്രദ്ധാ നിർമൂലൻ സമിതി (MANS) രൂപീകരിച്ചുകൊണ്ട് അന്ധവിശ്വാസങ്ങൾക്കെതിരേ പ്രവർത്തിച്ചു തുടങ്ങി. വ്യാജസ്വാമിമാർക്കും കൂണുകൾ പോലെ മുളച്ചുപൊന്തുന്ന വ്യാജ ആത്മീയസ്ഥാപനങ്ങൾക്കുമെതിരേ അദ്ദേഹം വിശ്രമമില്ലാതെ പോരാടി. മനുഷ്യദൈവങ്ങളെ കണക്കറ്റുപരിഹസിച്ചു. യുക്തിവാദചിന്തകളിലേക്കും പ്രായോഗിക ജീവിതത്തിലേക്കും സാധാരണക്കാരെ ക്ഷണിച്ചു.ആത്മീയത ബിസിനസ്സും രാഷ്ട്രീയവുമാക്കിയവർക്ക് അത് അസഹനീയമായപ്പോൾ ആധുനിക ഇന്ത്യയിലെ ആഗ്സറ്റിന്റെ രക്തസാക്ഷിയായി മാറി ദഭോൽക്കർ. അത്യാർഭാട വിവാഹാഘോഷങ്ങളും ദളിത് തൊട്ടുകൂടായ്മയും അദ്ദേഹം നിശിതമായി വിമർശിച്ചിരുന്നു. ഇന്ത്യയിലെ ജാതിവ്യവസ്ഥയ്ക്കെതിരേ അവസാനശ്വാസം വരെ നിലകൊണ്ട നരേന്ദ്ര ദഭോൽക്കറെ ഇല്ലായ്മ ചെയ്യാൻ എതിരാളികൾക്ക് കഴിഞ്ഞെങ്കിലും അദ്ദേഹം ഊതിക്കത്തിച്ച ആശയങ്ങളുടെ കനലുകൾ ജ്വലിച്ചുകൊണ്ടേയിരിക്കുന്നു.\nContent Highlights: Article on Narendra Dabholkar on his Death Anniversary\nആനക്കഥകളുടെ കൗതുകച്ചെപ്പുമായി മലയാളികൾക്കിടയിലേക്ക് കടന്നുവന്ന E4Elephant എന്ന പ്രോഗ്രാമിന്റെ ..\nറേഡിയോ മെക്കാനിക്കില് നിന്നും എഴുത്തുകാരനിലേക്ക് വളര്‍ന്ന മാടമ്പ്\nമാടമ്പിത്തരത്തെ അതിജീവിച്ചു വളര്‍ന്ന സഹൃദയത്വം


Mon Jul 06 2020 12:04:42 GMT+0530 (India Standard Time)\nഎന്നാല് പ്രഹസനമായി 2000രൂപയാണ് സര്‍ക്കാര് നല്‍കിയത്. തുടര്‍ന്നാണ് പണം മടക്കിനല്‍കാന് യുവ കര്‍ഷകന് തയ്യാറായത്. എനിക്ക് 35 ലക്ഷം രൂപയിലധികം കടമുണ്ട്. എന്നാല് മുഖ്യമന്ത്രിക്ക് എന്നെ സഹായിക്കാന് ആവുന്നില്ല. കുറഞ്ഞപക്ഷം ആത്മഹത്യ ചെയ്യാനെങ്കിലും എന്നെ അനുവദിക്കണം' പ്രദീപ് പറയുന്നു.\nSHN18 March 2019 3:43 PM GMT\nലഖ്‌നൗ: വിള നഷ്ടത്തിനൊപ്പം സര്‍ക്കാരിന്റെ പരിഹാസവും താങ്ങാവുന്നതിനപ്പുറമായതോടെ വിത്യസ്ത പ്രതിഷേധവുമായി കര്‍ഷകന്. ആഗ്രയില് നിന്നുള്ള പ്രദീപ് ശര്‍മയാണ് പ്രധാനമന്ത്രി കിസാന് സമ്മാന് നിധിയിലൂടെ ലഭിച്ച ആദ്യ ഗഡുവായ 2000 രൂപ ഉത്തര്‍പ്രദേശ് മുഖ്യമന്ത്രി യോഗി ആദിത്യനാഥിന് മടക്കി നല്‍കി പ്രതിഷേധിച്ചത്. 39കാരന് പ്രദീപ് ശര്‍മ്മയാണ് തുക മടക്കി നല്‍കിയതിനോടൊപ്പം തന്നെ ആത്മഹത്യ ചെയ്യാന് അനുവദിക്കണമെന്നും ആവശ്യപ്പെട്ട് രംഗത്തെത്തിയത്. ടൈംസ് ഓഫ് ഇന്ത്യ റിപോര്‍ട്ട് പ്രകാരം കൃഷി മുഖാന്തിരം 35ലക്ഷം രൂപയിലധികം കടം വന്ന പ്രദീപ് കഴിഞ്ഞ അഞ്ചുവര്‍ഷങ്ങളായി സര്‍ക്കാര് സഹായങ്ങള് കാത്തിരിക്കുകയായിരുന്നു.\nഎന്നാല് പ്രഹസനമായി 2000രൂപയാണ് സര്‍ക്കാര് നല്‍കിയത്. തുടര്‍ന്നാണ് പണം മടക്കിനല്‍കാന് യുവ കര്‍ഷകന് തയ്യാറായത്. എനിക്ക് 35 ലക്ഷം രൂപയിലധികം കടമുണ്ട്. എന്നാല് മുഖ്യമന്ത്രിക്ക് എന്നെ സഹായിക്കാന് ആവുന്നില്ല. കുറഞ്ഞപക്ഷം ആത്മഹത്യ ചെയ്യാനെങ്കിലും എന്നെ അനുവദിക്കണം' പ്രദീപ് പറയുന്നു. തങ്ങള് ഓരോ ദിവസവും കഴിഞ്ഞു കൂടാന് വളരെയധികം ബുദ്ധിമുട്ടുകള് അനുഭവിക്കുകയാണെന്നും തനിക്ക് ഉണ്ടായ വിള നഷ്ടത്തിന്റെ പേരില് ജില്ലാ ഭരണകൂടത്തിനും സംസ്ഥാന സര്‍ക്കാരിനും താന് അപേക്ഷ നല്‍കിയെന്നും എന്നാല് ഒന്നിന് പോലും മറുപടി വന്നട്ടില്ലെന്നും അദ്ദേഹം പറഞ്ഞു. കഴിഞ്ഞ വര്‍ഷം ഞാന് കേന്ദ്ര കൃഷി വകുപ്പ് മന്ത്രി രാധ മോഹന് സിംഗിനെ കാണാനായി ഡല്‍ഹിക്ക് പോയെങ്കിലും വെറും കയ്യോടെ മടങ്ങേണ്ടി വന്നുവെന്നും പ്രദീപ് ശര്‍മ്മ പറഞ്ഞു.\nകാലാവസ്ഥ മോശമായതിനെ തുടര്‍ന്ന് 2016ല് തനിക്ക് കൃഷി നാശമുണ്ടായി എന്നും തന്റെ അച്ഛന് 2017ല് കാന്‍സര് പിടിപെട്ട് മരിക്കുമ്പോള് അദ്ദേഹത്തിന് വേണ്ട മതിയായ ചികില്‍സ നല്‍കാന് പോലും തനിക്കായില്ലെന്നും പ്രദീപ് ശര്‍മ്മ പറഞ്ഞു. ഇപ്പോള് എനിക്ക് 2000 രൂപ ലഭിച്ചിരിക്കുകയാണ്. അത് ഞാന് മുഖ്യമന്ത്രിക്ക് തന്നെ നല്‍കുകയാണ്.\nഅതേസമയം, ധാരാളം ആളുകള് ഇത്തരത്തില് കൃഷി നാശമുണ്ടായി സാമ്പത്തിക ബുദ്ധിമുട്ടുകള് അനുഭവിക്കുന്നുണ്ടെന്ന് ആഗ്രയിലെ കൃഷി സംഘത്തിന്റെ തലവന് ശ്യാംസിങ് പറഞ്ഞു. രാജ്യത്തിന്റെ മൊത്തം ഉരുളകിഴങ്ങ് ഉല്‍പ്പാദനത്തിന്റെ 40 ശതമാനവും ഉത്തര്‍പ്രദേശിലെ ആഗ്ര ജില്ലയില് നിന്നാണ്. 72000 ഹെക്ടേഴ്‌സ് സ്ഥലത്ത് കൃഷിയുണ്ട്. എന്നാല് ഉരുളക്കിഴങ്ങിന് മതിയായ വിള ലഭിക്കാത്തത് കര്‍ഷകരെ പ്രതിസന്ധിയിലാക്കിയിരിക്കുകയാണ്. പലരും ബാങ്ക് വായ്പകള് അടക്കം എടുത്താണ് കൃഷി നടത്തുന്നതെന്നും നഷ്ടം വന്നാല് അത് താങ്ങാന് സാധിക്കുന്നതിലുമപ്പുറമാണെന്നും ഉരുളകിഴങ്ങ് ഉല്‍പ്പാദന സംഘം ജനറല് സെക്രട്ടറി മുഹമ്മദ് ആമിര് പറഞ്ഞു.\nfarmers issue farmers death\n6 July 2020 1:28 AM GMT


vidhya balan | പാര്‍ക്കിലെ മുതലകള്‍ക്ക് ഭക്ഷണം നൽകിയും, ഫ്ലോറിഡയില് അവധി ആഘോഷിച്ചും നടി വിദ്യാ ബാലന് - Malayalivartha.com Widgets Magazine\n23 JUNE 2019 03:46 PM IST\nഫ്ലോറിഡയില് അവധി ആഘോഷിച്ച് നടി വിദ്യാ ബാലന്. താരം ഗെറ്റോര് പാര്‍ക്കിലെ മുതലകള്‍ക്ക് ഭക്ഷണം നല്‍കുന്ന ദൃശ്യങ്ങളാണ് ഇപ്പോൾ സോഷ്യല് മീഡിയയില് വൈറലായിക്കൊണ്ടിരിക്കുന്നത്. ഫേസ്ബുക്ക് അക്കൗണ്ടിലൂടെയാണ് വിദ്യാ ബാലന് വീഡിയോ പങ്കുവച്ചിരിക്കുന്നത്.\nകുറച്ച് ദിവസങ്ങള്‍ക്ക് മുമ്പ് ബാലിയിലെ കടല്‍ത്തീരത്തുനിന്നുള്ള ഫോട്ടോകള് താരം ഇന്‍സ്റ്റഗ്രാമില് പങ്കുവച്ചിരുന്നു. മെറൂണ് ഗൗണണിഞ്ഞ് കടത്തീരത്ത് അടിച്ചുപൊളിക്കുന്ന താരത്തിന്റെ ദൃശ്യങ്ങളും സോഷ്യല് മീഡിയയില് തരംഗമായിരുന്നു. അവധിയാഘോഷങ്ങള്‍ക്ക് ശേഷം പ്രശസ്ത ഗണിതശാസ്ത്ര പ്രതിഭയായ ശകുന്തള ദേവിയുടെ ജീവിതം പ്രമേയമാകുന്ന ചിത്രത്തിലാണ് വിദ്യാ ബാലന് അഭിനയിക്കുക.


ഏഴാംക്ലാസില് പഠിക്കുമ്പോള് ഗാനഗന്ധര്‍വനോടൊപ്പം പാടി! പ്ലസ് ടു പഠനത്തിനിടയിൽ നൂറു ഗാനങ്ങളുടെ നിറവിൽ ആൽഡ്രിയ സാബു - RashtraDeepika\nനെല്ലിക്കുന്ന്: പ്ലസ് ടു പഠനത്തിനിടയിൽ സിനിമയിലും ആൽബങ്ങളിലുമായി നൂറു ഗാനങ്ങൾ പാടി സംഗീതലോകത്തു സാന്നിധ്യമറിയിച്ചിരിക്കുകയാണ് നെല്ലിക്കുന്ന് തട്ടിൽ സാബു പോളിന്‍റെയും ഷീജയുടെയും മകൾ ആൽഡ്രിയ.\nപ്രവാസികളുടെ ജീവിത സാഹചര്യങ്ങളും കഷ്ടപ്പാടുകളും ചിത്രീകരിക്കുന്ന ആൽബത്തിൽ പാടിയ ഗാനമാണ് ഇപ്പോൾ വൈറലായിരിക്കുന്നത്.\nസിസ്റ്റർ ജയയുടെ രചനയിൽ “പ്രിയനെ യേശു പരനെ’ എന്ന ക്രിസ്തീയ ഭക്തിഗാനവും ഏറെ ജനശ്രദ്ധ പിടിച്ചുപറ്റിയിട്ടുണ്ട്.\nമഴയൊരുക്കം എന്ന കവിതയ്ക്കു ദിനേശ് തൃപ്രയാർ സംഗീതം നൽകി ആൽഡ്രിയ ആലപിച്ച കവിതകളും ശ്രദ്ധിക്കപ്പെട്ടു.\nനെല്ലിക്കുന്നിലെ പള്ളി ഗായകസംഘത്തിലെ ഗായികകൂടിയായ ആൽഡ്രിയ തൃശൂർ ചേതന സംഗീതനാട്യ അക്കാദമിയിലെ റവ.ഡോ. പോൾ പൂവ്വത്തിങ്കലിന്‍റെ ശിക്ഷണത്തിലാണ് സംഗീതപഠനം ആരംഭിച്ചത്.\nഇപ്പോൾ ജയചന്ദ്രൻ വലപ്പാടും ദിനേശ് തൃപ്രയാറും സംഗീതം പഠിപ്പിക്കുന്നു. ഏഴാംക്ലാസിൽ പഠിക്കുന്പോൾതന്നെ ഗാനഗന്ധർവൻ യേശുദാസിനോടൊപ്പം സംഗീതക്കച്ചേരിയിൽ പാടാൻ അവസരം ലഭിച്ചിട്ടുണ്ട്.\n2013ൽ സിബിഎസ്ഇ സംസ്ഥാന കലോത്സവത്തിൽ കലാതിലകമായിരുന്നു.\nകെസിഎസ്എൽ, ടൂറോഫെസ്റ്റ്, ഹാർമണി ഫെസ്റ്റ്, സംഘം കലാഗ്രൂപ്പിന്‍റെ സംഗീതമത്സരം എന്നിവയിൽ ഒന്നാംസ്ഥാനം നേടിയ ഈ പാട്ടുകാരി മികച്ച നർത്തകിയും പ്രസംഗകയുമാണ്. തൃശൂർ ദേവമാതാ സ്കൂളിലാണ് പഠിക്കുന്നത്.


സ്വർണത്തിന് പിന്നാലെ വെള്ളിയ്ക്കും റെക്കോർഡ് വില; ഇന്നലെ കൂടിയത് 2000 രൂപ - Malayalam Goodreturns\n» സ്വർണത്തിന് പിന്നാലെ വെള്ളിയ്ക്കും റെക്കോർഡ് വില; ഇന്നലെ കൂടിയത് 2000 രൂപ\nPublished: Wednesday, August 14, 2019, 15:47 [IST]\n28 min ago ഇന്ത്യ കടന്നുപോകുന്നത് മാന്ദ്യത്തിലൂടെ, അല്ലെന്ന് തെളിയിക്കാന് രേഖകളില്ല: അഭിജിത് ബാനര്‍ജി\n50 min ago ഇന്ത്യയിലെ ഏറ്റവും ധനികനായ വ്യക്തിഗത നിക്ഷേപകൻ രാകേഷ് ജുൻജുൻവാല സെബിയുടെ നിരീക്ഷണത്തിൽ\n55 min ago സ്വർണം വാങ്ങുന്നവരുടെ ശ്രദ്ധയ്ക്ക്, ആഭരണങ്ങൾ വാങ്ങുന്നതാണോ ഇ-ഗോൾഡ് വാങ്ങുന്നതാണോ കൂടുതൽ ലാഭം?\nസ്വർണത്തിന് ശേഷം വെള്ളിയ്ക്കും റെക്കോർഡ് വില വർദ്ധനവ്. രാജ്യത്ത് വെള്ളി വില ഇന്നലെ 2,000 രൂപ ഉയർന്ന് എക്കാലത്തെയും ഉയർന്ന നിരക്കായ കിലോയ്ക്ക് 45,000 രൂപയിലെത്തി. സ്പോട്ട് വിപണിയിൽ തിങ്കളാഴ്ച 10 ഗ്രാമിന് 38,470 എന്ന റെക്കോർഡ് ഉയരത്തിലെത്തിയിരുന്നു. വില ഉയർന്നതോടെ വെള്ളി നാണയങ്ങളുടെ ഡിമാൻഡ് ഉയർന്നു.\nഎംസിഎക്സ് ഒക്ടോബർ സ്വർണം ഫ്യൂച്ചറിന്റെ വില ഒരു ശതമാനം ഉയർന്നപ്പോൾ വെള്ളി ഫ്യൂച്ചരിന്റെ വില2ശതമാനം ഉയർന്നു. ആഗോള വിപണികളിൽ സ്വർണ വില 1 ശതമാനം ഉയർന്ന് 1,512.51 ഡോളറിലെത്തി. യുഎസ്-ചൈന വ്യാപാര യുദ്ധമാണ് ആഗോള വിപണിയിൽ സ്വർണ വില ഉയരാൻ കാരണം. ഹോങ്കോംഗ്, അർജന്റീന എന്നിവിടങ്ങളിലെ രാഷ്ട്രീയ സംഘർഷങ്ങളും സ്വർണം ഉൾപ്പെടെയുള്ള സുരക്ഷിത നിക്ഷേപങ്ങളെ പിന്തുണച്ചു.\nആഗോള വിപണിയിൽ വെള്ളി വില\nവെള്ളിയുടെ വില ഔൺസിന് 1.8 ശതമാനം ഉയർന്ന് 17.36 ഡോളറിലെത്തി. ഇത് മറ്റ് വിലയേറിയ ലോഹങ്ങളിലെ നിക്ഷേപകരുടെ എണ്ണം വർദ്ധിപ്പിക്കുന്നു. 2018 ജനുവരിയ്ക്ക് ശേഷമുള്ള ഏറ്റവും ഉയർന്ന വിലയാണ് നിലവിൽ വെള്ളിയുടേത്. പ്ലാറ്റിനത്തിന്റെ വില 1.3 ശതമാനം ഉയർന്ന് 863.83 ഡോളറും പല്ലേഡിയം 0.7 ശതമാനം ഉയർന്ന് 1,437.98 ഡോളറിലുമെത്തി.\nരാഷ്ട്രീയവും സാമ്പത്തികവുമായ അനിശ്ചിതത്വത്തിൽ താരതമ്യേന സുരക്ഷിതമായ നിക്ഷേപ മാർഗമാണ് സ്വർണം. ലോകത്തിലെ ഏറ്റവും വലിയ സ്വർണ്ണ പിന്തുണയുള്ള എക്സ്ചേഞ്ച്-ട്രേഡഡ് ഫണ്ടായ എസ്‌പി‌ഡി‌ആർ ഗോൾഡ് ട്രസ്റ്റിന്റെ ഓഹരികൾ തിങ്കളാഴ്ച 0.9 ശതമാനം ഉയർന്ന് 847.77 ടണ്ണായി.\nഇന്ത്യയിൽ സ്വർണത്തിന്റെയും വെള്ളിയുടെയും വില ഉയരാൻ കാരണം യുഎസ് ഡോളറിനെതിരായ രൂപയുടെ ഇടിവാണ്. രൂപയുടെ വില ഇടിയുമ്പോൾ വിലയേറിയ ലോഹങ്ങളുടെ ഇറക്കുമതി വിലയും വർദ്ധിക്കും. യുഎസ് ഡോളറിനെതിരെ രൂപയുടെ മൂല്യം കഴിഞ്ഞ ആറുമാസത്തെ ഏറ്റവും താഴ്ന്ന നിരക്കിലാണ് ഇപ്പോൾ.\nRead more about: silver gold വെള്ളി\nSilver rose by Rs 2,000 yesterday to reach an all-time high of Rs 45,000 per kg. Read in malayalam.


ഗോളടിക്കുക അല്ല ലക്ഷ്യം, നയം വ്യക്തമാക്കി ബെര്‍ബറ്റോവ് - Oneindia Malayalam\nഗോളടിക്കുക അല്ല ലക്ഷ്യം, നയം വ്യക്തമാക്കി ബെര്‍ബറ്റോവ്\nകേരള ബ്ലാസ്റ്റേഴ്സിന്‍റെ സൂപ്പര് താരമാണ് മാഞ്ചസ്റ്റര് യുണൈറ്റഡിന്‍റെ മുന്‍താരമായ ദിമിതര് ബെര്‍ബറ്റോവ്. കഴിഞ്ഞ മൂന്ന് കളികളിലും ബെര്‍ബ ബ്ലാസ്റ്റേഴ്സിന് വേണ്ടി കളിച്ചു. പക്ഷേ സൂപ്പര് താരം ഗോള് അടിക്കാത്തതില് ആരാധകര് നിരാശയിലാണ്. അവരത് പരസ്യമായി പ്രകടിപ്പിക്കുകയും ചെയ്തു. എന്നാല് ഇപ്പോഴിതാ ബെര്‍ബ തന്‍റെ നയം വ്യക്തമാക്കിയിരിക്കുകയാണ്. ഗോള് അടിക്കുക എന്നതല്ല സഹതാരങ്ങളെ കൊണ്ട് ഗോളടിപ്പിക്കുകയാണ് തന്‍റെ ലക്ഷ്യമെന്നാണ് ബെര്‍ബറ്റോവ് പറഞ്ഞിരിക്കുന്നത്. ഫെയ്സ്ബുക്കിലൂടെയാണ് ബെര്‍ബ തന്‍റെ നയം വ്യക്തമാക്കിയത്. ശനിയാഴ്ച ഗോവക്കെതിരെയാണ് ബ്ലാസ്റ്റേഴ്സിന്‍റെ ആദ്യ എവേ മത്സരം. ഗോവക്കെതിരായ മത്സരത്തിനായി കാത്തിരിക്കുകയാണെന്നും ബെര്‍ബ പറഞ്ഞു. പരിശീലകന് തന്നെ ഏല്‍പിച്ച പുതിയ റോള് നന്നായി ആസ്വാദിക്കുന്നുണ്ടെന്നും ബെര്‍ബ കുറിച്ചു. ടീമില് ക്രിയേറ്റീവ് മിഡ്ഫീല്‍ഡറുടെ അഭാവം ഉള്ളതുകൊണ്ട് സ്ട്രൈക്കറായ ബെര്‍ബറ്റോവിനെ മധ്യനിരയിലേക്ക് ഇറക്കിയായിരുന്നു പരിശീലകന് കളിപ്പിച്ചത്. ആദ്യ രണ്ട് മത്സരങ്ങളില് പ്രതീക്ഷക്കൊത്ത് ഉയരാന് കഴിയാതിരുന്ന ബെര്‍ബറ്റോവ് മുംബൈക്കെതിരെ മികച്ച പ്രകടനമായിരുന്നു പുറത്തെടുത്തത്.


ചൊവ്വാഴ്ച വരെ കനത്ത മഴയ്ക്ക് സാധ്യതയുണ്ട്\nBy: Arun T Published on: 09 August, 2020 6:41 AM IST\nസംസ്ഥാനത്ത് ഞായറാഴ്ചയും പലയിടത്തും തീവ്രമഴയ്ക്ക് സാധ്യതയുണ്ടെന്ന് കാലാവസ്ഥാവകുപ്പ്.\nമലയോരമേഖലകളിൽ കനത്ത മേഘസാന്നിധ്യമുണ്ട്. ഇവിടങ്ങളിൽ ശക്തമായ മഴയുണ്ടാകും. ഞായറാഴ്ചയോടെ ബംഗാൾ ഉൾക്കടലിൽ മറ്റൊരു ന്യൂനമർദം രൂപപ്പെടും. ഒഡിഷയ്ക്കും പശ്ചിമബംഗാളിനും സമീപത്താണിത്. എന്നാൽ, ഇത് ശക്തിപ്രാപിക്കില്ലെന്നാണ് കരുതുന്നത്. കേരളത്തെ ബാധിക്കാൻ സാധ്യതയില്ല.\nഅതിനാൽ ചൊവ്വാഴ്ചയോടെ കേരളത്തിൽ മഴയുടെ ശക്തി കുറഞ്ഞേക്കും. 14 മുതൽ 20 വരെ സാധാരണതോതിലായിരിക്കും മഴ.\nമിതമായ മഴയ്‌ക്കൊപ്പം 40 KPMH വേഗതയിലുള്ള അതിതീവ്രമായ കാറ്റും തിരുവനന്തപുരം, കൊല്ലം, പത്തനംതിട്ട , ആലപ്പുഴ, കോട്ടയം, ഇടുക്കി, എറണാകുളം, തൃശ്ശൂർ, പാലക്കാട്, മലപ്പുറം, കോഴിക്കോട്, വയനാട്, കാസർകോഡ്, കണ്ണൂർജില്ലകളിലെ ഒന്നോ രണ്ടോ സ്ഥലങ്ങളിൽ ഉണ്ടാവാൻ സാധ്യതയുണ്ട്..\nഇടുക്കി, മലപ്പുറം, വയനാട് ജില്ലകളിൽ റെഡ് അലർട്ടും കോഴിക്കോട് കണ്ണൂർ കാസർഗോഡ് ജില്ലകളിൽ ഓറഞ്ച് അലർട്ടും ആലപ്പുഴ കോട്ടയം എറണാകുളം തൃശ്ശൂർ പാലക്കാട് ജില്ലകളിൽ മഞ്ഞ അലർട്ടും തിരുവനന്തപുരം കൊല്ലം പത്തനംതിട്ട എന്നിവിടങ്ങളിൽ പച്ച അലർട്ടും പ്രഖ്യാപിച്ചിട്ടുണ്ട്.\nEnglish Summary: heavy rain possibi;lity


ഹിജാബ് ധരിച്ചത് കുറ്റം; ഹൈന്ദവ ആഘോഷത്തില് പങ്കെടുത്ത ബിജെപി മുസ്ലിം വനിതാ നേതാവിന് ഭീഷണി\nഹൗറ: ബിജെപി മുസ്ലിം വനിതാ നേതാവിനെതിരെ സ്വസമുദായത്തില് നിന്ന് ഭീഷണി. ഹിജാബ് ധരിച്ച് ഹൈന്ദവ ആഘോഷത്തില് പങ്കെടുത്ത ബംഗാളിലെ ബിജെപി നേതാവ് ഇസ്രത് ജഹാനെതിരെയാണ് ഭീഷണി ഉയർന്നത്. ഭീഷണിയെ തുടര്‍ന്ന് ഇസ്രത് ജഹാൻ ചൊവ്വാഴ്ച പൊലീസിന് പരാതി നല്‍കി.\nഹിജാബ് ധരിച്ച് ഹൈന്ദവ ആഘോഷത്തില് പങ്കെടുത്തതിനെ ചോദ്യം ചെയ്തായിരുന്നു ഭീഷണിയെന്നും ഇവര് പൊലീസിന് നല്‍കിയ പരാതിയില് പറയുന്നു. താമസിക്കുന്ന വീട്ടില്‍നിന്ന് ഒഴിഞ്ഞുപോകാന് ഉടമ ആവശ്യപ്പെട്ടതായി ഇസ്രത് ജഹാന് ആരോപിച്ചു. ഹൗറയിലെ എസി മാര്‍ക്കറ്റില് നടന്ന ഹനുമാന് ചാലിസയില് ഇസ്രത് ജാഹാന് പങ്കെടുത്തിരുന്നു. പരിപാടിക്ക് ശേഷം വീട്ടിലെത്തിയ തന്നെ സ്വസമുദായത്തില്‍നിന്നുള്ളവര് ഭീഷണിപ്പെടുത്തിയെന്നും വീട് ഒഴിയണമെന്നും ആവശ്യപ്പെട്ടതായി ഇവര് പറഞ്ഞു. വീടൊഴിഞ്ഞില്ലെങ്കിൽ ബലമായി പിടിച്ചിറക്കുമെന്നും ഭീഷണിപ്പെടുത്തി.\nമുത്തലാഖ് വിഷയത്തില് പരാതി നല്‍കിയ വനിതകളിലൊരാളാണ് ഇസ്രത് ജഹാന്. ഏത് നിമിഷവും തനിക്ക് എന്തും സംഭവിക്കാമെന്നും പൊലീസ് സുരക്ഷ നല്‍കണമെന്നും ഇവര് വ്യക്തമാക്കി. സംഭവത്തില് അന്വേഷണം നടക്കുകയാണെന്ന് പൊലീസ് അറിയിച്ചു.\nBJP BJP leader West Bengal FEATURED BJP LEADER ATTACKED\nനേട്ടം കൈവിട്ടു : ഓഹരി വിപണി തുടങ്ങിയത് നഷ്ടത്തിൽ\nകൊച്ചിയിൽ വീണ്ടും വൻ തീപിടിത്തം : ലക്ഷകണക്കിന് രൂപയുടെ നാശനഷ്ടം


'വിജയ് നല്ലൊരു വ്യക്തിത്വത്തിനുടമയാണ്'; എ.എല്. വിജയ്ക്ക് വിവാഹാശംസകള് നേര്‍ന്ന് അമല പോള് • ഇ വാർത്ത | evartha\nevartha Desk July 15, 2019, 5:00 pm July 15, 2019\nവീണ്ടും വിവാഹിതനായ സംവിധായകന് എ.എല്. വിജയ്ക്ക് ആശംസകളുമായി മുന്‍ഭാര്യയും നടിയുമായ അമല പോള്. വിജയ് നല്ലൊരു വ്യക്തിത്വത്തിനുടമയാണെന്നും അദ്ദേഹത്തിനു വിവാഹമംഗളങ്ങള് ആശംസിക്കുന്നുവെന്നും അമല പോള് പറഞ്ഞു. പുതിയ ചിത്രം ‘ആടൈ’യുടെ പ്രചാരണത്തിനിടെയാണ് മുന്‍ഭര്‍ത്താവിനെക്കുറിച്ച് അമല സംസാരിച്ചത്.\nഈ മാസം ജൂലൈ 11നായിരുന്നു വിജയ്‌യുടെ വിവാഹം. ചെന്നൈ സ്വദേശിയും ഡോക്ടറുമായ ഐശ്വര്യയാണ് വധു. വിജയ്‌യുമായുള്ള വിവാഹമോചനത്തിനു ശേഷം തനിക്ക് സിനിമയില് വേഷങ്ങള് കുറയുമെന്നു ഭയപ്പെട്ടിരുന്നതായി അമല പറഞ്ഞു.\n‘വിവാഹ മോചനത്തിനു ശേഷം സഹോദരിയുടെ വേഷം, അല്ലെങ്കില് നായികയുടെ സുഹൃത്ത് ഇങ്ങനെയുള്ള കഥാപാത്രങ്ങളേ ലഭിക്കൂ എന്ന ആശങ്ക ഉണ്ടായിരുന്നു. അതിജീവനത്തിനായി ടിവി സീരിയലുകളില് അഭിനയിക്കേണ്ടി വരുമോ എന്നുപോലും ഞാന് ഭയപ്പെട്ടു. ഇപ്പോള് ഒരുകാര്യം മനസ്സിലായി. കഴിവുണ്ടെങ്കില് നമ്മളെ തോല്‍പിക്കാന് ആര്‍ക്കും സാധിക്കില്ല.’– അമല പറഞ്ഞു.


ഐ.പി.എല് കലാശപ്പോര്; അവനെ ഇറക്കാന് മോര്‍ഗന് ടീമില് നിന്ന് മാറി നില്‍ക്കും! | Southlive\nഐ.പി.എല് കലാശപ്പോര്; അവനെ ഇറക്കാന് മോര്‍ഗന് ടീമില് നിന്ന് മാറി നില്‍ക്കും!\nഐപിഎല് 14ാം സീസണിലെ കലാശക്കളിയില് കെകെആര് ഇന്ന് ചെന്നൈ സൂപ്പര് കിംഗ്സിനെ നേരിടും. ദുബായില് ഇന്ത്യന് സമയം വൈകിട്ട് 7.30 മുതലാണ് മത്സരം. ഇപ്പോഴിതാ ഫൈനലില് സൂപ്പര് താരം ആന്ദ്രെ റസലിനെ ഇറക്കാന് നായകന് ഓയിന് മോര്‍ഗന് ടീമില് നിന്ന് മാറി നിന്നാലും അത്ഭുതപ്പെടാനില്ലെന്ന് അഭിപ്രായപ്പെട്ടിരിക്കുകയാണ് ഇംഗ്ലണ്ട് മുന് താരം മൈക്കല് വോണ്.\n‘ഷാര്‍ജയിലെ സാഹചര്യങ്ങള് അവര്‍ക്ക് നല്ലതു പോലെ അറിയാമായിരുന്നു. എന്നാല് ദുബായിലെ സാഹചര്യങ്ങള് വ്യത്യസ്തമാണ്. റസല് നാലോവറും എറിയുമെന്ന് ഉറപ്പുണ്ടെങ്കില് കൊല്‍ക്കത്ത ഷാക്കിബിനെ മാറ്റി റസലിനെ ഇറക്കാനാണ് സാദ്ധ്യത. എന്നാല് ഒരു ഇടംകൈയന് സ്പിന്നറെ കൂടി വേണം എന്ന് കൊല്‍ക്കത്ത ടീം മാനേജ്മെന്റ് കരുതിയാല് മോര്‍ഗന് സ്വയം മാറി നിന്നേക്കാം. കാരണം അവന്റെ സ്വഭാവം എനിക്ക് നന്നായി അറിയാം. ടീമിന് ഏറ്റവും നല്ലത് ഏതാണോ അത് അവന് ചെയ്യും’ വോണ് പറഞ്ഞു.\nറസല് ഫൈനലില് തിരിച്ചെത്താന് സാദ്ധ്യത കൂടുതലാണെന്നാണ് വിവരം. യുഎഇയിലെ രണ്ടാംപാദത്തില് ചെന്നൈ സൂപ്പര് കിംഗ്സിനെതിരായ കളിക്കിടെയായിരുന്നു റസലിനു പരിക്കേല്‍ക്കുന്നത്. തുടര്‍ന്നുള്ള മല്‍സരങ്ങളുലൊന്നും അദ്ദേഹം കളിച്ചില്ല. എന്നാല് ഇപ്പോള് പരിക്കില് നിന്നും പൂര്‍ണമായി മുക്തനായ റസ്സല് പരിശീലനം പുനരാരംഭിച്ചു കഴിഞ്ഞു. ഫൈനലില് അദ്ദേഹം കളിക്കാന് സാദ്ധ്യത കൂടൂതലാണെന്നാണ് കഴിഞ്ഞ ദിവസം കൊല്‍ക്കത്ത ടീമിന്റെ ഉപദേശകനായ ഡേവിഡ് ഹസി പറഞ്ഞത്. റസല് വന്നാല് ഷാക്കിബ് പുറത്തിരുന്നേക്കും.\nനേര്‍ക്കുനേര് കണക്കില് സിഎസ്‌കെയ്ക്ക് കെകെആറിനെതിരെ വ്യക്തമായ മുന്‍തൂക്കമുണ്ട്. ഇരുവരും നേര്‍ക്കുനേര് വന്ന 24 മത്സരത്തില് 16 മത്സരത്തിലും സിഎസ്‌കെ ജയിച്ചപ്പോള് എട്ട് മത്സരത്തില് മാത്രമാണ് കെകെആറിന് ജയിക്കാനായത്. അവസാനം നേര്‍ക്കുനേര് എത്തിയ ആറ് പോരാട്ടങ്ങളില് അഞ്ചിലും ജയം സിഎസ്‌കെയ്ക്കായിരുന്നു. ഈ സീസണില് രണ്ട് തവണ നേര്‍ക്കുനേര് എത്തിയപ്പോഴും കെകെആറിനെ തോല്‍പ്പിക്കാന് സിഎസ്‌കെയ്ക്കായി. ഈ കണക്കുകളെല്ലാം സിഎസ്‌കെക്ക് കിരീട സാദ്ധ്യത കൂടുതലാണെന്ന് വ്യക്തമാക്കുന്നു.


പലിശ നിരക്കുകളില് ഉടന് വര്‍ദ്ധനവുണ്ടായേക്കില്ലെന്ന് ബാങ്ക് ഓഫ് ഇംഗ്ലണ്ട് ഗവര്‍ണര്; പൗണ്ടിന്റെ വിനിമയ മൂല്യത്തില് തകര്‍ച്ച; വളര്‍ച്ചാ നിരക്ക് മന്ദഗതിയില് | Malayalam UK\nApril 20 04:58 2018 by News Desk 1\tPrint This Article\nപലിശ നിരക്കുകളില് ഉടന് വര്‍ദ്ധനവുണ്ടാകില്ലെന്ന് ബാങ്ക് ഓഫ് ഇംഗ്ലണ്ട് ഗവര്‍ണര് മാര്‍ക്ക് കാര്‍നി. ഈ മാസം പലിശ നിരക്കുകളില് വര്‍ദ്ധനവുണ്ടാകാന് സാധ്യയുള്ളതായി റിപ്പോര്‍ട്ടുകളുണ്ടായിരുന്നു. 0.75 ശതമാനം വരെ വര്‍ദ്ധനവ് നിക്ഷേപകര് പ്രതീക്ഷിച്ചിരുന്നു. എന്നാല് വര്‍ദ്ധനവ് ഉടന് ഉണ്ടാകില്ലെന്ന് ബാങ്ക് ഒാഫ് ഇംഗ്ലണ്ട് ഗവര്‍ണര് സ്ഥിരീകരിച്ചു. പലിശ നിരക്കുകള് വര്‍ദ്ധിപ്പിക്കാന് തന്നെയാണ് തീരുമാനിച്ചിരിക്കുന്നത് എന്നാല് അത് സമയബന്ധിതമായി മാത്രമെ പ്രാവര്‍ത്തികമാക്കുകയുള്ളുവെന്ന് മാര്‍ക്ക് കാര്‍നി വ്യക്തമാക്കി. വിപണിയില് പൗണ്ടിന്റെ മൂല്യം തകര്‍ച്ച നേരിട്ടുകൊണ്ടിരിക്കുന്ന സമയത്ത് പലിശ നിരക്കുകളില് വര്‍ദ്ധനവ് ഉണ്ടാകുമെന്ന് നേരത്തെ സാമ്പത്തിക നിരീക്ഷകര് മുന്നറിയിപ്പ് നല്‍കിയിരുന്നു. നിലവില് പൗണ്ടിന്റെ മൂല്യം 1.14 യൂറോയും ഡോളറുമായി താരതമ്യം ചെയ്യുമ്പോള് 1.4മാണ്.\nവിപണയില് സാമ്പത്തിക നീക്കങ്ങള് മന്ദഗതിയിലായതോടെയാണ് പലിശ നിരക്കുകളിലും മാറ്റങ്ങള് വരുത്താന് ബാങ്ക് ഓഫ് ഇംഗ്ലണ്ട് ആലോചിക്കുന്നത്. എന്നാല് നിരക്ക് വര്‍ദ്ധന എപ്പോള് നടപ്പിലാക്കണമെന്ന് സംബന്ധിച്ച അന്തിമ തീരുമാനം ഇതുവരെ എടുത്തിട്ടില്ല. വരും വകര്‍ഷങ്ങളില് നിരക്കുകളില് കാര്യമായ വര്‍ദ്ധനവുണ്ടാകുമെന്ന് മാര്‍ക്ക കാര്‍നി മുന്നറിയിപ്പ് നല്‍കിയിട്ടുണ്ട്. കഴിഞ്ഞ വിന്ററിലുണ്ടായ അതിശൈത്യം റിട്ടൈല് വ്യാപാര മേഖലയെ ബാധിച്ചത് സാമ്പത്തിക മേഖലയില് പ്രതികൂല സാഹചര്യം സൃഷ്ടിച്ചതായി കാര്‍നി പറുന്നു. ബീസ്റ്റ് ഫ്രം ഈസ്റ്റ് പ്രതിഭാസം മൂലം സമീപ വര്‍ഷങ്ങളിലെ ഏറ്റവും ശക്തമായ ശൈത്യത്തിന് വഴിതെളിച്ചിരുന്നു. മാര്‍ച്ചിലുണ്ടായ നാണയപ്പെരുപ്പവും പലിശ വര്‍ദ്ധിപ്പിക്കുന്നതിന് കാരണമായിട്ടുണ്ടെന്ന് കാര്‍നി വ്യക്തമാക്കി. മാര്‍ച്ചില് 2.5 ശതമാനം ഇന്‍ഫ്ളേേഷന് രേഖപ്പെടുത്തിയിരുന്നു.\nസാമ്പത്തിക മേഖലയുമായി ബന്ധപ്പെട്ട ഇപ്പോള് ലഭിച്ചിരിക്കുന്ന വിവരങ്ങളുടെ അടിസ്ഥാനത്തില് റിട്ടൈല് മേഖലയുടെ വളര്‍ച്ച മന്ദഗതിയിലാണെന്നും മറ്റു മേഖലകളിലേക്ക് ഇത് വ്യാപിക്കാന് സാധ്യതയുണ്ടെന്നും മനസിലായതായി കാര്‍നി പറയുന്നു. വാഷിംഗ്ടണ് ഡിസിയില് വെച്ച് നല്‍കിയ അഭിമുഖത്തിലാണ് അദ്ദേഹം ഇക്കാര്യം വ്യക്തമാക്കിയത്. നിരക്കുകളില് വര്‍ദ്ധനവുണ്ടാകുമെന്നത് നിശ്ചയമാണ്. അടുത്ത വര്‍ഷങ്ങളില് പല തവണയായി പലിശ നിരക്ക് വര്‍ദ്ധിപ്പിക്കേണ്ടി വന്നേക്കാം അദ്ദേഹം പറഞ്ഞു. 2009ല് 0.5 ശതമാനം പലിശ നിരക്ക് വര്‍ദ്ധിപ്പിച്ചിരുന്നു. ഈ നിരക്കാണ് 2016 വരെ നിലനിന്നിരുന്നത്. ബ്രക്‌സിറ്റ് വോട്ടെടുപ്പിന് ശേഷം 0.25 ശതമാനം നിരക്ക് കുറയ്ക്കുകയും ചെയ്തിരുന്നു. രാജ്യത്തിന്റെ സാമ്പത്തിക വളര്‍ച്ച മുന് വര്‍ഷങ്ങളെക്കാള് കുറവ് വേഗതയിലാണ് മുന്നോട്ട് പോകുന്നതെന്ന് കാര്‍നി പറഞ്ഞു. വളര്‍ച്ചാ നിരക്ക് കുറയുന്നതാണ് പലിശ വര്‍ദ്ധിപ്പിക്കാന് പ്രേരിതമാക്കുന്ന പ്രധാന ഘടകമെന്ന് അദ്ദേഹം കൂട്ടിച്ചേര്‍ത്തു.


കൊച്ചി മെട്രോ ഉദ്ഘാടനം: സുരക്ഷ കനക്കും | Kochi Metro Security | Kochi Metro | KMRL | Kochi Metro Rail | Kochi Metro Inauguration | Narendra Modi in Kochi Metro\nകൊച്ചി മെട്രോ ഉദ്ഘാടനം: സുരക്ഷ കനക്കും\nസുരക്ഷാ നടപടികളുടെ ഭാഗമായി വെള്ളിയാഴ്ച നഗരത്തിലെ പ്രധാന പാതകളില് പ്രത്യേക വാഹന പരിശോധനയുണ്ടാകും. ലോഡ്ജുകളിലും മറ്റും പരിശോധന നടത്താനും സ്‌പെഷ്യല് ബ്രാഞ്ചിന് നിര്‍ദേശം നല്‍കിയിട്ടുണ്ട്.\nPublished: Jun 16, 2017, 11:16 AM IST\nശനിയാഴ്ച നടക്കുന്ന കൊച്ചി മെട്രോ ഉദ്ഘാടനത്തിന്റെ ഭാഗമായി കൊച്ചിയില് കനത്ത പോലീസ് സുരക്ഷ ഏര്‍പ്പെടുത്തി. ഉദ്ഘാടനച്ചടങ്ങ് നടക്കുന്ന കലൂര് അന്താരാഷ്ട്ര സ്റ്റേഡിയത്തിന്റെ പരിസരങ്ങളില് നാലു ദിവസമായി പോലീസ് സി.സി.ടി.വി. നിരീക്ഷണം ഏര്‍പ്പെടുത്തിയിട്ടുണ്ട്.\nസിറ്റി പോലീസ് കമ്മീഷണര് എം.പി. ദിനേശ്, ഡി.സി.പി. യതീഷ് ചന്ദ്ര എന്നിവര് വ്യാഴാഴ്ച രാവിലെ ഉദ്ഘാടന വേദിയിലെത്തി സുരക്ഷാ ക്രമീകരണങ്ങള് വിലയിരുത്തി. 1500 പോലീസുകാരെയാണ് മെട്രോ ഉദ്ഘാടനത്തിന്റെ സുരക്ഷാ ചുമതലയ്ക്കായി നിയോഗിച്ചിരിക്കുന്നതെന്ന് സിറ്റി പോലീസ് കമ്മിഷണര് അറിയിച്ചു.\nഇതുകൂടാതെ 160 അംഗ കമാന്‍ഡോ സംഘവും ഉദ്ഘാടന വേദിയില് കാവലിനുണ്ടാകും. വെള്ളിയാഴ്ച ഉച്ചയോടെ തന്നെ സ്റ്റേഡിയത്തിന്റെ പരിസരങ്ങളില് പോലീസിനെ വിന്യസിക്കാനാണ് തീരുമാനം. സുരക്ഷാ ക്രമീകരണങ്ങള് വിലയിരുത്താന് ഡി.ജി.പി. സെന്‍കുമാര് വെള്ളിയാഴ്ച കൊച്ചിയിലെത്തും.\nഉദ്ഘാടന ചടങ്ങില് വാഹനങ്ങളുടെ റിമോട്ട് കീ അനുവദിക്കില്ലെന്നും പോലീസ് അറിയിച്ചു. മൊബൈല് ഫോണുകള്, ഇലക്ട്രോണിക് ഉപകരണങ്ങള്, ബാഗുകള്, വെള്ളക്കുപ്പികള് എന്നിവ ഉദ്ഘാടന സമ്മേളനത്തില് പങ്കെടുക്കാന് വരുന്നവര് കൊണ്ടു വരരുത്.\nപങ്കെടുക്കാനെത്തുന്നവര് ഉദ്ഘാടനത്തിനു ഒരു മണിക്കൂര് മുമ്പ് പ്രവേശിക്കണം. ക്ഷണക്കത്തും തിരിച്ചറിയല് കാര്‍ഡും കൈയില് കരുതണം. ചടങ്ങു നടക്കുന്ന സമയത്ത് ഓഡിറ്റോറിയത്തില് നിന്ന് പുറത്തുപോകാന് അനുവദിക്കില്ലെന്നും പോലീസ് അറിയിച്ചു.\nശനിയാഴ്ച നഗരത്തില് പോലീസ് പ്രത്യേകം ഗതാഗത നിയന്ത്രണം ഏര്‍പ്പെടുത്തും. രാവിലെ ആറു മുതല് 1.30 വരെയായിരിക്കും നിയന്ത്രണം. നേവല് ബേസ്, തേവര, പള്ളിമുക്ക്, ജോസ് ജങ്ഷന്, ബി.ടി.എച്ച്. ജങ്ഷന്, സുഭാഷ് പാര്‍ക്ക്,മേനക, ഹൈക്കോടതി ജങ്ഷന്, കച്ചേരിപ്പടി, കലൂര്, പാലാരിവട്ടം ഭാഗങ്ങളില് പുലര്‍ച്ചെ മുതല് പാര്‍ക്കിങ് അനുവദിക്കില്ല.\nഈ റോഡുകളുടെ വശങ്ങളില് കച്ചവടവും അനുവദിക്കില്ല. പ്രധാനമന്ത്രിയുടെ വാഹനം കടന്നുപോകുന്ന സമയം റോഡില് കൂടിയുള്ള കാല്‍നട യാത്ര അനുവദിക്കില്ല. ഈ സമയം യാത്രക്കാര് വഴിയരികിലെ ബാരിക്കേഡിനുള്ളില് നില്‍ക്കണമെന്നും പോലീസ് നിര്‍ദേശിച്ചു.


കശ്മീരിനെയും മോദിയെയും കുറിച്ച് പരാമർശം; യു.എന്നിൽ പാക് പ്രധാനമന്ത്രിയുടെ പ്രസംഗം ഇന്ത്യ ബഹിഷ്കരിച്ചു | Madhyamam\nHomechevron_rightNewschevron_rightIndiachevron_rightകശ്മീരിനെയും മോദിയെയും ...\ndate_range 26 Sep 2020 2:08 AM GMT\nകശ്മീരിനെയും മോദിയെയും കുറിച്ച് പരാമർശം; യു.എന്നിൽ പാക് പ്രധാനമന്ത്രിയുടെ പ്രസംഗം ഇന്ത്യ ബഹിഷ്കരിച്ചു\nജനീവ: ഐക്യരാഷ്ട്ര സഭ പൊതുസഭയുടെ 75ാമത് വാർഷിക സമ്മേളനത്തെ അഭിസംബോധന ചെയ്ത് പാകിസ്താൻ പ്രധാനമന്ത്രി ഇംറാൻ ഖാന് നടത്തിയ പ്രസംഗം ഇന്ത്യ ബഹിഷ്കരിച്ചു. കശ്മീർ വിഷയം പരാമർശിച്ചതിന് പിന്നാലെ പ്രധാനമന്ത്രി നരേന്ദ്ര മോദിയെ ഇംറാൻ വ്യക്തിപരമായി വിമർശിച്ചതിനെ തുടർന്നാണ് ഇന്ത്യൻ പ്രതിനിധി മിജിതോ വിനിതോ സഭയിൽ നിന്ന് ഇറങ്ങിപ്പോയത്.\nഇംറാൻ ഖാന്‍റെ പ്രസംഗത്തിന് ശേഷം ഇന്ത്യ മറുപടിക്കുള്ള അവകാശം ഉപയോഗിച്ച് കശ്മീർ സംബന്ധിച്ച രാജ്യത്തിന്‍റെ നിലപാട് അതിശക്തമായി വ്യക്തമാക്കുകയും ചെയ്തു. ഇരുപതോളം തവണ ഇംറാൻ ഖാന് തന്‍റെ പ്രസംഗത്തിൽ കശ്മീരും മോദിയും പരാമർശിച്ചിരുന്നു.\nകശ്മീർ രാജ്യത്തിന്‍റെ അഭിവാജ്യ ഘടകമാണെന്ന് ഇന്ത്യ വ്യക്തമാക്കി. കശ്മീരിലെ നിയമങ്ങളും നടപടികളും ഇന്ത്യയുടെ ആഭ്യന്തര കാര്യം മാത്രമാണ്. കശ്മീരിൽ ഇപ്പോൾ ഒരു തർക്കവും നിലനിൽക്കുന്നില്ല. പാകിസ്താന്‍റെ കടന്നുകയറ്റം മാത്രമാണ് അവിടത്തെ പ്രശ്നം. പാക് അധീന കശ്മീരിൽ നിന്ന് പാകിസ്താൻ ഒഴിഞ്ഞു പോകണമെന്നും ഇന്ത്യ താക്കീത് നൽകി.\nനാൽപതിനായിരത്തോളം ഭീകരർ പാകിസ്താനിലുണ്ടെന്ന് സമ്മതിച്ച പ്രധാനമന്ത്രിയാണ് ഇംറാൻ ഖാൻ. ഉസാമ ബിൻ ലാദനെ ഒരു രക്തസാക്ഷിയെന്ന് പാർലമെന്‍റിനുള്ളിൽ വിശേഷിപ്പിച്ച വ്യക്തിയുമാണ് അദ്ദേഹം. യു.എൻ കരിമ്പട്ടികയിലുള്ള ഭീകരർക്ക് പാകിസ്താൻ താവളം നൽകുന്നുവെന്നും ഇന്ത്യ ചൂണ്ടിക്കാട്ടി.\nകൊടും ഭീകരർക്ക് പെൻഷൻ നൽകുന്ന രാജ്യമാണ് പാകിസ്താൻ. ഭീകരർക്ക് സഹായം നൽകുന്നത് അവസാനിപ്പിക്കണം. അത്തരത്തിലുള്ള പാകിസ്താൻ ലോകത്തിന് മുമ്പിൽ മനുഷ്യാവകാശ പ്രസംഗം നടത്തേണ്ട കാര്യമില്ലെന്നും ഇന്ത്യ വ്യക്തമാക്കി.\nപാകിസ്താന് തക്കതായ മറുപടി നൽകുമെന്ന് ഇന്ത്യയുടെ യു.എൻ സ്ഥിരംപ്രതിനിധി ടി.എസ്. തിരുമൂർത്തി ട്വീറ്റ് ചെയ്തു. പൊതുസഭ സമ്മേളനത്തെ പ്രധാനമന്ത്രി നരേന്ദ്ര മോദി ഇന്ന് വൈകിട്ട് ആറു മണിക്ക് അഭിസംബോധന ചെയ്യും.\nകോവിഡിന്‍റെ പശ്ചാത്തലത്തിൽ രാഷ്ട്രത്തലവന്മാരുടെ പ്രസംഗം പൊതുസമ്മേളനത്തിൽ റെക്കോഡ് ചെയ്താണ് കേൾപ്പിക്കുന്നത്.\nTAGS:UN imran khan narendr modi india Pakistan


emalayalee.com - ജര്‍മനിയില് വീടില്ലാത്തവരുടെ എണ്ണം കൂടുന്നു\nജര്‍മനിയില് വീടില്ലാത്തവരുടെ എണ്ണം കൂടുന്നു\nബര്‍ലിന്: വീട്ടുവാടക കൂടുന്നതും സോഷ്യല് ഹൗസിംഗ് പദ്ധതികളുടെ അപര്യാപ്തതയും കാരണം ജര്‍മന് തലസ്ഥാനമായ ബര്‍ലിന് ഉള്‍പ്പെടെ രാജ്യത്തിന്റെ വിവിധ നഗരങ്ങളില് വീടില്ലാതെ കഴിയുന്നവരുടെ എണ്ണം പെരുകുന്നു.\nനഗരത്തിരക്കുകള്‍ക്കിടയില് ഇവരുടെ കഷ്ടപ്പാടുകള് അധികമാരും തിരിച്ചറിയുന്നുമില്ല. അത്യാവശ്യം സ്വകാര്യ വസ്തുക്കള് പകല് ഏതെങ്കിലും കുഴിയിലോ കുറ്റിക്കാട്ടിലോ ഒളിപ്പിച്ചു വയ്ക്കുകയും രാത്രി ഇരുട്ടിന്റെ മറവില് ഉറങ്ങുകയും ചെയ്യുന്നവരുടെ എണ്ണം കൂടിവരുന്ന സാഹചര്യത്തില് സര്‍ക്കാരിനു വലിയ തലവേദനയാകുകയാണ്.\nകുപ്പികള് ശേഖരിച്ചു വിറ്റും മറ്റും കഴിയുന്നവരാണ് പലരും. രണ്ട് കുപ്പി വിറ്റാല് ഒരു ബ്രെഡ് റോളിനുള്ള പണം കിട്ടും. ശീതകാലം വരുന്നതോടെയാണ് ഇവരുടെ ശരിക്കുള്ള കഷ്ടകാലവും തുടങ്ങുക. ഇപ്പോള് എണ്ണായിരത്തിനും പതിനായിരത്തിനുമിടയില് ആളുകളാണ് ബര്‍ലിനില് മാത്രം വീടില്ലാതെ തെരുവില് കഴിയുന്നതെന്നാണ് ഏകദേശ കണക്ക്.\nഇവര്‍ക്കായി ഒഴിഞ്ഞ സ്ഥലങ്ങളില് ടെന്റുകളടിച്ച ക്യാന്പുകള് ഉയര്‍ന്നു തുടങ്ങി. മറ്റു രാജ്യങ്ങളില്‍നിന്നു വന്നു താമസിക്കുന്നവര് ഒട്ടനവധിയാണ്. ഇവരെ തിരിച്ചയയ്ക്കാനും ചില ജില്ലാ അധികൃതര് നടപടി സ്വീകരിക്കുന്നു. ഇവിടെ തന്നെ തങ്ങുന്നവര്‍ക്ക് സൂപ്പ് കിച്ചനുകളും നൈറ്റ് കഫേകളും മെഡിക്കല് കെയര് സെന്ററുകളും മൊബൈല് വാമപ്പ് ബസുകളും മറ്റുമാണ് തണുപ്പുകാലങ്ങളില് ആശ്രയം.


തെരുവ് നായ്ക്കളും മാലിന്യവും | niraksharan (നിരക്ഷരൻ)\nAug 6, 2015 @ 18:38 മാലിന്യംManoj Ravindran\nഒരു വശത്ത്, തെരുവ് നായ്ക്കളുടെ കടികൊണ്ട് കുട്ടികളും കാൽനട യാത്രക്കാരും വലയുന്നു. മറുവശത്ത് തെരുവ് നായ്ക്കളെ കൊല്ലാൻ പാടില്ലെന്ന് പറഞ്ഞ് ‘നായാവകാശ‘ സംരക്ഷണ പ്രവർത്തകരുടെ മുറവിളി. വേറൊരു വശത്ത്, കേരളത്തിൽ നായ്ക്കളെ കൊന്നൊടുക്കുകയാണെന്നും അതുകൊണ്ട് കേരളം ബഹിഷ്ക്കരിക്കണമെന്നും പറഞ്ഞ് പ്രക്ഷോഭങ്ങൾ. പിന്നൊരു കൂട്ടർ പറയുന്നു കേരളത്തിൽ നിന്ന് നായ്ക്കളുടെ ഇറച്ചി കയറ്റുമതി ചെയ്യുന്ന മാഫിയയാണ് ഈ നായ്‌ക്കൊലകൾക്ക് പിന്നിലെന്ന്. ജർമ്മനിക്കാർ പറയുന്നു, കേരളത്തിലെ തെരുവുകളിൽ നായ ശല്യമാണ് അങ്ങോട്ട് പോകരുതെന്ന്. ഒരു ജർമ്മൻ പൌരൻ കേരളത്തിൽ വെച്ച് കടിയേൽക്കുകയും പിന്നീട് മരണമടയുകയും ചെയ്തതിന്റെ അടിസ്ഥാനത്തിലാണ് ഈ പ്രചരണം.\nതെരുവുനായ്ക്കൾക്ക് വേണ്ടി മുറവിളി കൂട്ടിയവരെല്ലാം പ്രക്ഷോഭത്തിനിറങ്ങിയത് വീട്ടിൽ വളർത്ത് സോപ്പിട്ട് കുളിപ്പിക്കുന്ന വളർത്തുനായ്ക്കൾക്കളുമായാണ് എന്നത് ഗംഭീര വിരോധാഭാസം. കാറിൽ മാത്രം യാത്ര ചെയ്യുന്ന അപ്പർ ക്ലാസ്സുകാർക്ക് തെരുവ്നായ്ക്കൾക്ക് വേണ്ടി വ്യാജക്കണ്ണീർ പൊഴിക്കാൻ ബുദ്ധിമുട്ടില്ലല്ലോ, അവരെ നായ കടിക്കുന്നില്ലല്ലോ എന്നൊരു ആരോപണം കടി കൊണ്ടവരുടെ ഭാഗത്തുനിന്ന്. ഇത്തരം നായ്ക്കളെ നായാവകാശ പ്രവർത്തകരുടെ വീടുകളിൽ കൊണ്ടുപോയി തുറന്ന് വിടണമെന്ന് ചിലരുടെ വക ആഹ്വാനം. അതിനിടയ്ക്ക്, തെരുവിൽ എന്തുകൊണ്ട് നായ്ക്കൾ പെരുകുന്നു, ജീവിക്കുന്നു എന്ന വസ്തുതയിലേക്ക് വിരൽ ചൂണ്ടിക്കൊണ്ട് മോഹൻ‌ലാലിന്റെ ബ്ലോഗ് ലേഖനം. കടി കൊണ്ടവന്റെ വേദനയും വികൃതരൂപവും നിലനിൽക്കെത്തന്നെ നായ്കൾക്കായി സൂപ്പർ സ്പെഷ്യാലിറ്റി ആശുപത്രിക്ക് വേണ്ടിയുള്ള നീക്കങ്ങൾ. നായകളെ വന്ധ്യംകരിച്ച് തിരികെ വിടാനും വാക്സിൻ കൊടുക്കാനുമുള്ള പ്രവർത്തനങ്ങൾ. ചാനൽ ചർച്ചകൾ.\nഇപ്പറഞ്ഞതൊക്കെ എവിടെ വരെ എത്തിയെന്ന് വലിയ പിടിപാടൊന്നും മലയാളിക്കില്ല. പക്ഷെ തെരുവുനായ്ക്കളുടെ കാര്യത്തിൽ തീരുമാനമൊന്നും ആയിട്ടില്ലെന്ന് മാത്രം അറിയാം. കടി ഇന്നോ നാളെയോ കാൽനടക്കാരനായ നിങ്ങളിൽ ആർക്ക് വേണമെങ്കിലും കിട്ടാം.\nഈയവസരത്തിൽ ചില സംശയങ്ങളും വ്യാകുലതകളും നിർദ്ദേശങ്ങളും പങ്കുവെക്കണമെന്നുണ്ട്.\nആടിനേയും മാടിനേയുമൊക്കെ തിന്നുന്നുണ്ട് കേരളത്തിൽ. നായ്ക്കളെ തിന്നുന്ന രാജ്യങ്ങളുമുണ്ട് ലോകത്ത്. അങ്ങനെ നോക്കിയാൽ, താൽ‌പ്പര്യമുള്ളവർ ആരെങ്കിലും ഈ തെരുവുനായ്ക്കളെ കൊന്നുതിന്നുന്നതിൽ തെറ്റുണ്ടോ ? സത്യാവസ്ഥ എത്രത്തോളം ഉണ്ടെന്ന് അറിയില്ലെങ്കിലും, ആട്ടിറച്ചിക്ക് പകരം പട്ടിയിറച്ചിയാണ് ചില ഹോട്ടലുകളിൽ കൊടുക്കുന്നതെന്ന് ആരോപണം മുൻപ് കേട്ടിട്ടുണ്ട്. അത് നിയമ വിധേയമാക്കിയാൽ ഈ പ്രശ്നം തീരില്ലേ ? ആവശ്യമുള്ളവരും താൽ‌പ്പര്യമുള്ളവരും തിന്നട്ടെ; താൽ‌പ്പര്യമില്ലാത്തവർ തിന്നണ്ട, പ്രശ്നമുണ്ടാക്കാനും പോകണ്ട. ആടുകളുടേയും മാടുകളുടേയും കാര്യത്തിൽ നിലവിൽ അങ്ങനെയാണല്ലോ നടക്കുന്നത്.\nതമിഴ്നാട്ടിൽ നിന്ന് കണ്ണിൽ മുളക് തേച്ച് (ഉറങ്ങി വീണുപോകാതിരിക്കാനാണ് കണ്ണിൽ പച്ചമുളക് കീറി വെക്കുന്നത്.) ലോറികളിൽ കുത്തിനിറച്ച് കേരളത്തിലെത്തിക്കുന്ന മാടുകൾക്ക് വേണ്ടി ഇതുപോലൊരു വലിയ നിലവിളി സംസ്ഥാനം ഇതുവരെ കാണാതിരുന്നത് എന്തുകൊണ്ട് ? കൊന്നാൽ പാപം തിന്നാൽ തീരും എന്ന ചൊല്ലിൽ മലയാളി വിശ്വസിക്കുന്നതുകൊണ്ടാണോ അങ്ങനെയൊരു ഇരട്ടത്താപ്പ് ?\nനായ്ക്കളെ നമ്മൾ തന്നെ തെരുവിൽ മാലിന്യം തീറ്റിച്ച് വളർത്തുകയാണെന്ന് മോഹൻലാൽ പറഞ്ഞപ്പോൾ അത് ശരിയാണെന്ന് കൈയ്യടിച്ച് ശരിവെച്ചവരാണല്ലോ മലയാളികൾ. അപ്പോൾപ്പിന്നെ പ്രശ്നത്തിന്റെ മൂലകാരണം പരിഹരിക്കണമെങ്കിൽ മാലിന്യസംസ്ക്കരണത്തെപ്പറ്റി സംസാരിക്കേണ്ടിയിരിക്കുന്നു. എന്താണ് നമ്മുടെ നാട്ടിൽ ഓരോ ജില്ലകളിലും അല്ലെങ്കിൽ തദ്ദേശസ്വയംഭരണ സ്ഥാപനങ്ങളിലുമുള്ള മാലിന്യ സംസ്ക്കരണ രീതികൾ ? എല്ലാ ജില്ലകളിലും മാലിന്യസംസ്ക്കരണ സംവിധാനങ്ങൾ ഉണ്ടോ ? എത്രത്തോളം ഫലപ്രദമായി അതെല്ലാം നടക്കുന്നുണ്ട്. അവിടെയെത്തുന്ന മാലിന്യങ്ങൾ എത്ര ശതമാനത്തോളം സംസ്ക്കരിക്കപ്പെടുന്നുണ്ട് ?\nജൈവമാലിന്യമായാലും റീസൈക്കിൾ ചെയ്യാനാകുന്ന മാലിന്യമായാലും പൊതുജനത്തിന് അത് നിക്ഷേപിക്കാൻ എന്തെങ്കിലും സൌകര്യം ജില്ലകളിൽ ഉണ്ടോ ? ‘ഇവിടെ മാലിന്യം നിക്ഷേപിക്കരുത്, നിക്ഷേപിച്ചാൽ നടപടിയെടുക്കും‘, എന്നൊക്കെയുള്ള ബോർഡുകൾ സ്ഥിരമായി കാണാറുണ്ടെങ്കിലും, ‘ഇവിടെ മാലിന്യം നിക്ഷേപിക്കാം.’ എന്നൊരു ബോർഡ് എങ്ങും കണ്ടിട്ടില്ല ഇതുവരെ. വീടുകളിൽ മാലിന്യം നിക്ഷേപിക്കാനും സംസ്ക്കരിക്കാനും സൌകര്യമില്ലാത്തവർ മാലിന്യം എവിടെക്കൊണ്ടുപോയി കളയും.\nനിലവിൽ കായലും കടലും തോടുകളും അടക്കമുള്ള പൊതുസ്ഥലങ്ങളിലാണ് ജനങ്ങൾ, ഒളിച്ചും പാത്തും മാലിന്യച്ചാക്കുകൾ കൊണ്ടുപോയി കളയുന്നത്. നമ്മുടെ പൊതുനിരത്തുകളിൽ ഫലപ്രദമായ രീതിയിൽ വേസ്റ്റ് ബിന്നുകൾ വെക്കുകയും അതിൽ നിന്ന് മാലിന്യം സമയാസമയം നീക്കം ചെയ്യുകയും ചെയ്താലേ മേൽ‌പ്പറഞ്ഞ സ്ഥലങ്ങളിൽ മാലിന്യം നിക്ഷേപിക്കുന്നതിൽ നിന്ന് ജനങ്ങളെ പിന്തിരിപ്പിക്കാനും ബോധവൽക്കരിക്കാനും ആകൂ.\nമാലിന്യസംസ്ക്കരണം അത്ര വലിയ കീറാമുട്ടിയൊന്നുമല്ല. ലോകത്താരും ചെയ്യാത്ത റോക്കറ്റ് സയൻസൊന്നുമല്ല അത്. സമ്പൂർണ്ണ സാക്ഷരരും മികച്ച വിദ്യാഭ്യാസ യോഗ്യതയുള്ളവരും സർവ്വോപരി വൃത്തിയും വെടുപ്പുമുള്ള, രണ്ട് നേരമെങ്കിലും കുളിക്കുന്ന മലയാളികളെ മാലിന്യസംസ്ക്കരണവും അതിന്റെ ആവശ്യകതയും രീതികളുമൊക്കെ പഠിപ്പിക്കാൻ ഒരു ബുദ്ധിമുട്ടുമില്ല. പിന്നെന്തുകൊണ്ട് നമുക്കതിനാവുന്നില്ല ? എങ്ങിനെയാണ്, എന്തുകൊണ്ടാണ്, ഇത്രയും പ്രബുദ്ധരായ ഒരു സമൂഹത്തിന് മാലിന്യസംസ്ക്കരണം മാത്രം വഴങ്ങാത്ത ഒന്നായി മാറിയിരിക്കുന്നത് ? നമുക്കിതിൽ നിന്ന് ഒരു മോചനമില്ലേ ?\nമാലിന്യസംസ്ക്കരണം പഠിക്കാൻ ഇക്കാലത്തിനിടയ്ക്ക് പല മന്ത്രിമാരും ഭരണകർത്താക്കളും വിദേശരാജ്യങ്ങളിൽ പലവട്ടം പോയിട്ടുണ്ട്. പക്ഷെ എന്തുകൊണ്ട് വിദേശരാജ്യങ്ങളിലെ സംവിധാനങ്ങളൊന്നും ഇവിടെ നടപ്പിലാക്കപ്പെടുന്നില്ല ? 14 ജില്ലകളുള്ള കേരളത്തിൽ എത്ര മാലിന്യസംസ്ക്കരണ യൂണിറ്റുകൾ/പ്ലാന്റുകൾ ഉണ്ട്. അതിലെത്ര പ്ലാന്റുകൾ നല്ല നിലയ്ക്ക് പരിസ്ഥിതിയെ മലിനപ്പെടുത്താതെ നടക്കുന്നുണ്ട് ? നിലവിലുള്ള പ്ലാന്റുകൾ മതിയാകുമോ കേരളത്തിൽ ഒരു ദിവസം ഉണ്ടാക്കപ്പെടുന്ന മാലിന്യം മുഴുവൻ ശരിയായ രീതിയിൽ സംസ്ക്കരിക്കാൻ ?\nമാലിന്യസംസ്ക്കരണവുമായി ബന്ധപ്പെട്ട് ഒരു മന്ത്രിതന്നെയുണ്ട് നമുക്ക്. അധികാരത്തിൽ ഏറിയപ്പോൾ, ‘ഒരു കൊല്ലത്തിനകം കേരളത്തിലെ മാലിന്യപ്രശ്നങ്ങൾ പരിഹരിക്കും’ എന്ന് പ്രഖ്യാപിച്ച അദ്ദേഹം ഈ വിഷയത്തിൽ എന്തൊക്കെ കാര്യങ്ങൾ ചെയ്തു ഇതുവരെ ? വിവരാവകാശ നിയമപ്രകാരം അന്വേഷിക്കാതെ തന്നെ ഇതേപ്പറ്റി അറിയാൻ എന്തെങ്കിലും മാർഗ്ഗമുണ്ടോ ? ഈ പ്രശ്നങ്ങൾ ഏറ്റവും ഗുരുതരമായ ഒന്നായി കണക്കിലെടുത്ത് പരിഹരിക്കാൻ അദ്ദേഹം ശ്രമിച്ചിട്ടില്ലെങ്കിൽ, ഇതിനേക്കാൾ ഉപരിയായി മറ്റെന്തൊക്കെയാണ് അദ്ദേഹത്തിന്റെ വകുപ്പിന്റെ ജോലികൾ ?\nപ്രധാനമന്ത്രിയുടെ ‘സ്വച്ച ഭാരത് ‘ പരിപാടികൾ എവിടെവരെയായി ? ചില മന്ത്രിമാരും പ്രമുഖന്മാരും നിരത്ത് വൃത്തിയാക്കുന്നതിന്റെ ഫോട്ടോഷൂട്ടിനായി ചൂലുകളുമെടുത്ത് ഇറങ്ങിയതിനപ്പുറം ആ പദ്ധതിയിൽ എന്തെങ്കിലും പുരോഗതി ഉണ്ടായോ ? അതുകൊണ്ടെന്തെങ്കിലും ഗുണമുണ്ടായോ ? കൂടുതൽ പ്രതീക്ഷ അതിലർപ്പിക്കുന്നതിൽ അർത്ഥമുണ്ടോ ?\nചെയ്യാൻ പറ്റുന്ന ഒരു കാര്യം ഇതാണ്. കൃത്യമായ മാലിന്യസംസ്ക്കരണ മാർഗ്ഗങ്ങൾ ആവിഷ്ക്കരിക്കുകയും നടപ്പിലാക്കുകയും ചെയ്യുമെന്ന് ഉറപ്പ് തരുന്ന പാർട്ടിക്കാർക്ക്/വ്യക്തികൾക്ക് മാത്രമേ വോട്ട് തുടർന്നുള്ള തിരഞ്ഞെടുപ്പുകളിൽ വോട്ട് ചെയ്യൂ എന്ന് കർശനമായ തീരുമാനം പൊതുജനമെടുക്കുക. ഈ തീരുമാനം, സോഷ്യൽ മീഡിയ വഴിയോ അല്ലെങ്കിൽ കൈവശമുള്ള ഏതൊരു മാർഗ്ഗത്തിലൂടെയോ അറിഞ്ഞിരിക്കേണ്ടവരിലേക്ക് എത്തിക്കുക. വികസനം വികസനം എന്ന് പറയുന്നത് മാത്രമല്ല വോട്ട് കിട്ടാനുള്ള മാനദണ്ഡം. വികസിച്ച് വികസിച്ച് ഒരു വഴിക്കായിരിക്കുന്ന സംസ്ഥാനത്തിന്റെ മാലിന്യം സംസ്ക്കരിക്കേണ്ടതും വികസനത്തിന്റെ ഭാഗമാണെന്ന് സ്ഥാനാർത്ഥികളും അവരെ പിന്തുണയ്ക്കുന്നവരും അവരുടെ പാർട്ടിക്കാരുമൊക്കെ അറിഞ്ഞിരിക്കണം.\nമാലിന്യസംസ്ക്കരണം ഇന്നാട്ടിൽ സ്ഥിരമായി ജീവിക്കുന്നവരുടെ മാത്രം ഉത്തരവാദിത്വമല്ല. ഇവിടെ വന്നുപോകുന്ന തദ്ദേശീയരല്ലാത്തവരുടെയും കടമയാണ്. അതുകൊണ്ടാണ് ചില വിദേശികൾ ഇവിടെ വരുന്ന കുറച്ച് ദിവസങ്ങളിൽ‌പ്പോലും ചൂലുമെടുത്ത് ബീച്ചും പൊതുനിരത്തുമൊക്കെ വൃത്തിയാക്കാൻ ഇറങ്ങുന്നതിന്റെ ദൃശ്യങ്ങൾ നമുക്ക് കാണാൻ സാധിക്കുന്നത്. ഇത്രയും വൃത്തികെട്ട അന്തരീക്ഷത്തിൽ ജീവിക്കാൻ അവർക്ക് താൽ‌പ്പര്യമില്ല. ആയതിനാൽ അവർ ഇവിടെ കഴിയുന്ന ദിവസങ്ങളിൽ അവരാലായത് ചെയ്ത് മാതൃക കാണിച്ച് പോകുന്നു. പക്ഷെ ആ മാതൃക പിന്തുടരാൻ നമുക്കാവുന്നില്ല, ആവുമെന്ന് വെച്ചാലും മാലിന്യം കളയാനുള്ള കുപ്പ പോലും നമുക്കില്ലാത്തതുകൊണ്ട് നാം പഴയപടി തുടരുന്നു.\nസൌരയൂഥത്തിലെ അനേകം നൌകകളിൽ ഒന്നുമാത്രമാണ് ഈ ഭൂമി. നമ്മൾ സഞ്ചിരിക്കുന്ന നൌക മുങ്ങാതെ നോക്കേണ്ടത് ഇതിലുള്ള ഓരോരുത്തരുടേയും കടമയാണ്. നമ്മളതിനായി എന്തെങ്കിലും ചെയ്തുവോ, ശ്രമിച്ചുവോ എന്ന് ആത്മാർത്ഥമായി ഓരോരുത്തരും പരിശോധിക്കേണ്ടതാണ്. ദേശങ്ങൾക്കും ഭാഷയ്ക്കും അതിന്റെ അതിർവരമ്പിനുമൊക്കെ അപ്പുറത്ത് ഈ ഭൂമി വൃത്തിയായി സൂക്ഷിക്കേണ്ടത് എല്ലാവരുടേയും കടമയാണ്. ഈ നാട്ടിലുള്ളവരും ഇവിടത്തെ ഭരണകൂടവും അതിനായി ഒരു നടപടികളും നീക്കങ്ങളും നടത്തുന്നില്ലെങ്കിൽ ഇത് അന്താരാഷ്ട്ര കോടതികളിൽ എവിടെയെങ്കിലും പരാതി കൊടുത്ത് തീർപ്പാക്കുക മാത്രമേ ഇനി രക്ഷയുള്ളൂ.\nഅല്ലെങ്കിൽപ്പിന്നെ ഇപ്പോൾ ചെയ്യുന്നത് പോലെ, പട്ടി കടിക്കുമ്പോൾ അതിന്റെ മൂലകാരണം മാലിന്യമാണെന്ന് വിധിയെഴുതി മാറിയിരിക്കാം. പ്ലേഗ് വരുമ്പോളും ചിക്കൻ ഗുനിയ അടക്കമുള്ള പുതിയ പുതിയ രോഗങ്ങൾ പരക്കുമ്പോളും ഇതേ മാലിന്യത്തെ തന്നെ പഴിചാരി വിലപിക്കാം.\nവാൽക്കഷണം:- ഒരു തെരുവുനായ കടിക്കാൻ വന്നാൽ, സർവ്വമാർഗ്ഗങ്ങളുമെടുത്ത് ഞാൻ ചെറുത്തുനിൽക്കും. അതിനിടയ്ക്ക് എനിക്ക് കടി കൊണ്ടെന്നും നായ കൊല്ലപ്പെട്ടെന്നും വരാം. കടിക്കാൻ വരുന്ന നായയെ ഉമ്മ വെക്കണമെന്ന് എത്ര വലിയ നായാവകാശ സംരക്ഷണ നേതാവ് പറഞ്ഞാലും എന്നെക്കൊണ്ടാകില്ല. നേതാവിനെക്കൊണ്ടും ആകുമെന്ന് ഞാൻ കരുതുന്നില്ല.\n← വാർത്തേം കമന്റും – പരമ്പര 19\t ഓണവില്ല് →\n2 thoughts on “ തെരുവ് നായ്ക്കളും മാലിന്യവും”\nതെരുവുനായ വിഷയത്തിൽ തിരുവനന്തപുരം ജില്ലാ കളക്‌ടർ ബിജു പ്രഭാകറിന്റെ ഒരു ലേഖനം (ബ്ലോഗ്) ഉണ്ടായിരുന്നു, അദ്ദേഹം മെഡിക്കൽ സർവ്വീസസ് കോർപ്പറേഷന്റെ തലപ്പത്ത് ഇരുന്നപ്പോൾ എഴുതിയത്. അതിൽ നിന്നാണ് പേവിഷബാധയ്ക്കെതിരായ കുത്തിവെപ്പിന് സർക്കാർ തന്നെ കോടികൾ ചിലവാക്കുന്നു എന്ന് മനസ്സിലാക്കിയത്. സ്വകാര്യ ആശുപത്രികൾ വഴി ചിലവാകുന്നത് വേറെ. ആന്റി റബീസ് വാക്സിൻ ഉണ്ടാക്കുന്ന കമ്പനികൾ ആണ് “നായാവകാശ പ്രവർത്തകർക്ക്” പിന്നിൽ എന്ന് പറഞ്ഞാലും തെറ്റുപറയാൻ സാധിക്കില്ല.\nബിജു പ്രഭാകറിന്റെ ലേഖനം ഇവിടെ വായിക്കാം\nLast 24 hours: 5,398\nLast7days: 20,002\nLast 30 days: 101,442


സെവൻസ് ഗാലറികളുടെ ആവേശമായ ഇർഷാദും കുട്ടനും വീണ്ടും ഒന്നിക്കുന്നു ~ SouthSoccers\nസെവൻസ് ഗാലറികളുടെ ആവേശമായ ഇർഷാദും കുട്ടനും വീണ്ടും ഒന്നിക്കുന്നു\nJuly 08, 2017 by SouthSoccers\nസെവൻസ് ഗാലറികളുടെ ആവേശമായ ഇർഷാദും കുട്ടനും വീണ്ടും ഒന്നിക്കുന്നു റോയൽസ് ട്രാവൽസ് എഫ് സി കോഴിക്കോടിലൂടെ\nസെവൻസ് ഫുടബോളിലെ ആരധകരുടെ ആവേശവും കളിക്കളത്തിലെ ഇടിമുഴക്കവും ആയ കൂട്ടുകെട്ടാണ് ഇർഷാതും കുട്ടനും. ഇവർ ഒരുമിച്ചു കളിച്ചപ്പോൾ ഒക്കെ ഗോൾ മഴകൾ തീർത്തുകൊണ്ടു ഗ്യാലറിയെ ആവേശ കടലിൽ ആറാടിച്ചിട്ടുണ്ട്. കഴിഞ്ഞ സീസണിൽ രണ്ടായി പോയ ഇവർ പുതിയ സീസണിൽ റോയൽ ട്രാവെൽസ് കോഴിക്കോടിലൂടെ വീണ്ടും ഒന്നിക്കുന്നു.\nഫുട്‍ബോളിന്റെ ഈറ്റില്ലമായ മലപ്പുറം ആണ് ഇരുവരുടെയും സ്വദേശം. മങ്കടയിൽ നിന്നാണ് കുട്ടൻ വരുന്നത് കൂട്ടിലങ്ങാടിയാണ് ഇർഷാദിന്റെ നാട്. കുട്ടൻ ഔട്ടർ ഫോർവേർഡായും ഇർഷാദ് സെന്റർ ഫോർവേർഡ് ആയും ആണ് കളിക്കുന്നത്. സെബാൻ കോട്ടക്കലിന് വേണ്ടിയാണു ഇവർ ആദ്യമായി ഒന്നിച്ചത്. ഇവരുടെ കൂട്ടുകെട്ടിൽ ഗോൾ മഴ തീർത്ത സീസൺ ആയിരുന്നു അത്. അതിനു ശേഷം ശേഷം എഫ് സി പെരിന്തൽമണ്ണക്ക് വേണ്ടിയും ഇവർ ഒത്തുചേർന്നു. പിന്നീട് ഈ കൂട്ടുകെട്ട് പിരിഞ്ഞു, കുട്ടൻ ഫിഫ മഞ്ചേരിക്ക് വേണ്ടിയും ഇർഷാദ് അൽ മിന വളാഞ്ചേരിക്ക് വേണ്ടിയും കളിച്ചു. ഫിഫ മഞ്ചേരിക്ക് വേണ്ടിയും കുട്ടൻ തിളങ്ങി. ജയ തൃശൂരിന് എതിരെ 4-2 നു പുറകിൽ നിന്ന മത്സരത്തിൽ കുട്ടന്റെ ഹാട്രിക്കിലൂടെ ആണ് ഫിഫ മഞ്ചേരി വിജയം പിടിച്ചെടുത്തത്. 2017/18 സീസണിൽ ഈ കൂട്ടുകെട്ട് വീണ്ടും ഒന്നിക്കുന്നു. റോയൽ ട്രാവെൽസ് കോഴിക്കോടിന് വേണ്ടി ഒന്നിക്കുമ്പോൾ ആരാധകർക്ക് ഒരു വിരുന്നാകും എന്നതിൽ സംശയം വേണ്ട. ഗോൾ മഴകൾ തീർത്ത് ആരാധകരുടെ ആവേശത്തിന്റെ അലകൾ തീർക്കാൻ കുട്ടന്റേയും ഇർഷാദിന്റെയും കൂട്ടുകെട്ടിന് സാധിക്കും എന്ന് തന്നെ നമുക്ക് വിശ്വസിക്കാം\nNews sours :Royal Soccer\nPosted in FOOTBALL, sevens football, SOCCER, SOUTHSOCCERS, YOUNG TALENTS / No comments / Edit


നടുക്കടലില് ബ്ളാസ്റ്റേഴ്സ് | Sports | Deshabhimani | Thursday Jan 4, 2018\nപ്രദീപ് ഗോപാല്Updated: Thursday Jan 4, 2018\nകൊച്ചി > ആടിയുലഞ്ഞിട്ടുണ്ട് കേരള ബ്ളാസ്റ്റേഴ്സ്. തുടര് സമനിലകള്, തോല്‍വികള്. ഇടയ്ക്കുവച്ച് കപ്പിത്താനെ നഷ്ടപ്പെട്ടു. തിരിച്ചടികള്‍ക്കും മോശം പ്രകടനങ്ങള്‍ക്കും നടുവില് ഇന്ന് കരുത്തരായ എഫ്സി പുണെ സിറ്റിയുമായി ബ്ളാസ്റ്റേഴ്സ് പോരടിക്കും.\nപാതിഘട്ടംപോലും പിന്നിടാത്ത ഐഎസ്എല് നാലാംപതിപ്പില് മരവിച്ചുകിടക്കുകയാണ് ബ്ളാസ്റ്റേഴ്സ്. റെനെ മ്യുലെന്‍സ്റ്റീന് പോയ വിടവ്, മുന് പരിശീലകന് ഡേവിഡ് ജയിംസിനെ കൊണ്ടുവന്ന് പെട്ടെന്നുതന്നെ നികത്തിയിട്ടുണ്ട് ബ്ളാസ്റ്റേഴ്സ്. പക്ഷേ, കളിയില് എത്രമാത്രം സ്വാധീനമുണ്ടാകുമെന്ന് കണ്ടറിയണം. ഇന്ന് കൊച്ചിയിലെ നിറഞ്ഞുകവിയുന്ന ആള്‍ക്കൂട്ടത്തിനുമുന്നില് മികച്ച പ്രകടനം പുറത്തെടുത്താലേ മതിയാകൂ. ജയിംസിനെ മുഖ്യപരിശീലകനായി നിയമിച്ചെങ്കിലും ഇന്ന് നിയന്ത്രിക്കുക സഹപരിശീലകന് താങ്ബോയ് സിങ്തോ ആകും.\nപോയിന്റ്പട്ടികയില് ഏഴു പോയിന്റുമായി എട്ടാമതാണ് ബ്ളാസ്റ്റേഴ്സ്. 15 പോയിന്റുള്ള പുണെ രണ്ടാമതും. അഞ്ച് കളി പുണെ ജയിച്ചു.ഒത്തൊരുമയോടെ കളിക്കാന് ഇതുവരെ ബ്ളാസ്റ്റേഴ്സിന് കഴിഞ്ഞില്ല. ഒപ്പം കളിക്കാരുടെ പരിക്കും. പ്രതീക്ഷയോടെ കൊണ്ടുവന്ന ദിമിതര് ബെര്‍ബറ്റോവും വെസ് ബ്രൌണ് പ്രതാപകാലത്തിന്റെ നിഴലില് മാത്രമാണ്. മ്യുലെന്‍സ്റ്റീന് ടീം വിട്ടതിനുപിന്നാലെ ഇരുവരുടെയും ഭാവി എന്താണെന്ന് അവ്യക്തമാണ്. ബെര്‍ബറ്റോവ് പരിക്കുകാരണം കഴിഞ്ഞ മൂന്നു മത്സരങ്ങളില് ഇറങ്ങിയില്ല. അവസാന മത്സരത്തില് വെസ് ബ്രൌണും അവശതയുടെ ലക്ഷണങ്ങള് കാണിച്ചു. മധ്യനിരയില് മികച്ച കളിക്കാരനില്ല. അവസരങ്ങളുണ്ടാക്കുന്നതില്, എതിര് പ്രതിരോധം ഭേദിക്കുന്നതില്, എല്ലാം ബ്ളാസ്റ്റേഴ്സ് പിന്നിലാണ്. ഇയാന് ഹ്യൂം പ്രതീക്ഷിച്ച പ്രകടനം പുറത്തെടുത്തില്ല. സീസണില് ബ്ളാസ്റ്റേഴ്സ് നേടിയ രണ്ടു ഗോളിന്റെയും അവകാശി, സി കെ വിനീത് പരിക്കിലാണ്. പ്രീതം സിങ്ങിനും പരിക്കാണ്.\nകളിക്കാര് മികവുകാട്ടാനുള്ള സമയമാണിത്. നല്ല പ്രകടനം പുറത്തെടുക്കാന് കഴിയുന്ന കളിക്കാരാണ്. അടിക്കുന്നതിനെപ്പോലെ തന്നെ പ്രധാനമാണ് വഴങ്ങാതിരിക്കിലും. ഇന്ന് ടീം മികച്ച കളി പുറത്തെടുക്കും. തന്ത്രങ്ങളില് മാറ്റംവരുത്തില്ല- സിങ്തോ വ്യക്തമാക്കി. ഈ സീസണിലെ ഏറ്റവും മികച്ച സംഘമാണ് പുണെയുടേത്. ഗോളടിച്ചുകൂട്ടിയാണ് വരുന്നത്. മാഴ്സെലീന്യോ-എമിലിയാനോ അല്‍ഫാരോ സഖ്യം അപകടം വിതയ്ക്കും. ബ്ളാസ്റ്റേഴ്സ് പ്രതിരോധത്തില് സന്ദേശ് ജിങ്കനും നെമാന്യ ലെസിച്ച് പെസിച്ചിനും ഈ സീസണിലെ ഏറ്റവും വലിയ പരീക്ഷണമാകും ഇന്ന്. ആദില് ഖാന്, മലയാളി കളിക്കാരന് ആഷിഖ് കരുണിയന്, ജൊനാതന് ലൂക, മാര്‍കോസ് ടെബര് എന്നിവരുള്‍പ്പെട്ട നിര ശക്തമാണ്. കഴിഞ്ഞ മത്സരത്തില് നോര്‍ത്ത് ഈസ്റ്റ് യുണൈറ്റഡിനെ അഞ്ച് ഗോളിനാണ് പുണെ തകര്‍ത്തെറിഞ്ഞത്. മാഴ്സെലീന്യോ ഹാട്രിക് നേടി.\nകൊച്ചി > എഫ്സി പുണെ സിറ്റിക്കെതിരെ കേരള ബ്ളാസ്റ്റേഴ്സ് താരം സി കെ വിനീത് കളിക്കില്ല. ബംഗളൂരു എഫ്സിയുമായുള്ള മത്സരത്തിലും വിനീത് കളിച്ചിരുന്നില്ല. മത്സരത്തലേന്ന് പരിശീലനത്തിനിടെ പരിക്കേല്‍ക്കുകയായിരുന്നു. ഈ സീസണില് ബ്ളാസ്റ്റേഴ്സ് നേടിയ ഏകജയം വിനീതിന്റെ ഗോളിലൂടെയാണ്. നോര്‍ത്ത് ഈസ്റ്റ് യുണൈറ്റഡിനെതിരെ മികച്ച ഗോളായിരുന്നു വിനീതിന്റേത്്. ചെന്നൈയിന് എഫ്സിക്കെതിരെ അവസാന നിമിഷം സമനിലയൊരുക്കിയതും വിനീതാണ്.\nഎഫ്സി പുണെ സിറ്റി


state alert-alappuzha double murder\nHomeNewsKeralaസംസ്ഥാനത്ത് കനത്ത ജാഗ്രത; അവധിയിലുള്ള പൊലീസുകാരെ തിരിച്ചു വിളിച്ച് ഡിജിപി\nസംസ്ഥാനത്ത് കനത്ത ജാഗ്രത; അവധിയിലുള്ള പൊലീസുകാരെ തിരിച്ചു വിളിച്ച് ഡിജിപി\nതിരുവനന്തപുരം: സംസ്ഥാനത്ത് കനത്ത ജാഗ്രത നിർദേശം. റാലികൾക്കും മൈക്ക് അനൗൺസ്മെൻ്റിനും നിയന്ത്രണം ഏ‍ർപ്പെടുത്തിയിട്ടുണ്ട്. സംസ്ഥാന പോലീസ് മേധാവിയുടേതാണ് നിർദേശം. ആലപ്പുഴ ഇരട്ടക്കൊലയുടെ പശ്ചാത്തലത്തിലാണ് സംസ്ഥാന വ്യപകമായി ജാഗ്രത പുലർത്താൻ ഡിജിപി നിർദേശം നൽകിയിരിക്കുന്നത്. അവധിയിൽ പോയ എല്ലാ പൊലീസ് ഉദ്യോഗസ്ഥരോടും അടിയന്തരമായി ഡ്യൂട്ടിയിൽ തിരിച്ചു കയറാൻ ആവശ്യപ്പെട്ടു. എല്ലാ ഉന്നത ഉദ്യോഗസ്ഥരും അവരുടെ ഓഫീസുകളിലുണ്ടാകണമെന്നും ഡിജിപി ആവശ്യപ്പെട്ടിട്ടുണ്ട്.ഉന്നത ഉദ്യോഗസ്ഥർക്കയച്ച സർക്കുലറിലാണ് ഈ നിർദ്ദേശമുള്ളത്.\nതുടർ അക്രമസംഭവങ്ങൾ ഉണ്ടാവാനുള്ള സാധ്യത കണക്കിലെടുത്ത് ശക്തമായ മുൻകരുതൽ നടപടികൾ സ്വീകരിക്കാനും നിർദേശം നൽകിയിട്ടുണ്ട് . സംസ്ഥാനത്തെ സംഘർഷസാധ്യതമേഖലകളിലെല്ലാം വാഹനപരിശോധന കർശനമാക്കും. ഇരുചക്രവാഹനങ്ങൾ കേന്ദ്രീകരിച്ച് പ്രത്യേക പരിശോധനയും നടത്തും. ഇരട്ടകൊലപാതകങ്ങളിൽ ഇൻ്റലിജൻസ് വീഴ്ചയുണ്ടായതായി പറയാനാവില്ലെന്നും പൊലീസ് ജാഗ്രത പാലിച്ചിരുന്നുവെന്നും ഡിജിപി പറഞ്ഞു. പ്രശ്നക്കാരായ നേതാക്കളെ കേന്ദ്രീകരിച്ച് അന്വേഷണം തുടരുകയാണെന്നും ഇത്തരം ആളുകളെ മുൻകരുതൽ കസ്റ്റഡിയിൽ എടുക്കുമെന്നും ഡിജിപി അറിയിച്ചു.\nPrevious articleനിയമലംഘനം; സൗദിയിൽ ഒരാഴ്ചയ്ക്കിടെ പിടിയിലായത് 15,088 പേർ\nNext articleകത്താറയില് ചുവരുകള് വികൃതമാക്കി; നിയമ നടപടി സ്വീകരിക്കുമെന്ന് മുന്നറിയിപ്പ്\nSnk - December 24, 2021, 2:13 pm


'എല്ലാ ആശുപത്രി ജീവനക്കാരും ഐഡി കാര്‍ഡുകള് ധരിക്കണം'; ആശുപത്രികളില് സുരക്ഷ ഓഡിറ്റ് നടത്തുമെന്ന് മന്ത്രി വീണാ ജോര്‍ജ് | Minister Veena George says 'All hospital staff must wear ID cards'\n'എല്ലാ ആശുപത്രി ജീവനക്കാരും ഐഡി കാര്‍ഡുകള് ധരിക്കണം'; ആശുപത്രികളില് സുരക്ഷ ഓഡിറ്റ് നടത്തുമെന്ന് മന്ത്രി വീണാ ജോര്‍ജ്\n'മെഡിക്കല് കോളേജുകളില് നിലവിലുള്ള സുരക്ഷാ സംവിധാനങ്ങളുടെ പരിശോധന നടത്തണം'\n7 Jan 2022 1:45 PM GMT\nകുഞ്ഞിനെ തട്ടിയെടുക്കാന് ശ്രമിച്ച സംഭവത്തില് കോട്ടയം മെഡിക്കല് കോളേജിലെത്തി അമ്മയേയും കുഞ്ഞിനേയും സന്ദര്‍ശിച്ച് മന്ത്രി വീണാ ജോര്‍ജ്. ഇന്നലെ നടന്ന സംഭവത്തെപ്പറ്റി അമ്മയോടും കുഞ്ഞിന്റെ അച്ഛനുമായും നേരിട്ടന്വേഷിച്ചു. മറ്റ് രോഗികളുമായും കൂട്ടിരിപ്പുകാരുമായും ജീവനക്കാരുമായും ആശയ വിനിമയം നടത്തിയെന്നും മന്ത്രി അറിയിച്ചു.\n''സംഭവത്തില് അന്വേഷണത്തിന് നിര്‍ദേശം നല്‍കിട്ടുണ്ട്. മെഡിക്കല് വിദ്യാഭ്യാസ വകുപ്പ് ജോ. ഡയറക്ടര്‍ക്കാണ് അന്വേഷണ ചുമതല. മേലില് ഇത്തരം സംഭവങ്ങള് ആവര്‍ത്തിക്കാതിരിക്കാന് ആശുപത്രികള്‍ക്ക് കര്‍ശന നിര്‍ദേശം നല്‍കി. ആശുപത്രികളില് സുരക്ഷ ഓഡിറ്റ് നടത്തും. ആശുപത്രികളിലെ സുരക്ഷ കാലോചിതമായി പരിഷ്‌ക്കരിക്കുന്നതാണ്. ആശുപത്രി ജീവനക്കാരെല്ലാവരും തന്നെ നിര്‍ബന്ധമായും ഐഡി കാര്‍ഡുകള് ധരിക്കണം. മെഡിക്കല് കോളേജുകളില് നിലവിലുള്ള സുരക്ഷാ സംവിധാനങ്ങളുടെ പരിശോധന നടത്തണം.''-മന്ത്രി അധികൃതരോട് നിര്‍ദേശിച്ചു.\nആവശ്യമായ സ്ഥലങ്ങളില് സിസിടിവി ക്യാമറകള് വച്ച് സുരക്ഷാ സംവിധാനം ശക്തമാക്കുന്നതിന് വേണ്ടിയുള്ള നടപടികള് സ്വീകരിക്കണമെന്നും നിര്‍ദേശം നല്‍കി. പൊലീസിന്റെ സമയോചിതമായ ഇടപെടലിലൂടെയാണ് കുട്ടിയെ രക്ഷിതാക്കള്‍ക്ക് സുരക്ഷിതമായി തിരിച്ചുകിട്ടിയത്. ഇതോടൊപ്പം നാട്ടുകാരുടെ സഹകരണവുമുണ്ടായി. എല്ലാവര്‍ക്കും നന്ദിയറിയിക്കുന്നെന്നും മന്ത്രി വീണാ ജോര്‍ജ് പറഞ്ഞു.


പാലാരിവട്ടത്ത് 'പഞ്ചവടിപ്പാലം'; വിമര്‍ശിച്ച് ഹൈക്കോടതിയും High Court Calls Palarivattam Bridge asaPanchavadippalam\nപാലാരിവട്ടത്ത് 'പഞ്ചവടിപ്പാലം'; വിമര്‍ശിച്ച് ഹൈക്കോടതിയും\nകരാർ കമ്പനിക്ക് മുന്‍കൂര് പണം നല്‍കാന് അനുമതി നല്‍കിയത് അന്ന് പൊതുമരാമത്ത് മന്ത്രിയായിരുന്ന ഇബ്രാഹിംകുഞ്ഞാണെന്ന് ഹൈക്കോടതിയിലാണ് ടി.ഒ.സൂരജ് വെളിപ്പെടുത്തിയത്\nUpdated: September 18, 2019 3:18:49 pm\nPalarivattam fly over\nകൊച്ചി: പാലാരിവട്ടം മേല്‍പ്പാലം അഴിമതിക്കേസില് രൂക്ഷ വിമര്‍ശനവുമായി ഹൈക്കോടതി. പാലാരിവട്ടത്ത് ‘പഞ്ചവടിപ്പാലം’ സിനിമ യാഥാര്‍ഥ്യമായെന്ന് ഹൈക്കോടതി പറഞ്ഞു. കേസില് അറസ്റ്റിലായ കരാര് കമ്പനി എംഡി സുമിത് ഗോയല്, പൊതുമരാമത്ത് മുന് സെക്രട്ടറി ടി.ഒ.സൂരജ്, ആര്‍ബിസിഡികെ മുന് എജിഎം എം.ടി.തങ്കച്ചന് എന്നിവരുടെ ജാമ്യാപേക്ഷ പരിഗണിക്കവേയാണ് ജസ്റ്റിസ് പി.ഉബൈദിന്റെ പരാമര്‍ശം. പാലാരിവട്ടം മേൽപ്പാലം അഴിമതിയിലെ അന്വേഷണ പുരോഗതി അറിയിക്കണമെന്ന് വിജിലൻസിന് ഹൈക്കോടതി നിർദേശം നൽകിയിട്ടുണ്ട്.\nപ്രതികളുടെ ജാമ്യാപേക്ഷകളെ വിജിലൻസ് എതിർത്തു. പ്രതികൾക്കെതിരെ തെളിവുണ്ടെന്നും അന്വേഷണം പുരോഗമിക്കുകയാണെന്നും വിജിലൻസ് കോടതിയെ ബോധിപ്പിച്ചു. ജാമ്യം അനുവദിച്ചാൽ പ്രതികൾ തെളിവു നശിപ്പിക്കുമെന്നും സാക്ഷികളെ സ്വാധീനിക്കുമെന്നും വിജിലൻസ് ബോധിപ്പിച്ചു.\nRead Also: പാലാരിവട്ടത്തേത് സാങ്കേതിക പിഴവ് മാത്രം, അറസ്റ്റില് ഭയമില്ല: ഇബ്രാഹിംകുഞ്ഞ്\nകരാർ കമ്പനിയും ഉദ്യോഗസ്ഥരും ഗൂഢാലോചന നടത്തിയെന്നും സൂരജ് ഉൾപ്പെടെയുള്ളവർ ഔദ്യോഗിക പദവി ദുരുപയോഗം ചെയ്ത് സർക്കാറിന് നഷ്ടമുണ്ടാക്കിയെന്നും കരാറുകാരന് സാമ്പത്തിക നേട്ടമുണ്ടാക്കിയെന്നുമാണ് വിജിലൻസ് കേസ്. ജാമ്യാപേക്ഷകൾ കോടതി\nഈ മാസം 25 ലേക്ക് മാറ്റി.\nപാലാരിവട്ടത്തേത് സാങ്കേതിക പിഴവ് മാത്രമാണെന്നാണ് അന്നത്തെ പൊതുമരാമത്ത് മന്ത്രിയായിരുന്ന വി.കെ.ഇബ്രാഹിംകുഞ്ഞ് ഇന്ന് മാധ്യമങ്ങളോട് പറഞ്ഞത്. നൂറ് ശതമാനം ആളുകള്‍ക്കും ഇത് വ്യക്തമായിട്ടുണ്ട്. മുന്‍കൂറായി പണം നല്‍കുന്നത് സര്‍ക്കാര് നയമാണ്. ഇടപ്പള്ളി മേല്‍പ്പാല നിര്‍മ്മാണത്തിനും മുന്‍കൂര് പണം നല്‍കിയിട്ടുണ്ട്. മൊബലൈസേഷന് അഡ്വാന്‍സ് പോളിസിയായാണ് പണം നല്‍കിയത്. കാലാകാലങ്ങളായി നല്‍കുന്നതാണിത്. ആര്‍ബിഡിസിക്ക് മുന്‍കൂര് പണം നല്‍കാനാണ് തീരുമാനിച്ചതെന്നും ഇബ്രാഹിംകുഞ്ഞ് പറഞ്ഞു.\nRead Also: നരേന്ദ്ര മോദിയുടെ ഭാര്യയ്ക്ക് സാരി സമ്മാനിച്ച് മമത; അപ്രതീക്ഷിത കണ്ടുമുട്ടല്\nകരാറിന് വിരുദ്ധമായി എട്ട് കോടി 25 ലക്ഷം രൂപ ആർഡി‌എസ് കമ്പനിക്ക് നൽകിയത് ശരിയാണ്. ആ തീരുമാനം താന് എടുത്തതല്ല. ചട്ടങ്ങൾക്കും വ്യവസ്ഥകൾക്കും വിരുദ്ധമായി ഇത്രയും കോടി രൂപ കമ്പനിക്ക് നൽകാൻ രേഖാമൂലം ഉത്തരവിട്ടത് അന്ന് മന്ത്രിയായിരുന്ന ഇബ്രാഹിംകുഞ്ഞാണ്. മുൻകൂർ പണത്തിന് പലിശ ഈടാക്കാനുള്ള നിർദേശം ഉത്തരവിലുണ്ടായില്ല. എന്നാൽ, താനാണ് ഏഴ് ശതമാനം പലിശ ഈടാക്കാൻ ഉത്തരവിൽ കുറിപ്പെഴുതിയതെന്നും ടി.ഒ.സൂരജ് വ്യക്തമാക്കിയിട്ടുണ്ട്.\nപലിശ കുറച്ച് കരാറുകാരന് മുൻകൂർ പണം നൽകിയതിനാണ് തന്നെ അറസ്റ്റ് ചെയ്തത്. ഇക്കാര്യത്തിൽ തീരുമാനമെടുത്തത് താനല്ലെന്നും അന്നത്തെ പൊതുമരാമത്ത് മന്ത്രിയാണെന്നും ടി.ഒ.സൂരജ് പറഞ്ഞു. കേസുമായി ബന്ധപ്പെട്ട് ഇബ്രാഹിംകുഞ്ഞിനെ വിജിലൻസ് നേരത്തെ ചോദ്യം ചെയ്തിരുന്നു. സൂരജിന്റെ ആരോപണം ഇബ്രാഹിംകുഞ്ഞിനെ കൂടുതൽ വെട്ടിലാക്കും.\nWeb Title: High court calls palarivattam bridge asapanchavadippalam\nമരട് ഫ്ലാറ്റ് പൊളിക്കല്: സമീപവാസിയും സുപ്രീം കോടതിയില്


ദേശവിരുദ്ധ സംഭാഷണങ്ങളും മത സൗഹാര്‍ദം തകര്‍ക്കുന്ന രംഗങ്ങളും; പാര്‍വതി തിരുവോത്തിന്റെ പുതിയ സിനിമയ്ക്ക് പ്രദര്‍ശനാനുമതി നിഷേധിച്ച് സെന്‍സര് ബോര്‍ഡ് - Media Malayalam (മീഡിയ മലയാളം)\nദേശവിരുദ്ധ സംഭാഷണങ്ങളും മത സൗഹാര്‍ദം തകര്‍ക്കുന്ന രംഗങ്ങളും; പാര്‍വതി തിരുവോത്തിന്റെ പുതിയ സിനിമയ്ക്ക് പ്രദര്‍ശനാനുമതി നിഷേധിച്ച് സെന്‍സര് ബോര്‍ഡ്\nതിരുവനന്തപുരം: പാര്‍വതി തിരുവോത്തിന്റെ പുതിയ സിനിമയ്ക്ക് പ്രദര്‍ശനാനുമതി നിഷേധിച്ച് സെന്‍സര് ബോര്‍ഡ്. സിദ്ധാര്‍ത്ഥ് ശിവ സംവിധാനം ചെയ്ത ‘വര്‍ത്തമാനം’ എന്ന ചിത്രത്തിനാണ് റീജണല് സെന്‍സര് ബോര്‍ഡ് അനുമതി നിഷേധിച്ചത്. ചിത്രത്തില് ദേശവിരുദ്ധ സംഭാഷണങ്ങളും മത സൗഹാര്‍ദം തകര്‍ക്കുന്ന രംഗങ്ങളും ഉണ്ടെന്ന് കാണിച്ചാണ് സെന്‍സര് ബോര്‍ഡ് അനുമതി നിഷേധിച്ചിരിക്കുന്നത്.\nആര്യാടന് ഷൗക്കത്ത് തിരക്കഥയെഴുതിയ ചിത്രത്തില് ജെഎന്‍യു, കശ്മീര് വിഷയങ്ങളെ കുറിച്ച് സൂചിപ്പിക്കുന്നുണ്ട്. കേരളത്തില് നിന്ന് ഡല്‍ഹിയിലേക്ക് പഠനത്തിനെത്തുന്ന പെണ്‍കുട്ടിയുടെ കഥാപാത്രത്തെയാണ് പാര്‍വതി ഇതില് അവതരിപ്പിച്ചിരിക്കുന്നത്. റോഷന് മാത്യു, സിദ്ദിഖ്, നിര്‍മല് പാലാഴി എന്നിവരും ചിത്രത്തില് പ്രധാനവ വേഷങ്ങള് അവതരിപ്പിച്ചിട്ടുണ്ട്.\nകൂടുതല് പരിശോധനകള്‍ക്കായി ചിത്രം റിവൈസിങ് കമ്മിറ്റിക്ക് അയച്ചിരിക്കുകയാണ്. സെന്‍സര്‍ബോര്‍ഡ് ചെയര്‍മാന് തീരുമാനമെടുക്കുന്നതുവരെ ചിത്രം പ്രദര്‍ശിപ്പിക്കാന് സാധിക്കില്ല.\nCensor board denies permission for Parvathy Thiruvoth’s new film\nfor Parvathy Thiruvoth's new film\nPrevious articleസഭാ തർക്കം; പരിഹാര നിര്‍ദ്ദേശങ്ങൾ ചര്‍ച്ച ചെയ്യാൻ പ്രധാനമന്ത്രിയുടെ സാന്നിധ്യത്തിൽ ചര്‍ച്ച; ഓര്‍ത്തഡോക്സ് സഭാ പ്രതിനിധികൾ നാളെ പ്രധാനമന്ത്രി നരേന്ദ്രമോദിയെ കാണും, മറ്റന്നാൾ യാക്കോബായ പ്രതിനിധികളും; സുപ്രീം കോടതി വിധി നടപ്പാക്കാനുള്ള ഇടപെടൽ വേഗത്തിലാക്കണമെന്ന് ഓർത്തഡോക്സ് വിഭാഗവും മലങ്കര സഭ തർക്ക പരിഹാരത്തിന് നിയമ നിർമ്മാണം അടക്കമുള്ള സാധ്യതകൾ പരിഗണിക്കണമെന്ന് യാക്കോബായ വിഭാഗവും ആവശ്യപ്പെടും\nNext articleകേന്ദ്ര കാര്‍ഷിക നിയമങ്ങള്‍ക്ക് എതിരായ സമരത്തിന് ഐക്യദാര്‍ഢ്യം പ്രഖ്യാപിച്ച് ഡല്‍ഹി മുഖ്യമന്ത്രി അരവിന്ദ് കെജരിവാള് കര്‍ഷക പ്രക്ഷോഭ വേദിയില്


Mohammad Shami refutes match-fixing allegations of his wife | ഹസിൻ ജഹാന് ഭ്രാന്താണ്.. ആ ചാറ്റ് തന്റേതല്ല.. തനിക്കെതിരെ ഗൂഢാലോചനയെന്ന് ഷമി - Malayalam Oneindia\nPublished: March92018, 17:28 [IST]\nഭാര്യക്ക് ഭ്രാന്താണ്, തനിക്കെതിരെയുള്ള ആരോപണങ്ങൾക്ക് മറുപടിയുമായി ഷമി | Oneindia Malayalam\nദില്ലി: ക്രിക്കറ്റ് താരം മുഹമ്മദ് ഷമിയുടെ ജീവിതം ഒറ്റ രാത്രി കൊണ്ട് ത്രിശങ്കുവിലായിരിക്കുകയാണ്. വ്യക്തി ജീവിതം മാത്രമല്ല, ക്രിക്കറ്റ് കരിയറും അപകടത്തിലാണ്. ഷമിയുടെ അവിഹിത ബന്ധങ്ങള് എന്നതില് നിന്നും ക്രിക്കറ്റ് വാതുവെപ്പും സെക്‌സ് റാക്കറ്റിലും എത്തി നില്‍ക്കുകയാണ് കാര്യങ്ങള്.\nഷമിക്ക് നിരവധി സ്ത്രീകളുമായി ബന്ധമുണ്ടെന്ന ഭാര്യ ഹസിന് ജഹാന്റെ ആരോപണത്തില് തുടങ്ങിയ വിവാദം എല്ലാ അതിരുകളും കടന്നിരിക്കുന്നു. ഷമിക്കെതിരെ ഗാര്‍ഹിക പീഡനം, കൊലപാതക ശ്രമം, ക്രിമിനല് ഗൂഢാലോചന എന്നിവടക്കം ചുമത്തി പോലീസ് കേസെടുത്തു കഴിഞ്ഞു. അതിനിടെ ഭാര്യയുടെ ആരോപണങ്ങള്‍ക്ക് മറുപടിയുമായി ഷമി തന്നെ രംഗത്ത് വന്നിരിക്കുന്നു.\nമുഹമ്മദ് ഷമി പാകിസ്താന്‍കാരിയായ കാമുകിയില് നിന്നും പണം വാങ്ങി ഒത്തുകളിച്ചുവെന്ന് ഹസിന് ജഹാന് ആരോപണം ഉന്നയിച്ചിരുന്നു. അലിഷ്ബാ എന്ന് പേരുള്ള പാക് യുവതിയില് നിന്നും പണം കൈപ്പററി ഒത്തുകളിച്ചു എന്നാണ് ആരോപണം.\nഷമി ഒത്തുകളിച്ചതിന് തന്റെ പക്കല് തെളിവുണ്ടെന്നും ഇംഗ്ലണ്ടുകാരനായ ബിസ്സിനസ്സുകാരന് മുഹമ്മദ് ഭായ് എന്നയാളാണ് അതിന് പിന്നിലെന്നും ഹസിന് ജഹാന് വെളിപ്പെടുത്തിയിരുന്നു. തന്നെ വഞ്ചിച്ച ഷമിക്ക് രാജ്യത്തേയും വഞ്ചിക്കാവുന്നതേ ഉള്ളൂ എന്നും ഹസിന് പറയുകയുണ്ടായി.\nഹസിന് ജഹാന് ഭ്രാന്താണ്\nഭാര്യയുടെ ഗുരുതര ആരോപണങ്ങള്‍ക്ക് മറുപടിയുമായി ഷമി നേരിട്ട് രംഗത്ത് വന്നിട്ടുണ്ട്. ഹസിന് ജഹാന് ഭ്രാന്തായിരിക്കുകയാണ് എന്നും തനിക്കെതിരായ ആരോപണങ്ങളെല്ലാം കളവാണ് എന്നും ഷമി പ്രതികരിച്ചു. തനിക്കെതിരായ ആരോപണങ്ങള് ഹസിന് തെളിയിക്കേണ്ടി വരും.\nഅതിലും നല്ലത് മരണം\nവാതുവെപ്പുകാരുമായി ചേര്‍ന്ന് രാജ്യത്തെ ഒറ്റ് കൊടുക്കുന്നതിലും നല്ലത് മരണമാണ് എന്നും ഷമി പ്രതികരിച്ചു. പ്രശ്‌നങ്ങളെല്ലാം സംസാരിച്ച് തീര്‍ക്കാം എന്നാണ് ഇതുവരെ ഹസിനും വീട്ടുകാരും പറഞ്ഞിരുന്നത്. പെട്ടെന്ന് അവളെ ആരാണ് തെറ്റിദ്ധരിപ്പിച്ചത് എന്നറിയില്ലെന്നും താരം പറഞ്ഞു.\n5 വർഷം എവിടെയായിരുന്നു\nതനിക്ക് അവിഹിത ബന്ധങ്ങളുണ്ടെന്ന ആരോരപണവും ഷമി നിഷേധിച്ചു.5വര്‍ഷം മുന്‍പേ ഇത്തരം ബന്ധങ്ങള് ഉണ്ടെന്നാണ് ഹസിന് ആരോപിച്ചത്. എന്നാല് തങ്ങളുടെ വിവാഹം കഴിഞ്ഞിട്ട് പോലും2വര്‍ഷമേ ആയിട്ടുളളൂവെന്ന് ഷമി പറഞ്ഞു.\nഇത്രയും നാൾ കാത്തിരുന്നത് എന്തിന്\nഹസിന് പറഞ്ഞത് പ്രകാരം അഞ്ച് വര്‍ഷമായി അവള് പീഡിപ്പിക്കപ്പെടുന്നുവെങ്കില് എന്തുകൊണ്ട് ഇതുവരെ പരാതിപ്പെട്ടില്ലെന്ന് ഷമി ചോദിക്കുന്നു. എന്തിനാണ് പരാതിയുമായി പുറത്തേക്ക് വരാന് ഇത്രയും നാള് കാത്തിരുന്നത് എന്നും ഷമി ചോദിക്കുന്നു.\nഇത് തന്നെക്കുടുക്കാനുള്ള ഗൂഢാലോചനയുടെ ഭാഗമാണെന്നും ഷമി ആരോപിച്ചു. താനൊരു സാധാരണക്കാരനാണ്. ഹോളിക്കും മറ്റ് ആഘോഷങ്ങള്‍ക്കും കുടുംബത്തിനൊപ്പം സമയം ചെലവഴിക്കാന് ഇഷ്ടപ്പെടുന്ന വ്യക്തി. ഹസിനെ സോഷ്യല് മീഡിയ പരഹസിച്ചപ്പോഴും താന് ഒപ്പം നിന്നു.\nആ ചാറ്റ് തന്റേതല്ല\nഈ ആരോപണങ്ങള് ഉന്നയിക്കുമ്പോഴും താന് അവള്‍ക്കൊപ്പം നില്‍ക്കുന്നുവെന്നും ഷമി വ്യക്തമാക്കി. ഹസിന് പുറത്ത് വിട്ട ചാറ്റ് സ്‌ക്രീന് ഷോട്ട് തന്റെ നമ്പറില് നിന്നല്ലെന്നും ഷമി പറയുന്നു. അത് തന്റെ മൊബൈലില് നിന്നല്ലന്നും താന് ആരോടും അത്തരത്തില് സംസാരിച്ചിട്ടില്ലെന്നും ഷമി പറയുന്നു.\nഭാര്യയുമായി നല്ല ബന്ധം\nചെയ്യാത്ത ഒരു കാര്യം ചെയ്‌തെന്ന് സമ്മതിക്കാനാവില്ല. കുടുംബവുമായി തനിക്കുള്ള ബന്ധം എല്ലാവര്‍ക്കും അറിയാവുന്നതാണ്. ഭാര്യയുമായി തനിക്കുള്ള അടുപ്പവും എല്ലാവര്‍ക്കും അറിയാം. സൗത്ത് ആഫ്രിക്കയില് സെലക്ടേഴ്‌സിന് ഒപ്പമായിട്ട് പോലും അവളാവശ്യപ്പെട്ട പ്രകാരം ഷോപ്പിംഗിന് കൊണ്ടുപോയിരുന്നു.\nപെട്ടെന്ന് എന്ത് സംഭവിച്ചു!\nതിരിച്ച് ഇന്ത്യയിലെത്തിയ ശേഷവും കാര്യങ്ങള് സാധാരണ പോലെയായിരുന്നു. പുറത്ത് ഷോപ്പിംഗിന് പോവുകയും ഹസിന് ആഭരണം വാങ്ങിക്കുകയും ചെയ്തു. പൊടുന്നനെ എന്താണ് സംഭവിച്ച് എന്ന് അറിയില്ല. തന്റെ കരിയര് തകര്‍ക്കുന്നതിനുള്ള ഗൂഢാലോചന നടന്നതായി സംശയിക്കുന്നുവെന്നും ഷമി പറഞ്ഞു.\nഷമിയുടെ സഹോദരന് ബലാത്സംഗം ചെയ്തു, ഭര്‍ത്താവിന് പാക് യുവതിയെ വിവാഹം കഴിക്കണം, വീണ്ടും വിവാദം!


ചരിത്രം തിരുത്തിക്കുറിച്ച് ചക്കാലക്കൽ എച്ച്.എസ്.എസ്. - Elettil Online\nHome EDUCATION KODUVALLY ചരിത്രം തിരുത്തിക്കുറിച്ച് ചക്കാലക്കൽ എച്ച്.എസ്.എസ്.\nചരിത്രം തിരുത്തിക്കുറിച്ച് ചക്കാലക്കൽ എച്ച്.എസ്.എസ്.\nElettil Online November 10, 2018 EDUCATION, KODUVALLY,\nകൊടുവള്ളി:കൊടുവള്ളി ഉപജില്ല കലാമേളയിൽ ഒവറോൾ കരസ്ഥമാക്കി പുതു ചരിതമെഴുതി ടീം ചക്കാലക്കൽ എച്ച്.എസ്.എസ്.\nസബ് ജില്ലയുടെ ചരിത്രത്തിലാദ്യമായി ഒരു വിദ്യാലയത്തിന് നാല് വിഭാഗങ്ങളിലെ ഓവറോൾ ലഭിച്ചുവെന്നത് സർവ്വകാല റെക്കോർഡ് തന്നെയാണ് !\nഹൈസ്കുൾ അറബി, സംസ്കൃതം സാഹിത്യോത്സവങ്ങളിലും ഹൈസ്കൂൾ, ഹയർ സെക്കണ്ടറി ജനറൽ വിഭാഗങ്ങളിലും ചക്കാലക്കൽ ഹയർസെക്കണ്ടറി സ്കൂളാണ് ചാമ്പ്യന്മാരായത്.\nഹയർ സെക്കണ്ടറിയിൽ അപരാജിതമായ 233 പോയന്റുകൾ നേടി പങ്കെടുത്ത 57 ഇനങ്ങളിൽ 45 ലും ഏഗ്രേഡുകൾ കരസ്ഥമാക്കിയത് വിജയത്തിന്റെ മാറ്റ് വർദ്ധിപ്പിക്കുന്നു.\nസബ് ജില്ലയെ പ്രതിനിധീകരിച്ച് 20 ഇനങ്ങളിൽ ജില്ലാ മത്സരത്തിൽ പങ്കെടുക്കേണ്ടത് ചക്കാലക്കലിന്റെ ചുണക്കുട്ടികളാണ്..\nകൂട്ടായ പ്രവർത്തനത്തിന്റെയും കഠിനാധ്വാനത്തിന്റെയും പ്രതിഫലനമാണ് ഈ നേട്ടം.


സൗദി രാജാവ് സൽമാൻ മലേഷ്യയിലെത്തി | PravasiExpress\nHome Malaysia Kuala Lumpur സൗദി രാജാവ് സൽമാൻ മലേഷ്യയിലെത്തി\nസൗദി രാജാവ് സൽമാൻ മലേഷ്യയിലെത്തി\nഒരുമാസം നീളുന്ന ഏഷ്യൻ സന്ദർശനത്തിന്റെ ഭാഗമായി സൗദി കിരീടാവകാശി സൽമാൻ രാജാവ് മലേഷ്യയിലെത്തി. മലേഷ്യൻ പ്രധാനമന്ത്രി നജിബ് റസാഖ് വിമാനത്താവളത്തിലെത്തി കിരീടാവകാശിയെ സ്വീകരിച്ചു. മലേഷ്യൻ പാർലമെന്റിൽ നടന്ന ചടങ്ങിലും അദ്ദേഹം പങ്കെടുത്തു. ഗാർഡ് ഓഫ് ഓണർ നൽകിയാണ് പാർലമെന്റിലേക്ക് അദ്ദേഹത്തെ വരവേറ്റത്.\nഇന്തോനേഷ്യ, ബ്രൂണൈ, ജപ്പാൻ, ചൈന, മാലിദ്വീപ്, ജോർദാൻ എന്നിവിടങ്ങളിലും സൽമാൻ രാജാവ് സന്ദർശനം നടത്തും എന്നാണ് സൂചന. മലേഷ്യയിൽ രാജാവിനോടൊപ്പം അറുന്നൂറ് പേർ അടങ്ങുന്ന സംഘവും എത്തിയിട്ടുണ്ട്. നാല് ദിവസത്തെ സന്ദർശനമാണ് മലേഷ്യയിൽ ഒരുക്കിയിരിക്കുന്നത്.\n2006 ൽ അന്നത്തെ സൗദി കീരീടാവകാശിയായിരുന്ന അബ്ദുള്ള രാജാവാണ് ഇതിന് മുന്പായി മലേഷ്യൻ സന്ദർശനത്തിന് എത്തിയിട്ടുള്ളത്. അന്ന് മൂന്നൂറ് പേർ അടങ്ങുന്ന സംഘമാണ് എത്തിയത്. മലേഷ്യയിൽ സൗദി അറേബ്യ വൻ തോതിൽ നിക്ഷേപം നടത്തുമെന്നാണ് പ്രതീക്ഷിക്കപ്പെടുന്നത്.\nPrevious articleRang De Holi is on 11th & 12th March at Sentosa\nNext articleഇനി യുട്യൂബിൽ പരസ്യങ്ങൾ നിങ്ങളെ ശല്യപ്പെടുത്തില്ല\nട്രംപ് – കിം കൂടിക്കാഴ്ച; ഞെട്ടിക്കുന്ന സുരക്ഷയും അത്യാധുനിക സംവിധാനങ്ങളുമായി സിംഗപ്പൂര്; അന്താരാഷ്ട്ര ശ്രദ്ധയില്...


ഐആർഎൻഎസ്എസ് 1ഐ വിജയകരമായി വിക്ഷേപിച്ചു\n12 April, 2018 09:54:46 AM\nപിഎസ്എൽവി സി41 റോക്കറ്റാണ് ഉപഗ്രഹത്തെ വഹിക്കുന്നത്\nതിരുവനന്തപുരം: ഐഎസ്ആർഒയുടെ ഗതിനിർണയ ഉപഗ്രഹമായ ഐആർഎൻഎസ്എസ് 1ഐ ഉപഗ്രഹം വിജയകരമായി വിക്ഷേപിച്ചു. ശ്രീഹരിക്കോട്ട സതീഷ്ധവാൻ സ്‌പേയ്‌സ് സെന്‍ററിൽനിന്നായിരുന്നു വിക്ഷേപണം. എക്‌സ്എൽ ശ്രേണിയിലുള്ള പിഎസ്എൽവി സി41 റോക്കറ്റാണ് ഉപഗ്രഹത്തെ വഹിക്കുന്നത്. തദ്ദേശീയ ഗതിനിർണയ സംവിധാനത്തിനായുള്ള അവസാന ഉപഗ്രഹമാണിത്.\nഓഗസ്റ്റില് വിക്ഷേപിച്ച ഐആർഎൻഎസ്എസ് ഒന്ന്-എച്ച് പരാജയമായിരുന്നു. ഇതിനുപകരമായാണ് ഐആർഎൻഎസ്എസ് 1ഐ വിക്ഷേപിച്ചത്. 1425 കിലോഗ്രാമാണ് ഭാരം. നിരത്തിലൂടെയും കടലിലൂടെയും ആകാശമാര്‍ഗേനയുമുള്ള ഗതാഗതത്തില് സഹായിക്കുന്നതിനുള്ളതാണ് നാവിഗേഷന് ഉപഗ്രഹങ്ങള്. പ്രധാനമായും ദിശാനിര്‍ണയത്തിനാണ് ഇവ ഉപകരിക്കുക. വാര്‍ത്താവിനിമയം, ദുരന്തനിവാരണം തുടങ്ങിയ മേഖലകളിലും ഇവ ഉപയോഗിക്കാനാവും.


കവിതയില് നിന്ന് ഇറങ്ങി നടന്ന ചില വരികള്- കല്പറ്റ നാരായണന് | The poetry and philosophy of Akkitham Achuthan Namboothiri\nഈ വരികളുള്ള കവിതകള് വായിച്ചു തീര്‍ന്നേക്കാം, ഈ വരികള്‍ക്ക് വായിച്ചു തീരലില്ല. പുറപ്പെടുമ്പോള് കവി എത്തുമെന്ന് പ്രതീക്ഷിച്ചിട്ടില്ലാത്ത, ഒരു പക്ഷെ പുറപ്പെടാനുള്ള ഊര്‍ജ്ജം കവിക്ക് കിട്ടിയ, ഒരു പക്ഷെ തന്റെ ഉണ്മയുടെ ഭാഷ ഇതായിരുന്നു എന്ന് എഴുതിയ ശേഷം മാത്രം കവി കണ്ടെത്തുന്ന ഈ വരികളില് എത്തിയപ്പോള് അനന്തതയിലേക്ക് ഒരു ചുവട് വെച്ചു എന്നവര് തിരിച്ചറിഞ്ഞിരിക്കുമോ?\nഅക്കിത്തം അച്യുതന് നമ്പൂതിരി| ഫോട്ടോ: ജെ. ഫിലിപ്പ്\nകവിതയില് നിന്ന് പുറത്തിറങ്ങി നടക്കാന് വാസനയുള്ള ചില വരികളുണ്ട്. തല്‍സ്ഥാനത്തേക്കാള് ഇതര സ്ഥാനങ്ങളില് അവ കൂടുതല് സജീവമായിരിക്കും. ഉദ്ധരണ ചിഹ്നങ്ങള്‍ക്കകത്താവും അവ കൂടുതല് സ്വതന്ത്രമാവുക. തല്‍സ്ഥാനമല്ല കവിതയില് ഒന്നിന്റേയും സ്ഥാനം എന്നവ ധരിക്കുന്നുണ്ടാവാം. സന്തതം സുഖിക്കുന്നിതെല്ലാവരും എന്തു ഞാനൊന്നു വേറെ പിഴച്ചിതു( പൂന്താനം) മദ്ധ്യേയിങ്ങനെ കാണുന്ന നേരത്തു മത്സരിക്കുന്നതെന്തിന്നു നാം വൃഥാ ( പൂന്താനം) മര്‍ത്യന് സ്വയം തന്റെ ശവം ചവിട്ടിപ്പോകുന്നൊരീപ്പോക്കു യരത്തിലേക്കോ( നാലാപ്പാടന്) ആരുള്ളു മരിച്ചവര്‍ക്കപരാധി ഞാനെന്നൊരാ ടലേശാതെ ( ബാലാമണിയമ്മ ) ഇരുളും മെല്ലെ വെളിച്ചമായ് വരാം (ആശാന്) നിഗ്രഹോത്സുകം സ്‌നേഹവ്യഗ്രമെങ്കിലും ചിത്തം( വൈലോപ്പിള്ളി) നിത്യം കടലെടുത്തീടും ജന്മത്തിന്റെ തുരുത്തില് ഞാന് (ആറ്റൂര്) പൂക്കാതിരിക്കാനെനിക്കാവതില്ലേ ( പണിക്കര്) ഒഴികഴിവുകളുടെ പച്ച വിറകിന്മേല് നമ്മുടെ ജന്മദീര്‍ഘമായ ശവദാഹം ( കെ.ജി.എസ് ) എന്നെല്ലാം ഓര്‍മ്മയില്‍പെട്ടെന്ന് വരുന്ന ഉദാഹരണങ്ങള്. ഈ വരികളുള്ള കവിതകള് വായിച്ചു തീര്‍ന്നേക്കാം, ഈ വരികള്‍ക്ക് വായിച്ചു തീരലില്ല. പുറപ്പെടുമ്പോള് കവി എത്തുമെന്ന് പ്രതീക്ഷിച്ചിട്ടില്ലാത്ത, ഒരു പക്ഷെ പുറപ്പെടാനുള്ള ഊര്‍ജ്ജം കവിക്ക് കിട്ടിയ, ഒരു പക്ഷെ തന്റെ ഉണ്മയുടെ ഭാഷ ഇതായിരുന്നു എന്ന് എഴുതിയ ശേഷം മാത്രം കവി കണ്ടെത്തുന്ന ഈ വരികളില് എത്തിയപ്പോള് അനന്തതയിലേക്ക് ഒരു ചുവട് വെച്ചു എന്നവര് തിരിച്ചറിഞ്ഞിരിക്കുമോ? കവിതയിലെ മറ്റു വരികള് എഴുതിയ ഒരു താനല്ല ഈ വരി എഴുതിയത്. എഴുതിയ സന്ദര്‍ഭത്തിനോട് അവ കൃത്യമായിണങ്ങുന്നു എന്നതുകൊണ്ടല്ല, ഇതരസന്ദര്‍ഭത്തിലുംഅത് ആ പുതിയ സന്ദര്‍ഭത്തിനായി എഴുതപ്പെട്ടത് പോലെ ഉചിതമായിരിക്കുന്നു എന്നതിനാല്.\nഅക്കിത്തത്തിന്റെ ഇരുപതാം നൂറ്റാണ്ടിന്റെ ഇതിഹാസം എന്ന കൃതിയേക്കാള് പ്രസിദ്ധമാണ് 'വെളിച്ചം ദുഃഖമാണുണ്ണീ തമസ്സല്ലോ സുഖപ്രദം' എന്ന വരി. കവിതക്കകത്ത് അത് വെളിച്ചത്താല് പ്രലോഭിതരായി തീയിലേക്ക് ചാടി നശിക്കുന്ന ഇയ്യാമ്പാറ്റകളുടെ പശ്ചാത്തലത്തില് പുതുതലമുറയുടെ പ്രതിനിധിയോട് പറയപ്പെടുന്നതാണ്. വെളിച്ചം ദുഃഖമാണ്, ഇരുട്ടായിരുന്നു സുഖം എന്നതൊരു പശ്ചാത്താപമാണ്. ഇരുപതാം ആറ്റാണ്ടിന്റെ ഇതിഹാസം എന്നകാവ്യമാകട്ടെ കമ്മ്യൂണിസത്തിന്റെ വെളിച്ചത്താല് പ്രലോഭിതനായി വിപ്‌ളവാഗ്‌നിയിലേക്കെടുത്ത് ചാടി ചിറകുകള് കരിഞ്ഞ ഒരു സഖാവിന്റെ പശ്ചാത്താപത്തിന്റെ വിവരണവും. ആ വിവരണത്തിന്റെ പശ്ചാത്തലത്തിലെ ഈ വാസ്തവോക്തി തനിച്ച് നില്‍ക്കേ വിരുദ്ധോക്തിയായി മാറുന്നു.\nനരകത്തില് നിന്നുള്ള മോചനമായാണ് കമ്മ്യൂണിസം എന്ന വെളിച്ചം ഇതിഹാസത്തിലെ നരക കാണ്ഡത്തില് പ്രത്യക്ഷപ്പെടുന്നത്. എന്നാല് നരകത്തില് നിന്ന് കയറുകയാണ് എന്ന് തെറ്റിദ്ധരിച്ച് കൂടുതല് നാരകീയമായ പാതാളത്തിലേക്ക് ഇറങ്ങുകയായിരുന്നുവോ താന്? ഏതധികാരത്തെ പ്രതിരോധിക്കാനാണോ കമ്മ്യുണിസ്റ്റുകള് പുറപ്പെട്ടത്, അതിന് തങ്ങള്‍ക്ക് ചരിത്രത്തിന്റെ ഒത്താശയുമുണ്ട്, അതേ അധികാരത്തിന്റെ ദയാരഹിതരായ നടത്തിപ്പുകാരായി അവര് മാറുകയായിരുന്നുവോ? നമ്മളാവാന് പുറപ്പെട്ടവര് അധികാരമുള്ള മറ്റൊരു ഞങ്ങളായി മാറുന്നു. വര്‍ഗ്ഗ ശത്രുവിന്റെ നിര്‍ദ്ദയരായ ശത്രുക്കള് എന്നത് മാത്രമായി മാറുന്നു തങ്ങളുടെ ഉണ്മ. 'നമ്മളോട് മെരുങ്ങാത്ത/ നമ്മളല്ലാത്ത കൂട്ടരും/ ഇതി ലൊന്നിലുമില്ലാത്ത/ നമ്മളല്ലാത്ത കൂട്ടരും/ മനുഷൃരല്ല മൃഗവും / മരം കൂടിയുമല്ലിനി'. അപരവിദ്വേഷമായി ' ഞങ്ങളുടെ ' ഇന്ധനം. വിദ്വേഷമേ ദിവ്യമായ മാര്‍ഗ്ഗം എന്നായി. ആ സഖാവ് ഒടുവില്‍തിരിച്ചറിയുന്നു, 'പ്രതികാര മഹാമാരി വഹിക്കും ക്ഷീണരോഗികള് സുഖമെന്ന മഹാശക്തി വിരചിക്കില്ല ലോകമേ'. അപരവിദ്യേഷത്തിന്റെ അഗ്‌നിയില് നിന്ന് അയാള് 'മുച്ചൂടു മുറങ്ങിയുണരുന്നു'. പകയല്ല, നിരുപാധികമായ സ്‌നേഹമേ ബലമായി വരു എന്ന് തിരിച്ചറിയുന്നു. ഇതിഹാസത്തിലെ അവസാന വാക്യങ്ങള് ഇപ്പോള് ആരംഭത്തില് കാണുന്ന വാക്യങ്ങളത്രെ. 'ഒരു കണ്ണീര്‍ക്കണം മറ്റുള്ളവര്‍ക്കായി പൊഴിക്കവെ ഉദിക്കയാണെന്നാത്മാവിലായിരം സൗരമണ്ഡലം, ഒരു പുഞ്ചിരി മറ്റുള്ളവര്‍ക്കായി ചെലവാക്കവേ എന്റെ ഉള്ളിലുലാവുന്നു നിത്യനിര്‍മല പൗര്‍ണ്ണമി'. അപരവിദ്വേഷത്തിന്റെ പാരതന്ത്യത്തില് നിന്നും അരാഷ്ട്രീയതയില് നിന്നും മനുഷ്യത്വമില്ലായ്മയില് നിന്നും (മനുഷ്യത്വക്കനി ചെത്തിത്തുരന്നാണയാള് അന്നീ വേഷം കെട്ടിയത്) ഉണര്‍ന്നപ്പോള് 'അറിഞ്ഞിലിത്രനാളും ഞാനിദ്ദിവ്യ പുളകോദ്ഗമം' എന്നയാള് കുലുങ്ങിക്കരയുന്നു. (ഇക്കാലമത്രയും. ആളുകള് കുലുങ്ങിച്ചിരിച്ചിട്ടേയുള്ളു!)\nഅര്‍ദ്ധസത്യങളിലാണ് അക്കിത്തം രമിച്ചത് എന്ന് ആരോപിക്കപ്പെടാം. കമ്മ്യൂണിസം കേരളീയ സമൂഹത്തില് വരുത്തിയ ഗുണ പരിണാമങ്ങള് ലഘുവല്ല. ദാരിദ്ര്യമോ അസമത്വമോ ചൂഷണമോ ദൈവേച്ഛയല്ല, മനുഷ്യേച്ഛയാണ് എന്ന ധാരണ മലയാളിയുടെ അബോധത്തില് പോലും സൃഷ്ടിച്ചത് കമ്മ്യൂണിസമാണ്. അദ്ധ്വാനത്തിന്റേ മഹിമയുയര്‍ത്തി കമ്മ്യുണിസം. നാളെ ഉജ്ജ്വലമായ ഒരു സങ്കല്പമായി. സമത്വസുന്ദരമായ ഒരു ലോകം ഗന്ധര്‍വ്വ പുരി പോലെ മുന്നില് വന്ന് നിന്നു. എല്ലാര്‍ക്കുമിടമുള്ള വിരിവാര്‍ന്ന ഭൂമിയിലേക്ക് നാം നടന്നടുക്കുകയാണ് എന്ന തോന്നലുണ്ടായി. തൊഴിലാളികള് അന്തസ്സുള്ളവരായി, അസംഗതര് സംഗതരായി, ജനകീയതയുടെ ആ വഴി ഇങ്ങ് കുടുംബശ്രീയില് വരെ എത്തുന്നുമുണ്ട്. അത് കേവലമൊരു അപരവിദ്വേഷത്തില് ഒതുങ്ങുന്നതുമല്ല. കാവ്യം കമ്യണിസ്റ്റ് പാര്‍ട്ടിയിലെ അപരവിദ്വേഷത്തെ- അര്‍ദ്ധ സത്യമാണെങ്കിലും സത്യമാണത്- എവിടേയുമുള്ള അപരവിദ്യേഷത്തിന്റെ പ്രാതിനിധ്യത്തിലേക്കുയര്‍ത്തിയിരുന്നെങ്കില് ഇന്നീക്കാവ്യം എഴുതപെട്ട കാലത്തേക്കാള് സാധുവായിത്തീരുമായിരുന്നു. കാവ്യം സാധിക്കാത്തത് ഈ വരി സാധിക്കുന്നു. ഏതേത് വെളിച്ചങ്ങളുടെ ഉദ്ഗ്രഥനമാണോ കമ്മ്യുണിസം ആ വെളിച്ചങ്ങള് പരിശോധിക്കപ്പെടുന്നുണ്ടീക്കാവ്യത്തില്. ആ പരിശോധനയുടെ ഫല പ്രഖ്യപനമല്ലാ എന്ന് പറഞ്ഞുകൂട, കാവ്യത്തിനകത്ത് വെച്ചല്ലെങ്കിലും കാവ്യത്തിനോട് ചേര്‍ത്ത് വായിക്കുമ്പോള് ഈ വരി. കാവ്യത്തേക്കാള് ഊക്കുണ്ട് ഈ വരിക്ക്.\nസമൂഹത്തിന്റെ ബാല്യത്തിലും വ്യക്തിയുടെ ബാല്യത്തിലും മനുഷ്യന് സ്വര്‍ഗ്ഗത്തിലാണ്. ആദിയില് ഉദ്യാനമായിരുന്ന, വെട്ടിത്തെളിക്കാത്ത ഭൂമി തന്നെയാവാം പറുദീസ . നമ്മള് ഉദ്യാനങ്ങള് പരിപാലിക്കുമ്പോള് അനുഭവിക്കുന്നത് ആ പഴയ കാവല്‍ക്കാരനനുഭവിച്ചതായിരിക്കാം. ആനന്ദത്തിന്റെ ഉപമ ഉദ്യാനമായി. സാമ്യമകന്നോരുദ്യാനമേ എന്ന് ഉണ്ണായിയുടെ ദമയന്തി രതിയെന്ന അനുഭവത്തെപ്പറ്റി. പാരഡൈസ് എന്ന പദത്തിന്റെ രൂഢാര്‍ത്ഥം ഉദ്യാനം എന്നുമാണത്രേ. 'എനിക്കുമുണ്ടായിരുന്നു സുഖം മുറ്റിയ നാളുകള് ' എന്ന വരിക്കു കുറഞ്ഞും കൂടിയുമുള്ള പഴക്കം. (വ്യക്തി അപ്രസക്തനായിത്തീര്‍ന്ന കാലത്തെ വേദനയുമുണ്ടീ വരിയില്) പരസഹസ്രം വര്‍ഷങ്ങളുടേയോ ഏതാനും ദശകങ്ങടേയോ പഴക്കം. ആരംഭ കാലത്തെ പരിസരങ്ങളില് ഇന്നും പരാതിയില്ലാതെ കഴിയുന്ന സസ്യപക്ഷി മൃഗാദികളൊക്കെ പറുദീസയിലല്ലെന്നും പറഞ്ഞു കൂട. പല അരികുകളില് ജീവിച്ചു പോരുന്ന ആദിമനിവാസികള് ആ പറുദീസ നഷ്ടപെടുത്തിയിട്ടില്ലെന്നും പറയാം. ആ പറുദീസയില് നിന്ന് ബഹിഷ്‌കൃതരായ മനുഷ്യര് തിന്ന കനി ജ്ഞാനമോ യുക്തിയോ ശാസ്ത്രമോ അല്ലെന്ന് പറയാനാവില്ല. മിത്തുകളോ അന്ധ വിശ്വാസങ്ങളോ നല്‍കിയ പരിരക്ഷ നല്‍കാന് ചരിത്രത്തിനോ ശാസ്ത്രത്തിനോ സാദ്ധ്യമല്ല. മനുഷ്യനെ കൂടുതല് കൂടുതല് അരക്ഷിതനാക്കുകയാണ് അവ.\n'ഉരുണ്ടതാണുലകമെന്നറിയും പ്രായമാകവെ ദിവാകര പ്രഭകളില് കൊടും ചൂടറിവായി മേ'. മിത്തുകളുടെ സ്ഥാനം ചരിത്രം കയ്യേറിയപ്പോള് സൂര്യന് പൊള്ളിക്കുവാന് തുടങ്ങി. ( ചില ആധുനിക സൂര്യമാരെ മങ്ങാന് വിടാതെ കാക്കുന്ന ചരിത്രം മിത്തല്ലെന്നും പറയാവതല്ല)പേമാരിയും കൊടുങ്കാറ്റും ഇടിമിന്നലും സുര്യ ചന്ദ്ര നക്ഷത്രാദികളും മനുഷ്യത്വമുള്ള ദൈവങ്ങളാല് നയിക്കപ്പെട്ടിരുന്ന നാള് നമ്മള് അനുഭവിച്ച സുരക്ഷയെന്ന പ്രതീതി നമ്മെ കൈവിട്ടു. 'ഇരുകാലില് ഭൂമി കൈവിട്ടെഴുന്നേറ്റ ' മനുഷ്യന്റെ അശക്തി അറിവേറുന്തോറും വര്‍ദ്ധിച്ചു. ശാസ്ത്രം ഭൗതിക സുഖങ്ങളെ നാള്‍ക്കുനാള് വളര്‍ത്തിയെങ്കിലും മനുഷ്യന്റെ അസന്തുഷ്ടി കുറയുകയല്ല ചെയ്തത്. ആസന്ന ഭാവിയില് ശാസ്ത്രശക്തി വളര്‍ന്ന് മനുഷ്യനെ സ്വച്ഛന്ദമൃത്യു ആക്കിക്കൂടായ്കയുമില്ല. അപ്പോഴും അക്കിത്തം പറയുമ്പോലെ' മരണത്തെ നിലപ്പിക്കു/ മൗഷധം കണ്ടു കിട്ടിയാല്/ ജയില് വാസം നിത്യമായി /മറ്റെന്തുള്ളൂ പുരോഗതി ' എന്നേ പറയാനാവു. പ്രത്യക്ഷപ്പെട്ട സന്ദര്‍ഭത്തേക്കാള് കാമ്പുള്ളതായി മാറുകയാണ് കാവ്യപര്യന്തം വായിക്കുമ്പോള് വെളിച്ചം ദുഃഖമാണുണ്ണീ തമസ്സല്ലോ സുഖപ്രദം എന്ന വരി. ആ ഉണ്ണി നിസ്സഹായത കൊണ്ട് ശിശുപ്രായമായ മനുഷ്യന് തന്നെ. കവിതയിലെ വരികളെല്ലാം തന്നെ സൂചകങ്ങള് എങ്കിലും ചില വരികള് അതിസ്സൂചകങ്ങള്(excessive signifires).\nഇത്തരം അതിസ്സൂചകങ്ങളുടെ നിരന്തരസാന്നിധ്യമാണ് അക്കിത്തത്തിന്റെ ബലം. 'എന്റെയല്ലെന്റെയല്ലി ക്കൊമ്പനാനകള് എന്റെയല്ലീ മഹാക്ഷേത്രവും മക്കളെ. എനിക്കിതു വയ്യായിരുന്നു പച്ച മരമായിരുന്നപ്പോള്. അറിവുണ്ടാകും വരെയിനിയാര്‍ക്കും ചിറകില്ലാതെയിരിക്കട്ടെ. വീഴാത്ത രണ്ടു പഴം കൂടി വീഴ്ത്തുവാന് വീഴാതെ നിന്ന് തിരിയും പകിടകള് ഇന്നുമാക്കുന്നത്ത് കാണ്‍മിതോ?' ഇത്തരം വരികളിലാണ് അക്കിത്തത്തെ തെളിഞ്ഞു കാണുക. വളര്‍ന്ന് വളര്‍ന്ന് ഇത്തരം വരികളിലെത്തിച്ചേരാനുള്ള ഒരു ത്വര അക്കിത്തത്തില് വിടാതെ കാണാം. ബലിദര്‍ശനത്തില് കാവ്യാവസാനത്തിലെത്തിയ കവിയെ നോക്കി പ്രേയസി ചോദിക്കുന്നു,' എങ്ങനെ ഭവാന് സ്വര്‍ണ്ണ വര്‍ണ്ണനായ് മാറീ?'. പഴയൊരു സംഭവത്തിന്റെ ഓര്‍മ്മയിലാണാച്ചോദ്യം. ഒറ്റ നേരത്തെ ഭക്ഷണം മാത്രം ശീലമായ ഒരു ദരിദ്ര ബാഹ്മണ കുടുംബത്തിലേക്ക് അന്നത്തെ ഭക്ഷണത്തിനിരിക്കാന് തുനിയുമ്പോള് വിശന്ന് നീറുന്ന ഒരതിഥിവരുന്നു. അതിഥിയെ കാല് കഴുകിച്ച് സ്വീകരിച്ച ആ കുടുംബം ആ ദിനത്തിലെ ഭക്ഷണം അതിഥിക്ക് കൊടുത്ത് പട്ടിണി കിടക്കന്നു. കാല് കഴുകിച്ച ജലത്തിലൂടെ കടന്നു പോവാനിടയായ ഒരു കീരി ദാനം കൊണ്ട് വിശിഷ്ടമായ ജലം പുരണ്ടിടത്തൊക്കെ സ്വര്‍ണ്ണവര്‍ണ്ണനായി മാറുന്നു. പില്‍ക്കാലത്ത് ദേഹംമുഴുവന് സ്വര്‍ണ്ണവര്‍ണ്ണനായി മാറാന് കൊതിച്ച് ആ കീരി യുധിഷരന്റെ യാഗസ്ഥലത്തെ ബ്രാഹ്മണരെ കാല് കഴുകിച്ചൂത്ത് കഴിച്ചതിന്റെ ഫലമായുണ്ടായ തടാകത്തില് പല വാറ് നീന്തിക്കടന്നിട്ടും നിരാശനാവുന്നു. ത്യാഗത്തിന്റെ ഫലമായിരുന്നല്ലോ ആസ്വര്‍ണ്ണവര്‍ണ്ണം. സര്‍വ്വവും ത്യജിച്ച മഹാബലിയുടെ കഥ പുനരാഖ്യാനം ചെയ്ത കവിയുടെ ഉടല് സ്വര്‍ണ്ണവര്‍ണ്ണം കൈവരിക്കാതിരിക്കുമോ ? അതേ കവി'അറിഞ്ഞിലിത്ര നാളും ഞാനിദ്ദിവ്യ പുളകോദ്ഗമം ' എന്ന് ഇതിഹാസത്തിലെ എത്തിച്ചേര്‍ന്നിടത്തെ വാഴ്ത്തുന്നു.\nആ മൊഴി നിന്റേയോ എന്ന കവിതയില് പ്രണയദേവതയെന്നോ കാവ്യദേവതയെന്നോ ഖണ്ഡിച്ചു പറയാനാവാത്ത ഒരു കടത്തുകാരിയെ അക്കിത്തം അവതരിപ്പിക്കുന്നു. കൗമാരക്കാരനായിരുന്ന കാലത്തൊരുനാള് കടവുകടക്കാന് ചെന്നപ്പോള്, അതാ തോണിത്തലപ്പത്ത് ഓമന സ്വപ്നം വിടര്‍ന്ന പോലൊരുവള്. എവിടെ പോയ് തോണിക്കാരന് എന്ന് ചുറ്റും പതറി നോക്കിയപ്പോള് അക്കരെക്കാണെങ്കില് കയറിയിരുന്നോളു എന്നവളുടെ ക്ഷണം. തുഴച്ചിലുകാരിക്ക് എന്തു കൈവേഗം, നൊടിയിട കൊണ്ടെത്തീ മറുകരയില്. കൂലിക്കാശ് നീട്ടിയപ്പോള് അവളുടെ നീലനീള്‍ക്കണ്ണ് നിറഞ്ഞു പോയി. അവനാച്ചെമ്പു കാശ് കോന്തലയില്‍ത്തന്നെ തിരുകി. തുടര്‍ന്നെല്ലാ ദിവസവും അവളുണ്ടാവുമെന്ന് കരുതി കടവത്തെത്തിയെങ്കിലും പിന്നീടൊരിക്കലും അവന് അവളെക്കാണാനായില്ല. 'ഓരോ വിഭാതത്തിന് വീട്ടിലും ചെന്നു ഞാനോമനേ നിന്നെത്തിരഞ്ഞിടുന്നു.' എല്ലാവരിലും എല്ലാറ്റിലും അവന് അവളെ തെരഞ്ഞു. ദൂരെയെവിടെ നിന്നോ കേള്‍ക്കുന്ന ആ മൊഴി അവളുടേതായിരുന്നോ?' മാനവാത്മാവിലെ കേവലസൗന്ദര്യമാണ് ഞാന്'. മറുകരയിലേക്ക് അതിയായ കൈ വേഗത്തോടെ തുഴഞ്ഞെത്തിക്കുന്ന ആ കടത്തുകാരി, പ്രതീക്ഷിച്ചു ചെന്നാലൊന്നും കാണാനാവാത്ത, പിന്നീടെവിടെ മറഞ്ഞു എന്ന് പറയാനാവാത്ത, വിലയിടാനാവാത്ത ആ മായിക സുന്ദരി കാവ്യദേവത തന്നെ. പോള് സെലാന് ഹെദഗറില് നിന്ന് മനസ്സിലാക്കിയതും അങ്ങിനെയാണ്. കവിതയിലൊരു കടത്തുകാരന് (ferryman) ഉണ്ടെന്നും അഗാധമായ കയങ്ങള് താണ്ടി കരയില് അയാള് എത്തിക്കുന്നുവെന്നും. ജോര്‍ജ്ജ് സ്റ്റീനര് സെലാന്റെ എല്ലാ കവിതകളും ജര്‍മ്മന് ഭാഷയിലേക്ക് വിവര്‍ത്തനം ചെയ്തതാണ്, കടത്തിയതാണ് എന്നാണെഴുതിയത്. എല്ലാവരികളുമല്ലെങ്കില് ചില വരികള് കടത്തിയത് തന്നെ. 'വജ്രം തുളച്ചിരിക്കുന്ന രത്‌നങ്ങള്‍ക്കുള്ളിലുടെ ഞാന്/ കടന്നു പോന്നൂ ഭാഗ്യത്താല് വെറും നൂലായിരുന്നു ഞാന്'. ചേര്‍ത്തുവെക്കുന്നിടത്തൊക്കെ തിളങ്ങുന്ന ഇത്തരം രത്‌നങ്ങള് കോര്‍ത്തു നിര്‍ത്തിയ ഭാഷയെ, തന്നേയും, വെറും നൂലല്ലാതാക്കുന്നു.\nContent Highlight: Akkitham Achuthan Namboothiri, Kalpetta Narayanan\n'കറുപ്പ് ഇരുട്ടല്ല, വെളുപ്പ് വെളിച്ചവുമല്ല' പ്രകാശനം ഇന്ന്


ലാദന്: ഹോളിവുഡ് ചിത്രം ഇന്ത്യയില്- 02 kathryn bigelow in india for osama film - Oneindia Malayalam Thought for the day\nവണ്‍ഇന്ത്യ » മലയാളം » ചലച്ചിത്രം » ഹോളിവുഡ്ലാദന്: ഹോളിവുഡ് ചിത്രം ഇന്ത്യയില്Posted by: Ajith Babu\nPublished: Friday, March 2, 2012, 12:27 [IST]\nമുന്‍ഭര്‍ത്താവ് ജെയിംസ് കാമറൂണിന്റെ 'അവതാറി'നെ പിന്തള്ളി' ദ ഹര്‍ട്ട് ലോക്കര്' (2009) എന്ന ചിത്രത്തിലൂടെ മികച്ച സംവിധാനത്തിലുള്ള ഓസ്‌കര് പുരസ്‌കാരം നേടിയ കാതറീന് ബിഗേലോയുടെ പുതിയ ചിത്രം ഇന്ത്യയില് ചിത്രീകരിക്കുന്നു. കൊല്ലപ്പെട്ട അല്‍ഖ്വായ്ദ തലവന് ഒമാസ ബിന് ലാദന്റെ അവസാനദിവസങ്ങളെ ആസ്പദമാക്കിയൊരുക്കുന്ന ചിത്രമാണ് ഇന്ത്യയില് ചിത്രീകരിയ്ക്കുന്നത്. പാകിസ്ഥാനില് ചിത്രീകരണ അനുമതി ലഭിക്കാത്തതിനെത്തുടര്‍ന്ന് ഛണ്ഡീഗഡില് വമ്പന് സെറ്റ് ഒരുക്കിയാണ് ചിത്രീകരണം. ലാദന് കൊല്ലപ്പെട്ട പാകിസ്ഥാനിലെ അബട്ടാബാദിലെ കെട്ടിടത്തിന്റെ സെറ്റ് രാജസ്ഥാനില് ഒരുക്കുമെന്നാണ് അറിയുന്നത്. സിനിമയുടെ പേര് ഇതുവരെ പുറത്തുവിട്ടിട്ടില്ല. 'സീറോ ഡാര്‍ക്ക് 30' എന്നാണ് താത്കാലികമായി പ്രൊജക്ടിന് നല്‍കിയിരിക്കുന്ന പേര്, ഹോളിവുഡ് താരം ബ്രാഡ് പിറ്റും ഈ വര്‍ഷം ഓസ്‌കര് നേടിയ 'ട്രീ ഓഫ് ലൈഫ്' അടക്കമുള്ള ചിത്രങ്ങളിലൂടെ ശ്രദ്ധിക്കപ്പെട്ട നടി ജെസീക്ക ചാസ്‌റ്റെയ്ന് അടക്കമുള്ളവര് ഇവിടെ നടക്കുന്ന ഷൂട്ടിങില് പങ്കെടുക്കുന്നുണ്ട്. ആള്‍ക്കൂട്ട സീനുകളിലേക്കായി നൂറ് കലാകാരന്മാരെ തെരഞ്ഞെടുത്തു. ഈ വര്‍ഷം അവസാനത്തോടെ തിയറ്ററുകളിലെത്തുമെന്നാണ് റിപ്പോര്‍ട്ട്.\nTopics: kathryn bigelow,\tladen,\tpakistan,\tലാദന്,\tകാതറീന് ബിഗ്‌ലോ,\tഇന്ത്യ,\tപാകിസ്താന്\nEnglish summaryThe city of Chandigarh is getting its share of Hollywood flavour these days. The Hurt Locker-fame Hollywood director Kathryn Bigelow is in the Punjab capital to shoot some scenes for her much-anticipated film based on Al-Qaeda chief, Osama Bin Laden’s killing\nRelated Articlesചരിത്രമെഴുതി ബ്ലിഗ്ലോ; സാന്ദ്ര, ജെഫ് നടീനടന്‍മാര്‍ലാദന്റെ അന്തകന്; സംശയങ്ങള് ഇനിയും ബാക്കിബിന് ലാദന്റെ ജാമാതാവ് പിടിയില്‍ഒസാമയെ കുടുക്കിയത് ചാരസുന്ദരി March 2, 2012 ലെ വാര്‍ത്തകള്